Zigzeg intar ofees futsal mubaaraai: bodu thafaathakun molhuve dhiraagu feshun rangalhu kohfi\nޒިގްޒެގް އިންޓަރ އޮފީސް ފުޓްސަލް މުބާރާތް: ބޮޑު ތަފާތަކުން މޮޅުވެ ދިރާގު ފެށުން ރަނގަޅު ކޮށްފި\n– ދެވަނަ މެޗުގައި ފަޔަރ ޓީމު ވަނީ ޖަލާލުއްދީން ސްކޫލު ބަލިކޮށްފައި.\nކުޅުދުއްފުށީގައި ހުންނަ ސަރުކާރުގެ އޮފީސް ތަކާއި ކުންފުނިތަކަށް އަމާޒުކޮށްގެން ޒިގްޒެގް ފޮރ ޔޫތު ލިންކޭޖުން ބާއްވާ، ޒިގްޒެގް އިންޓަރ އޮފީސް ފުޓްސަލް މުބާރާތުގެ ފުރަތަމަ މެޗުން ބޮޑު ތަފާތަކުން ދިރާގު މޮޅުވެއްޖެއެވެ.\nމުބާރާތް ފެށުމުގެ ގޮތުން މިރޭ ކުޅެވުނު ފުރަތަމަ މެޗުގައި މޯލްޑިވްސް ރޯޑް ޑެވެލޮޕްމަންޓް ކޯޕަރޭޝަން (އެމް.އާރު.ޑީ.ސީ) އާއި ބައްދަލުކޮށް ދިރާގު މޮޅުވެފައިވަނީ 6-0 ކުންނެވެ. ގިނަ ވަގުތު ދިރާގުން ޑޮމިނޭޓް ކޮށްގެން ކުޅުނު މިމެޗުގެ ފުރަތަމަ ހާފުގައި ދެ ލަނޑު ޖަހާފައިވެއެވެ. އެއީ ފުރަތަމަ ހާފުގެ އަށެއް އަދި ނުވަވަނަ މިނެޓްގައި ދިރާގުގެ އަސްވަދު ރަޝީދު ޖަހައިދިން ދެގޯލެވެ.\nއަދި ދެވަނަ ހާފު ފެށިގެން ތިން ވަނަ މިނެޓްގައި އަހުމަދު ދާއޫދު ލީޑު ފުޅާކޮށްދިން އިރު، ދިހަ ވަނަ މިނެޓްގައި މުހައްމަދު އިބްރާހިމް ވަނީ ގޯލެއް ޖަހާފައެވެ. މެޗުގެ ފަހު ހާފުގެ 18 ވަނަ މިނެޓްގައި ދިރާގުގެ 11 ނަންބަރު ޖޯޒީގައި ކުޅުނު އަސްވަދު ވަނީ އޭނާގެ ތިންވަނަ ގޯލުޖަހައި ހެޓްރިކް ހަދާފައެވެ. އަދި ހަވަނަ ލަނޑު ޖަހާފައިވަނީ އޭގެ މިނެޓެއް ފަހުން މުހައްމަދު އިބްރާހިމް އެވެ.\nމިމެޗްގެ މޭން އޮފް ދަމެޗްގެ މަގާމު ހޯދާފައި ވަނީ މެޗުގައި މޮޅު ކުޅުމެއް ދެއްކި ދިރާގުގެ އަސްވަދު ރަޝީދު އެވެ.\nމިރޭ ކުޅެވުނު ދެވަނަ މެޗުގައި އޮބްޒިލަރީ ފަޔަރ ޓީމާއި ޖަލާލުއްދީން ސްކޫލު ބައްދަލުކުރި މެޗު ފޯރިގަދަ ކުޅުމަކަށްފަހު 9-4 ކުން ކާމިޔާބު ކޮށްފައި ވަނީ ފަޔަރ ޓީމެވެ. މިމެޗުގެ ފުރަތަމަ ހާފުގެ ދިހަ ވަނަ މިނެޓްގައި ފަޔަރ ޓީމުގެ އަބްދުއްލަތީފް އަލީ އެޓީމަށް ލީޑު ނަގާދީފައި ވަނިކޮށް ފުރަތަމަ ހާފް ނިމުމުގެ ކުރިން ޖަލާލުއްދީން ޓީމުގެ އަބްދު ﷲ އާދަމް ދެ ލަނޑު ޖަހައި ފަހަތުން އަރާ ޖަލާލުއްދީން ޓީމަށް ލީޑު ހޯދާދީފައެވެ. ނަމަވެސް ފަހު ހާފުގައި ކުޅެން ނުކުމެ ފަޔަރ ޓީމުގެ ކުޅުން ވަރުގަދަކޮށް އިތުރު7ލަނޑު ޖަހާފައިވެއެވެ. އެޓީމަށް ގޯލުތައް ޖަހައިދިނީ މުޅި މެޗުގައި5ލަނޑު ޖަހައި މޭން އޮފް ދަ މެޗުގެ މަގާމް ހޯދި އަބްދުއްލަތީފް އަލީ އާއި މުހައްމަދު ހަސަނާއި އާދަމް ނަސީރާއި އަނިލް އަހުމަދެވެ. އަނިލްވެސް ވަނީ މިމެޗުގައި2ލަނޑު ކާމިޔާބު ކޮށްދީފައެވެ.\nޖަލާލުއްދީން ޓީމަށް ފަހު ހާފުގައި ގޯލް ޖަހައިދިނީ ހަސަން ސޮބާހުއާއި އިބްރާހިމް ރަޝީދެވެ. މިމެޗުގައި ފަޔަރ ޓީމުގެ އާދަމް ނަސީރަށް ވަނީ ރީނދޫ ކާޑު ދައްކާފައެވެ.\nމުބާރާތުގައި މާދަމާރޭ ކުޅެވޭ ފުރަތަމަ މެޗުގައި ބައްދަލުކުރާނީ ޔޫޓިލިޓީސް އާއި ތައުލީމީ މަރުކަޒެވެ. އަދި ދެވަނަ މެޗުގައި ބައްދަލު ކުރާނީ ކުޅުދުއްފުށީ ޕޯޓާއި ކަސްޓަމްސް އެވެ.


Thahuzibi Majlis ehtho? Naathahuzibi Majlis eh tho? | #Dhiislam\nމަޖިލިސް މެމްބަރުން އަރައިރުންވެ މަޖިލިސްގެ ހަރު މުދަލަށް ގެއްލުން ދީފަ / ފޮޓޯ: ސަން އޮންލައިން\nތަހުޒީބީ މަޖިލިހެއްތޯ / ނާތަހުޒީބީ މަޖިލިހެއްތޯ؟\n4 years ago |0comment| February 2, 2014\nވޭތުވެދިޔަ ފަސް އަހަރު ރާއްޖޭގެ އެންމެ އިއްޒަތްތެރި މަޖިލީހުން ފެނިގެން ދިޔައީ ދިވެހި ރައްޔިތުން ލަދުން ވިރިގެންދާ ފަދަ ދަށު ދަރަޖައިގެ އަމަލުތަކެކެވެ. މެމްބަރުންގެ ނާތަހުޒީބީ ޢަމަލުތައް ފަސް އަހަރު ވަންދެން ތަހައްމަލު ކުރަން ޖެހުނެވެ. އެއަށްފަހު އެނެއްކާވެސް ދިވެހިންނަށް މިވަނީ އައު މަޖިލީހެއް ހޮވަން ފުރުސަތު ލިބިފައެވެ.\nސުވާލު އުފެދެނީ މި ހިސާބުންނެވެ. މިހާރު މުއްދަތު ހަމަވަމުންދާ މެމްބަރުންގެ ފަރާތުން ފެނިގެން ދިޔަ ނާތަހުޒީބީ އަމަލުތަކުން އެއްވެސް ވަރަކަށް ދިވެހިންނަށް ޢިބްރަތްތަކެއް ލިބިއްޖެ ބާއެވެ؟ ފެންނަ ފެނުމަށް ދެންނެވެން އޮތީ ޢިބްރަތް ޙާސިލުކުރުމުގެ މަތިވެރި ސިފަ އަޅުގަނޑުމެންގެ ގިނަ ރައްޔިތުންނަށް ލިބިފައި ނުވާކަމަށެވެ. މިހެން ދަންނަވަން ޖެހުނީ ސަބަބެއް ނެތިއެއްވެސް ނޫނެވެ. އެހެނީ، އެއްކަލަ މަޖިލީހުގައި ޑުރާމާ ކުޅުއްވި ގިނަ މެމްބަރުންނަށް ޕާޓީތަކުގެ ޓިކެޓް މިހާރު ވަނީ ލިބިފައެވެ. ކެމެރާ ކުރިމަތީގައި ބަރަހަނާވި މެމްބަރުންނާއި، މަޖިލީހުގެ ތަޅުމަށް ވެއްޓި އެތާނގައި ފަތާ އުޅުނު މެމްބަރުންނާއި، ބޮލުގައި ޑަސްބިން އެޅި މެމްބަރުންނާއި، ދެއިރަށް ރިޝްވަތު ހިފައިގެން ޕާޓީ ބަދަލުކުރި މެމްބަރުންނާއި، އަނގައިން ހަޑި މުޑުދާރު ބަސްތައް ގޮވާ ހެދި މެމްބަރުންނަށްވެސް ވަނީ ޓިކެޓުތަށް ލިބިފައެވެ. ތަޢުލީމީ ޤާބިލު ބައެއް މީހުން އެއްކައިރި ކުރުމަށްފަހުއެވެ. އާޚިރުގައި މިކަމުގެ ޒިންމާ ނަގަން ޖެހެނީ ހަމަ ދިވެހި ރައްޔިތުންނެވެ.\nމިއީ ވަރަށް ހިތާމަ ހުރި ކަމެކެވެ. ރައްޔިތުންގެ މަޖިލީހަކީ ދިވެހިރާއްޖޭގެ ދުސްތޫރީ ހުރިހާ ޤާނޫނުތަކެއް ހެދިގެން އަންނަ ތަނެވެ. ޤާނޫނު ހެދުމަކީ ކުޅޭކުޅޭ ކުޅިވަރެއް ނޫނެވެ. އަދި ކޮންމެ ކޮންމެ މީހަކީ އެކަމަށް އަހުލުވެރި މީހެއްވެސް ނޫނެވެ. ދިވެހިރާއްޖެއަކީ އިސްލާމީ ޤައުމަކަށް ވުމުން ދިވެހިރާއްޖޭގައި ހެދޭ ޤާނޫނުތަކަކީ އިސްލާމީ ޝަރީޢަތާ ތަޢާރުޟުވުމެއް ނެތް ޤާނޫނުތަކަކަށް ވާން ޖެހޭނެއެވެ. އަދި އެކަން ވަނީ ޤާނޫނު އަސާސީންވެސް ކަށަވަރުކޮށްދީފައެވެ. ނަމަވެސް ސުވާލަކީ މިދިޔަ ފަސް އަހަރުގައި ރައްޔިތުންގެ މަޖިލީހުން ފަރުމާވެގެން ނުކުތް ޤާނޫނުތަކުގައި ކިހާ ވަރަކަށް އިސްލާމީ ޝަރީޢަތާ ތަޢާރަޟުވާ ނުކުތާތަށް ނުވަތަ ޤާނޫނުތައް އެބަ ހުރި ބާވައެވެ؟ މިސާލެއްގެ ގޮތުން ޤާނޫނުލް ޢުޤޫބާތުގެ ބިލަށް ބައްލަވާށެވެ. އެބިލު އަދިވެސް ޤާނޫނަކަށް ވެގެން ނުދެއެވެ. މަޝްހޫރު ޢިލްމުވެރިޔާ ޝެއިޚް އިލްޔާސް ޙުސެއިން، އެބިލަކީ އިސްލާމްދީން ފުނޑުފުނޑުވެގެންދާނެ ބިލެކޭ ވިދާޅުވުމުން، އެބޭފުޅާ ވަނީ މަޖިލީހުގެ ކޮމެޓީއަށް ހާޒިރު ކުރެވި، އެކަމާ މެދު ސުވާލުވެސް ކުރެވިފައެވެ. އެބޭފުޅާ ދެއްކެވި ވާހަކަތަކަށް މެމްބަރުން އެއްބަސްވެލެއްވިއެވެ. އިސްލާމީ ޝަރީޢަތާ ޚިލާފު އެތަކެއް ނުކުތާއެއް ވާކަމަށް އެއްބަސްވެލެއްވިއެވެ.\nމި ހާދިސާއިން އެކަނިވެސް އެނގިގެންދާ އެއްޗެއް އެބައޮތެވެ. ދީނުގެ ޝަރުޢީ ޢިލްމު ލިބިފައިވާ މެމްބަރުންތަކެއް މަޖިލީހުގައި ތިބުމުގެ މުހިއްމު ކަމެވެ. ދުނިޔެވީގޮތުން ޤާނޫނީ ރޮގުން ކިތަންމެ މަތީ ތަޢުލީމެއް ހާސިލުކޮށްފައި ވިޔަސް، އިސްލާމީ މި ދިވެހިރާއްޖޭގެ މަޖިލީހަށް އެވަރުން ނުފުދޭ ކަމެވެ. ޤާނޫނުލް ޢުޤޫބާތު ފަދަ އިސްލާމީ ބޮޑެތި ޙުދޫދުތަކާ ގުޅޭ މުުހިއްމު ބިލަކަށް ހަދާނެ ނުހަދާނެ ގޮތެއް ނޭނގިގެން ދިގު ދެމިގެން ދާ ދިއުމަކީ މިބުނި ފަދަ ކަމަކަށް މަޖިލީހުގެ މެމްބަރުން ނުކުޅެދިފައިވާ ކަމުގެ އެންމެ ބޮޑު ހެއްކެވެ.\nއިސްލާމީ ޝަރީޢާއިން މަތީ ތަޢުލީމު ހާސިލުކޮށްފައިވާ ބޭފުޅުން މަޖީލިހަށް ބޭނުންވެފައިވާ މިންވަރު މިހާރު ދިވެހިންނަށް ވާނީ ކަށަވަރުވެފައެވެ. ނަމަވެސް ސުވާލަކީ، ދިވެހިން ބޭނުންވަނީ އަނެއްވާސް މިފަދަ ނާތަހުޒީބީ އަޚުލާޤެއް ނެތް މަޖިލިހެއްތޯ ނުވަތަ ދީނީ ތަޢުލީމީ ތަހުޒީބީ ޤާބިލު މެމްބަރުން ތަކެއް ތިބޭ މަޖިލީހެއްތޯއެވެ؟


SunOnline: Lounge hulhuvai Manta air in Seaplane dhathuru thah fashaifi\nލައުންޖު ހުޅުވައި މަންޓާ އެއާގެ ސީޕްލޭން ދަތުރުތައް ފަށައިފި\nއައިޝަތު ފަރީޙާ 17 Nov 2019, 18:07\nމަންޓާ އެއާގެ ސީޕްލޭން ދަތުރުތައް ފެށުން -- ސަން ފޮޓޯ: އަހުމަދު އަވްޝަން އިލްޔާސް\nމަންޓާ އެއާ އިން ސީޕްލޭން ދަތުރުތައް ފަށައިފި އެވެ.\nއެ އެއާލައިންގެ ސީޕްލޭން ލައުންޖު ހުޅުވުމަށާއި، ސީޕްލޭން ދަތުރުތައް ފެށުމަށް މިއަދު ބޭއްވި ރަސްމިއްޔާތުގައި ހިދުމަތް ފައްޓަވައިދެއްވީ އެމްއޭސީއެލްގެ އެކްޓިން މެނޭޖިން ޑިރެކްޓަރު މޫސާ ސޯލިހެވެ.\nމި ރަސްމިއްޔާތުގައި އެމްއޭސީއެލްގެ ވެރިންނާއި މަންޓާ އެއާގެ ވެރިން އަދި ސީޕްލޭން ހިދުމަތުގައި މަސައްކަތްކުރާ މުވައްޒަފުން ބައިވެރިވިއެވެ.\nމި ރަސްމިއްޔާތުގައި ވާހަކަ ދައްކަވަމުން މަންޓާ އެއާގެ ސީއީއޯ މުހައްމަދު ހަލީލް ވިދާޅުވީ ސީޕްލޭން ހިދުމަތާއެކު އެ އެއާލައިންއަށް ބޮޑު ކާމިޔާބީއެއް ހާސިލް ކުރެވިއްޖެ ކަމަށެވެ.\n"މިކަމުގައި އަޅުގަނޑުމެންގެ ސްޓާފުންނާއި އެމްއޭސީއެލްގެ ފަރާތުން ވަރަށް ބޮޑު އެހީއެެއްލ ިބިގެން މިކަން ހާސިލްވީ،" ހަލީލް ވިދާޅުވިއެވެ.\nހަލީލް ވިދާޅުވީ މަންޓާ އެއާއިން ސީޕްލޭން ހިދުމަތް ފެށުމަށް ސީޕްލޭން ޓާމިނަލް އެޅުމަށް ބޭނުންވާ ވަސީލަތްތައް ފޯރުކޮށްދިނުމަށްވެސް އެމްއޭސީއެލް އިން ބޮޑު އެހީއެއް ދިން ކަމަށެވެ.\nމަންޓާ އެއާއިން ސީޕްލޭން ދަތުރުތައް ފެށުމާއެކު އެ އެއާލައިން ވެގެންދާނީ ރާއްޖޭގައި ސީޕްލޭންގެ ހިދުމަތްދޭ ތިންވަނަ ކުންފުންޏަށެވެ. މިހާރު ރާއްޖޭގައި ސީޕްލޭންގެ ހިދުމަތްދެނީ ދުނިޔޭގެ އެންމެ ބޮޑު ސީޕްލޭން ފްލީޓާއެކު ޓީއެމްއޭ އަދި ރާއްޖޭގެ ގައުމީ އެއާލައިން މޯލްޑިވިއަން އިންނެވެ.\nމަންޓާ އެއާ އިން ވަނީ ސީޕްލޭން ދަތުރުތައް ފެށުމަށް ހަތަރު ފްލައިޓުގެނެސްފައެވެ. ސީޕްލޭން ހިދުމަތަށް ޖުމްލަ 10 ފްލައިޓު ގެންނާނެ ކަމަށް އެ އެއާލައިނުން ވަނީ ބުނެފައެވެ.\nމަންޓާގެ ސީޕްލޭން ތަކަކީ ގާމިން ޖީ950 އެންއެކްސްއައި ނެކްސްޓް ޖެނެރޭޝަން ފްލައިޓް ޑެކް ޓެކްނޮލަޖީއާއެކު ވެދާ ރާޑަރެއް ހިމެނޭ ފްލައިޓެކެވެ. މި ފްލައިޓުތަކަކީ އާންމުކޮށް ބޭނުންކުރާ ސީޕްލޭންތަކަށްވުރެ ލުއި، ފަސިންޖަރުންނަށް ފަސޭހަވާނެ ފްލައިޓުތަކެއް ކަމަށް މަންޓާ އިން ބުންޏެވެ.\nސީޕްލޭން ދަތުރުތައް ފުރަތަނަ ފަށާނީ މަންޓާއިން ދަތުރުކުރާ އެއާޕޯޓުތަކާ ކައިރީ އޮންނަ ރިސޯޓުތަކަށެވެ. މަންޓާ އެއާއިން ރާއްޖޭގައި ވައިގެ ދަތުރުގެ ހިދުމަތް ދޭންފެށިތާ ހަތް މަސްވެފައިވާއިރު ދ. ކުޑަހުވަދޫގައި ހިންގާ ދާލު އެއާޕޯޓަށާއި ބ. ދަރަވަންދޫ އެއާޕޯޓަށް އެ އެއާލައިނުގެ ދަތުރުތައް ކުރެ އެވެ. އެވެ.


ތް އޮންނާނީ ދެލިގަނޑެއް ހެންނެވެ. ކަން އޮންނާނީ ވެލިގަނޑެއް ހެންނެވެ. (މުސްކުޅި ބަހެއް) މިހެން ބުނެއުޅެނީ ހިތް ނުބައި ކޮށްގެން ބޭރުފުށް އޮމާންކޮށްލައިގެން ކުރާ ކަންތައްތަކާއި ބެހޭގޮތުންނެވެ. ބައެއް މީހުން މީހަކަށް ކަމެއް ކޮށްދޭއިރު، ކޮށްދޭލެއް ރަނގަޅުކަމުން އުފާވާހައި ރަނގަޅަށް ކޮށްދެއެވެ. އެއީ ހަމަ ހިތުގެ އަޑިން ކޮ\nދިވެހި އަދަބީ ބަސްތަކުގެ ތެރެއިން ބެއެއް ބަސް ..\nލިޔުނީ: ޢާމިރު ޢަބްދުއްލަތީފު | 27 ސެޕްތެމްބަރ 2013\nހިތް އޮންނާނީ ދެލިގަނޑެއް ހެންނެވެ. ކަން އޮންނާނީ ވެލިގަނޑެއް ހެންނެވެ. (މުސްކުޅި ބަހެއް)\nމިހެން ބުނެއުޅެނީ ހިތް ނުބައި ކޮށްގެން ބޭރުފުށް އޮމާންކޮށްލައިގެން ކުރާ ކަންތައްތަކާއި ބެހޭގޮތުންނެވެ.\nބައެއް މީހުން މީހަކަށް ކަމެއް ކޮށްދޭއިރު، ކޮށްދޭލެއް ރަނގަޅުކަމުން އުފާވާހައި ރަނގަޅަށް ކޮށްދެއެވެ. އެއީ ހަމަ ހިތުގެ އަޑިން ކޮށްދިން ކަމެއްކަމަށް ޤަބޫލުކުރެވޭ ގޮތަށެވެ. ނަމަވެސް ހަމަ އެމީހާ އެހެން މީހެއްގެ ގާތުގައި އެއްޗެއް ބުނެލާގޮތުން އެއީ އޭނާ ހިތާ ދެކޮޅަށް ޖެއްސުމަށް ކޮށްދިން ކަމެއްކަން ސާފުވެއެވެ.\nނުބީހެންޏާ ކަނޑާހަމައެވެ. (މުސްކުޅި ބަހެއް)\nކަނޑު ފުންވުމުގެ ސަބަބުން ދަތުރުކުރާ ދޯންޏަކަށް ނުވަތަ އޮޑިއަކަށް ނުބީހެންޏާ ކަނޑުގައި ދަތުރުކުރެވޭގޮތް ވަނީއެވެ. ތަންކޮޅެއް ތިލަތާކުންވެސް ދޯންޏަކަށް ނުބީހި ނުކުމެވިއްޖެނަމަ ދޯނި ދަތުރުކުރުމަށް ކަނޑެކޭ އެތަނެކޭ ތަފާތެއް ނެތެވެ. މިބަސް އުފެދިފައިވަނީ މި މިސާލުންނެވެ.\nމިހެން ބުނެއުޅެނީ ބައެއް ފަހަރު މާބޮޑެތި ނުރައްކަލެއް މާކުޑަ ގޮތަކަށް ސަލާމަތްވެވޭ ސަލާމަތްވުމާއި ގުޅިގެންނެވެ.\nނަރެއްހާތަން ދޫކޮށްލިއްޔާ ކެނބެއްހާތަން ދަމައިގަންނާނެއެވެ. (ހަރުބަހެއް)\nމިތާގައި ނަރެކޭ މިބުނެވުނީ ބޮނބި ނަރަކަށެވެ. ކެނބޭ މިބުނެވެނީ އޮޑިފަހަރު އަޅަން ގެންގުޅޭ އެންމެ ފަލަ ވަލަށެވެ. މާނައަކީ ކިތަންމެ ކުޑަ ތަންކޮޅެއް އަތުން ދޫކުރެވުނަސް އެދޫވީ ހީކުރެވޭ ވަރަށްވުރެ މާބޮޑު ތަނެކެވެ. އެބައި އަލުން އަތުލާން ދަތިވާނެއެވެ.\nމިހެން ބުނެވެނީ ޤާނޫނާއި ގަވާއިދުފަދަ ކަންކަމާއި ފައިސާ ބެލެހެއްޓުންފަދަ ކަންކަމުން ކިތަންމެ ކުޑަ ލުޔެއް ދިނަސް އެއިން ލިބޭ ގެއްލުން ނުވަތަ އެއިން ހޯދާ ނޭކަށޭނަ ފައިދާ މާބޮޑުވާނެކަން އަންގައިދިނުމުގެ ގޮތުންނެވެ.\nބޮޑެތި އެއްޗެއްސަށް ބޮޑެތި ރާޅެވެ. ކުދި އެއްޗެއްސަށް ކުދި ރާޅެވެ. (މުސްކުޅި ބަހެއް)\nބޮޑެތި އުޅަނދުތައް ދަތުރުކުރަނީ ބޮޑެތި ކަނޑުތަކުގައެވެ. އެކަނޑުތަކުގައި ހުންނާނީވެސް ބޮޑެތި ރާޅެވެ. ކުދި އެއްޗެހި ދަތުރުކުރާނީ އާދައިގެ ކުދި ކަނޑުކަނޑުގައެވެ. އެތަންތާގައި ހުންނާނީ އާދައިގެ ކުދިކުދި ރާޅެވެ. އަދި ބޮޑެތި އެއްޗެހި ދުވެފައިދާއިރު ކަނޑުގެ ރާޅާ އެއުޅަނދުގެ ދުވެއްޔާއިއެކު އުފެދޭ ރާޅުވެސް ކުދި އެއްޗެހިން މިގޮތުން އުފެދޭ ރާޅަށްވުރެ މާބޮޑެތި ވާނެއެވެ. މިހެން ބުނެއުޅެނީ ފައިސާވެރިންނާއި ބޮޑެތި މީހުންނާ ދިމާވާނީ ބޮޑެތި ކަންތަކާއޭ، އާދައިގެ މީހުންނާ ދެރަ މީހުންނާ. އެވަރުގެ ކަންތަކެއް ދިމައެއް ނުވާނެއޭ، ބުނެވޭ ވަގުތުވަގުތަށެވެ. ނުވަތަ މީހުންނާ ކަންތައް ދިމާވާނީ އެމީހެއްގެ ވަރުންނޭ، ބުނެވޭ ތަންތާނގައެވެ.


ކޯވިޑްގެ ހާލަތު ގޯސް ގައުމުތަކުން ހާއްސަ ހުއްދަ ދީގެން މީހުން ގެންނާތީ ސެމްބެގެ ކަންބޮޑުވުން – My WordPress\nކޯވިޑްގެ ހާލަތު ގޯސް ގައުމުތަކުން ހާއްސަ ހުއްދަ ދީގެން މީހުން ގެންނާތީ ސެމްބެގެ ކަންބޮޑުވުން\nއަވަށްޓެރި އިންޑިއާގައި ކޯވިޑް-19ގެ ހާލަތު ގޯސްވެފައިވާއިރު، ހާއްސަ ހުއްދައެއްގެ ދަށުން އެގައުމުގެ މީހުން ރާއްޖެއަށް އައުމުގެ ފުރުސަތު ދޭތީ ރައްޔިތުންގެ މަޖިލީހުގެ ފަރެސްމާތޮޑާ ދާއިރާގެ މެމްބަރު ހުސައިން މުޙައްމަދު ލަތީފު(ސެމްބެ) ކަންބޮޑުވުންފާޅުކުރައްވައިފިއެވެ.\nސެމްބެ މިހެން ވިދާޅުވެފައިވަނީ މި މަހު ރާއްޖޭގައި އޭއެފްސީ ކަޕްގެ މެޗުތައް ކުޅެން ހެލްތު ޕްރޮޓެކްޝަން އެޖެންސީ (އެޗްޕީއޭ) އިން ހާއްސަ ހުއްދައެއް ދޭން ނިންމާފައިވާކަން ހާމަކޮށްފައިވަނިކޮށެވެ.\nއޭއެފްސީ ކަޕްގެ ޕްލޭއޮފްގައި މި މަހުގެ 11 ވަނަ ދުވަހު ރާއްޖޭގެ ކްލަބު އީގަލްސްއާ އިންޑިއާގެ ބެންގަލޫރު މެޗެއް ކުޅުމަށްވަނީ ހަމަޖެހިފައެވެ.\nއިންޑިއާއަކީ މުޅި ދުނިޔޭގައިވެސް ކޯވިޑްގެ ހާލަތު އެންމެ ގޯސް އެއް ގައުމަށްވާއިރު، އެގައުމުގެ މީހުން ރާއްޖެ އައުން ހުއްޓުވާފައި ނުވުމަކީ ވަރަށް ގިނަ ރައްޔިތުންގެ ކަންބޮޑުވުމެކެވެ.\nސެމްބެ ކުރެއްވި ޓްވީޓުގައި ވަނީ ދިވެހި ރައްޔިތުންގެ ފުރާނަ ނުރައްކަލުގެ ތެރެއަށް ހުށަހެޅުމަށްފަހު، ކޯވިޑްގެ ހާލަތު އެންމެ ގޯސް އެއް ގައުމުގެ ޓީމުތައް ރާއްޖެއަށް ގެންނަނީ ކޮން ބޭނުމެއް ހާސިލު ކުރުމަށްތޯ ސުވާލުކުރައްވާފައެވެ.\nހެލްތު ޕްރޮޓެކްޝަން އެޖެންސީ(އެޗްޕީއޭ)ގެ ތަފާސް ހިސާބުތަކަށް ބަލާއިރު، ފާއިތުވި 24 ގަޑިއިރުގެ ތެރޭގައި ރާއްޖެއިން އިތުރު 601 މީހަކު ވަނީ ކޯވިޑަށް ޕޮޒިޓިވް ވެފައެވެ. ބަލި ފެތުރުން އިތުރުވަމުން އަންނައިރު، ދަރުމަވަންތަ ހޮސްޕިޓަލުގެ އައިސީޔޫ އެނދުތައްވެސް ގާތްގަނޑަކަށް ވަނީ ފުރިފައި ކަމަށް ހެލްތު އިމަޖެންސީ އޮޕަރޭޝަން ސެންޓަރުން ހާމަކުރެއެވެ.


Addu City ge israhvehinnah amaazukohgen haassa harakaaiythakeh\nއައްޑޫސިޓީގެ އިސްރަށްވެހިންނަށް އަމާޒުކޮށްގެން ޙާއްސަ ހަރަކާތްތަކެއް\n2 ނޮވެމްބަރ 2017 1 year ago\nމިނިސްޓްރީ އޮފް ޖެންޑަރ އެންޑް ފެމިލީއިން އިންތިޒާމްކޮށްގެން އައްޑޫސިޓީގެ ދޮށީ އުމުރުގެ މީހުންނަށް އަމާޒުކޮށްގެން "ރަންވޭލާ" ކެމްޕެއިން ހަރަކާތްތަކެއް ފަށައިފިއެވެ.\nމިހަރަކާތްތަކަކީ ދޮށީ އުމުރުގެ މީހުންނަށް އަޅާލާ އޯގާތެރި މުޖްތަމަޢުއެއް ބިނާކުރުމަށާއި ދޮށީ އުމުރުގެ މީހުންގެ ބައިވެރިވުމާއި، އެމީހުންނަށް އަޅާލުން އިތުރުކުރުމަށާއި ޖިސްމާނީ ގޮތުންނާއި ނަފްސާނީ ގޮތުން ދުޅަހެޔޮކަން ދޮށީ އުމުރުގެ މީހުންގެ ތެރޭގައި އަށަގެންނެވުމަށްޓަކައި މިނިސްޓްރީން ހިންގާ ކެމްޕެއިން ހަރަކާތްތަކެކެވެ.\nމިހަރަކާތްތައް ކުރިއަށްދާނީ ނޮވެންބަރު 1 ވަނަ ދުވަހުން ފެށިގެން4ވަނަ ދުވަހާ ހަމައެށެވެ. މިގޮތުން މިއިން ކޮންމެ ދުވަހަކު ދޮށީ އުމުރުގެ މީހުންގެ އިތުރުން ޒުވާނުންނަށް ބޭއްވޭ އެވެއަރނެސް ސެޝަނެއް އޮންނާނެއެވެ. ދޮށީ އުމުރުގެ މީހުންގެ ސެޝަން އޮންނާނީ ހަވީރު 16:00 ން ފެށިގެން 17:30 އަށެވެ. ޒުވާނުންނަށް ބޭއްވޭ ސެޝަން އޮންނާނީ 20:30 ން 22:00 އަށެވެ. މީގެ އިތުރުން 65 އަހަރުން މަތީ ފަރާތްތަކުގެ ހެލްތް ސްކްރީނިންގް ކޮންމެ ދުވަހަކު ހެނދުނު 11:30 އިން ފެށިގެން 13:30 ވަންދެން ކުރިއަށްދާނެއެވެ.\nރަންވޭލާ ހަރަކާތްތައް އިއްޔެ ފެށިފައިވާއިރު މި ހަރަކާތްތަކުގެ ތެރެއިން ހިންގޭ ފުރަތަމަ ހަރަކާތް ބޭއްވިފައިވަނީ މަރަދޫފޭދޫ ކޮމިއުނިޓީ އީ- ސެންޓަރުގައެވެ. މިއަދުގެ ހަރަކާތް އޮތީ މަރަދޫ ސްކޫލްގައެވެ. އަދި މާދަމާގެ ހަރަކާތް އޮންނާނީ ފޭދޫ އަވަށު އޮފީހުގައެވެ.\nމިނިސްޓްރީ އޮފް ޖެންޑަރ އިން ހިންގާ ރަންވޭލާ ހަރަކާތުގެ އިތުރުން ޕެންޝަން އޮފީހުން އިސްރަށްވެހިންނާއެކު ބާއްވާ ޚާއްސަ ބައްދަލުވުމެއް އަންނަ ހޮނިހިރު ދުވަހު އީކުއޭޓަރ ވިލެޖްގައި ބޭއްވުމަށްވެސް ވަނީ ހަމަޖެހިފައެވެ.


Hassan Latheef ge faraathun fenunee ladhuvethi hadi kanthah thakeh: Mahloof\nހަސަން ލަތީފުގެ ފަރާތުން ފެނުނީ ލަދުވެތި ހަޑި ކަންތައްތަކެއް: މަހުލޫފް\nޔޫތު މިނިސްޓަރު އަހުމަދު މަހުލޫފް އަދި އެމްޑީޕީގެ ޗެއާޕާސަން ހަސަން ލަތީފް: ހަސަންގެ ވާހަކަތަކަށް ފާޑުވިދާޅުވި -- އަވަސް ފޮޓޯ\nއެމްޑީޕީގެ އެތެރޭގެ އިންތިހާބުގައި ވާދަކުރުމުގެ ފުރުސަތު ޔޫތު މިނިސްޓަރު އަހުމަދު މަހުލޫފަށް ދިނުމަށް ނިންމި ނިންމުމަށް ފާޑުވިދާޅުވެ އެމްޑީޕީގެ ޗެއާޕާސަން ހަސަން ލަތީފް އަމަލު ކުރެއްވީ ވަރަށް ހަޑި އެހާމެ ލަދުވެތި ގޮތަކަށް ކަމަށް ވިދާޅުވެ މަހުލޫފް، ހަސަން ލަތީފަށް ފާޑުވިދާޅުވެއްޖެ އެވެ.\nމަހުލޫފްގެ ފާޑުވިދާޅުވުން ހަސަން ލަތީފަށް އަމާޒު ކުރެއްވީ އަވަސް އިން މިއަދު ގެނެސްދިން "ސުވާލަކަށް ފަހު ސުވާލެއް" ޕްރަގްރާމްގައި ބައިވެރިވެވަޑައިގެން ދެއްކެވި ވާހަަކަފުޅުގައެވެ. އިންތިހާބުގެ ވޯޓް ނެގުން ވަރަށް ކައިރިވެފައިވަނިކޮށް އެމްޑީޕީން ބޭއްވި ނޫސްވެރިންގެ ބައްދަލްވުމެއްގައި ހަސަން ލަތީފް ވަނީ މަަހުލޫފަށް ވާދަކުރެވޭނެ ކަމަށް ނިންމި ނިންމުމާ މެދު ފާޅުގައި ދެކޮޅު ހައްދަވާފައެވެ. ވިދާޅުވީ އިސްތިއުނާފް ފަނޑިޔާރުންގެ ކޮމިޓީގެ ނިންމުމަކީ ޕާޓީގެ އަސާސީ ގަވާއިދާ ހިލާފަށް ނިންމި ނިންމުމެއް ކަމަށެވެ.\nއެކަމާއި ގުޅޭގޮތުން ވާހަކަ ދައްކަވަމުން މަހުލޫފް މިއަދު ވިދާޅުވީ ހަސަން ލަތީފު ކުރެއްވީ ވަރަށް ލަދުވެތި ކަމެއް ކަމަށެވެ. އަދި އެއީ އެމްޑީޕީގެ އިދާރީ އެންމެ އިސް މަގާމުގައި ހުންނަވައިގެން ބޭފުޅަކު ނުކުރައްވާނެހާ ހަޑި ކަމެއް ކަމަށެވެ. ހަސަންގެ އެ އަމަލަކީ އޭނާއާ ދެކޮޅަށް ކުރެއްވި "އެންޓި ކެންޕެއިން" ގެ އަމަލެއްގެ ގޮތުގައިވެސް މަހުލޫފް ސިފަ ކުރެއްވިއެވެ. މަހުލޫފް ވިދާޅުވީ "ކުލަ ބަދަލުކޮށްފައިވާ ބޯވަ" އެއް ކަމަށާ "އެމްއެމްޕީއާރުސީގެ ވަގެ"އް ކަމަށް ބުނެ ތަފާތު ވާހަކަތައް ދައްކާ ދޮގު އިލްޒާމުތައް އެޅި ކަމަށެވެ.\nމަހުލޫފް ވަނީ މަގާމުތަކުގައި ތިއްބަވައިގެން އުސޫލުން ބޭރުން ބާރުގެ ބޭނުން ނަހަމަ ގޮތުގައި ކުރައްވައިގެން ފާޑުވިދާޅުވުމުގެ ބަދަލުގައި އިންތިހާބުތަކުގަައި ވާދަކޮށް އޭނާ "ބަލި" ކުރުމަށް އެދިވަޑައިގެންފައެވެ.\n"ވަރަށް ބީރައްޓެހި ގޮތަކަށް ޗެއާޕާސަން ފެންނަނީ. ދައްކަވަނީ މުޅީން އެހެން މޫނެއް. އަމަލުތައް ހުންނަނީ އެހެން ގޮތަކަށް. އެއީ ވަރަށް ހަޑި ލަދުވެތި ކަމެއްްގެ ގޮތުގައި އަޅުގަނޑަށް ފެންނަނީ. އެކަންކަމާއި ހަގީގަތުގައި ވަރަށް ބޮޑަށް ގުޅިފައި އެބައޮތް ކުޅިވަރާވެސް އެނގޭތޯ،"\nޔޫތު މިނިސްޓަރު އަހުމަދު މަހުލޫފް މިއަދުގެ ޝޯގައި ބައިވެރިވެވަޑައިގަންނަވަނީ -- އަވަސް ފޮޓޯ\nހަސަން ލަތީފް އެެ ގޮތަށް އަމަލު ކުރެއްވި ސަބަބުތަކާއި ގުޅޭގޮތުން މަހުލޫފް ވިދާޅުވީ އޭނާ ދެކެ ހަނަސް އެންމެ ބޮޑަށް ހިތްހަމަޖެހިވަޑައިނުގަތީ ޓީޓީގެ އިންތިހާބާއި ގުޅިގެން ކަމަށެވެ. އެ އިންތިހާބުގައި ހަސަންގެ އާއިލީ ބޭފުޅަކު ވާދަކުރެއްވި ކަމަށާ އޭނާ ބޭނުންފުޅުވީ ކޮންމެ ގޮތަކުންވެސް އިންތިހާބުން މޮޅުވާން ކަމަށެވެ. އަދި އިންތިހާބުގެ ތެރެއަށް ވަދެ "އަތްނުބޭނީމަ" ގޯސްވީ ކަމަށް މަހުލޫފް ވިދާޅުވިއެވެ.\n"ހަަސަން ލަތީފު ގަބޫލުކުރައްވަނީ އެ އިންތިހާބު އެ ބޭފުޅާގެ އާއިލީ ބޭފުޅަކަށް ކާމިޔާބު ކޮށްދޭން އަޅުގަނޑު ޖެހޭ ކަމަށް ވޯޓްވެސް އޮޅުވާލަން. އަޅުގަނޑު ދެންނެވިން ވަރަށް ސާފުކޮށް އެ ކަމެއް އަޅުގަނޑު ނުކުރާނަމޭ. ސީވިޑް ލަތީފް ޓީޓީގެ ރައީސަކަށް ހުންނެވިއިރުގައި އޮތް އަސާސީ ގަވާއިދަށް މިފަހަރުވެސް ވޯޓްލީ. ވޯޓްލާ މެންބަރުންގެ ވިސްނުން ބަދަލުވެގެން ވޯޓްލާ މެންބަރުންގެ އަދަދު އިތުރުވެގެން ގޮސް އެ ވޯޓުން ބަލިވުމަކީ އެއީކީ އަޅުގަނޑު ކުރާނެ ކަމެއް ނޫން. ހަަސަން ލަތީފް އެންމެ ހިތްހަމަނުޖެހުނު ކަމަކީ އެއީ،" މަހުލޫފް ވިދާޅުވިއެވެ.\nހަަސަން ލަތީފު ގަބޫލުކުރައްވަނީ އެ އިންތިހާބު އެ ބޭފުޅާގެ އާއިލީ ބޭފުޅަކަށް ކާމިޔާބު ކޮށްދޭން އަޅުގަނޑު ޖެހޭ ކަމަށް ވޯޓްވެސް އޮޅުވާލަން. އަޅުގަނޑު ދެންނެވިން ވަރަށް ސާފުކޮށް އެ ކަމެއް އަޅުގަނޑު ނުކުރާނަމޭ. ސީވިޑް ލަތީފް ޓީޓީގެ ރައީސަކަށް ހުންނެވިއިރުގައި އޮތް އަސާސީ ގަވާއިދަށް މިފަހަރުވެސް ވޯޓްލީ. ވޯޓްލާ މެންބަރުންގެ ވިސްނުން ބަދަލުވެގެން ވޯޓްލާ މެންބަރުންގެ އަދަދު އިތުރުވެގެން ގޮސް އެ ވޯޓުން ބަލިވުމަކީ އެއީކީ އަޅުގަނޑު ކުރާނެ ކަމެއް ނޫން. ހަަސަން ލަތީފް އެންމެ ހިތްހަމަނުޖެހުނު ކަމަކީ އެ\nއަހުމަދު މަހުލޫފް | ޔޫތު މިނިސްޓަރު\nމަހުލޫފް ވިދާޅުވީ ކުޅިވަރު ސިޔާސީ ނުކުރައްވާނެ ކަމަށާ އެ ފުރުސަތު އެ މަގާމުގައި ހުންނަވައިގެން އެއްވެސް ބޭފުޅަކަށް ނުދެއްވާނެ ކަމަށެވެ. އަދި ޓީޓީ އިންތިހާބު "ގަޑުބަޑު" ނުކުރެއްވުމުގެ ފޮނި ނަތީޖާ މިއަދު ފެންނަމުންދާ ކަމަށެވެ. ޓީޓީގެ އައު ލީޑާޝިޕާއެކު ވަރަށް ރަނގަޅު ކާމިޔާބީތަކެއް ހޯދަމުންދާ ކަމަށާ ރާއްޖޭގެ ޓީމު މިހާރު ދަނީ ޓީޓީ ވޯލްޑް ޗެންޕިއަންޝިޕަށް ކޮލިފައިވުމަށް ފުރުސަތު ހޯދަމުން ކަމަށްވެސް ވިދާޅުވިއެވެ.\nމަހުލޫފް ވިދާޅުވީ ސިޔާސީ ވަކި އެޖެންޑާތަކެއް ހާސިލު ކުރަން ނުފޫޒު ފޯރުވައި ނުދީގެން ޒާތީގޮތުން ދިމާކޮށްލުން ބަލައިގަންނަން ދަތި ކަމަށެވެ. އަދި އެކަމާއި ގުޅިގެން އަންނަ ރުޅީގައި އެމްޑީޕީ މަތިން ފޫހިކޮށްލަން ކިތަންމެ މަސައްކަތެއް ކުރިނަމަވެސް އެކަމެއް ނުވާނެ ކަމަށް ވިދާޅުވިއެވެ.\n"ކިތަންމެ އަޅުގަނޑު ފޫހިކޮށްލަން މަސައްކަތް ކުރި ނަމަވެސް އެކަމެއް ނުވާނެ. އެ ޖައްސަވަނީ ނުބައި ހިސާބެއް އިނގޭތޯ،"\nމަހުލޫފް ވިދާޅުވީ އިންތިހާބުން ފުރުސަތު ގެއްލުވާލަން މަސައްކަތް ކުރީ އިންތިހާބުން ނެރޭނެ ނަތީޖާ އެނގޭތީ އެ މަންޒަރު ބަލަން ބޭނުން ނުވާތީ ކަމަށެވެ. މަހުލޫފަކީ މިފަހަރުގެ އިންތިހާބުގައި އެންމެ ގިނަ ވޯޓް ހޯއްދެވި ކެންޑިޑޭޓެވެ. މަހުލޫފް ވަނީ 3،000 ވުރެ ގިނަ ވޯޓް ހޯއްދަވާފައެވެ. އޭނާ ވާދަކުރެއްވި މެދު އުތުރު ޕްރޮވިންސްގެ ބައެއް ރަށްރަށުން 100 ޕަސެންޓް ވޯޓް ހޯއްދަވާފައިވެއެވެ. 32 ރަށް ހިމެނޭ އެ ޕްރޮވިންސްގެ ހުރިހާ ރަށަކުން މެޖޯރިޓީ ހޯދީވެސް މަހުލޫފެވެ.\nއެމްޑީޕީ އަހުމަދު މަހްލޫފު ހަސަން ލަތީފް + އެމްޑީޕީގެ ކޯޅުން އެމްޑީޕީގެ ގައުމީ މަޖިލިސް ސުވާލަކަށްފަހު ސުވާލެއް\nއެމްޑީޕީގެ ޗެއާޕާސަން ކަމަށް އަމްރާއި މަހުލޫފް؟\nއިނގުރައިދޫ ދާއިރާގެ ހުރިހާ ވޯޓެއް ގުނަނީ


Bodu thafaathakun Eagles balikoh, Maziya in AFC cup ah thayyaaru - One Online\nމާޒިޔާއިން އީގަލްސްއާ ދެކޮޅަށް ކުޅުނު މެޗުގެ ތެރެއިން --- ފޮޓޯ/ ފޭސްބުކް\nދިރާގު ދިވެހި ޕްރިމިއާ ލީގުގެ ދެވަނަ ބުރުގެ ފަހު މެޗުގައި ކްލަބު އީގަލްސް ބަލިކޮށް، މާޒިޔާއިން އެއްވަނައިގައި ބޮޑު ލީޑެއް ނަގައިފިއެވެ.\nރޭ ގައުމީ ފުޓުބޯޅަ ދަނޑުގައި ކުޅުނު މެޗުގައި މާޒިޔާއިން އީގަލްސްގެ މައްޗަށް ކުރިހޯދީ 4-0ގެ ނަތީޖާއަކުންނެވެ.\nލީގުގެ ދެވަނަ ބުރު ރޭ ނިމިފައިވާއިރު، އެންމެ ފަހުގެ ޗެމްޕިއަން މާޒިޔާ އެއްވަނައިގައި އޮތީ ނުވަ ޕޮއިންޓުގެ ލީޑަކާ އެކުގައެވެ. މާޒިޔާ އަށް 14 މެޗުން 34 ޕޮއިންޓް ލިބިފައިވާއިރު، ދެ ވަނައިގައި އޮތް ވެލެންސިއާ އަށް 14 މެޗުން ލިބިފައިވަނީ 25 ޕޮއިންޓެވެ. އީގަލްސް މިވަގުތު އޮތީ 14 މެޗުން 17 ޕޮއިންޓާ އެކު ލީގުގެ ހަތަރުވަނައިގައެވެ.\nއީގަލްސް އިން ރޭގެ މެޗަށް ނުކުތީ ސަސްޕެންޝަނުގައި ހުރި ކެޕްޓަން ހުސެއިން ސިފާއު (ކުރޯ) އާއި މިސްރު ފޯވާޑް މުހައްމަދު އުސާމް ނުލައެވެ. އޭގެ ފައިދާ މާޒިޔާއިން ފުރިހަމައަށް ނެގިތަންވެސް ފެނިގެން ގޮސްފައިވެއެވެ. މެޗުގައި މާޒިޔާގެ އެޓޭކް ލައިން ފެނުނީ ވަރަށް ރަނގަޅު ފޯމެއްގައި ކުޅުނުތަނެވެ.\nފުރަތަމަ ކޮޅުގައިވެސް ސެއިން ވިންސެންޓްގެ ފޯވާޑް ކޮނޭލިއަސް ސްޓެވާޓް (ކޯނޭ) އަށް ލިބުނު ފުރުސަތުގެ އިތުރުން ހަމްޒާ މުހައްމަދު (ހަމްޕު)އާއި އިބްރާހީމް މަހުދީ (ފޭދޫ އިއްބެ)ގެ ނުރައްކާ ފާހަގަކޮށްލެވުނެވެ.\nމެޗުގެ 24 ވަނަ މިނެޓުގައި މާޒިޔާއިން ލީޑު ނެގިއެވެ. އެގޯލް ކޯނަރަކުން ކާމިޔާބު ކޮށްދިނީ ޖަޕާނުގެ މިޑްފީލްޑަރު ޓަކާޝީ އޮޑަވާރާ (ޓަކާ) އެވެ.\nފުރަތަމަ ހާފްގައި އީގަލްސްގެ ދެ ހަމަލާއެއްވެސް ފާހަގަވެގެން ދިޔައެވެ. ވެ. އެ ގޮތުން މެޗުގެ 31 ވަަނަ މިނިޓްގައި އޭރިއާ ރޮނގުކައިރިން އީގަލްސްގެ މިސްރު ޑިފެންޑަރު އެލްސައީދު މެއިން ބޯޅަ ކޮންޓްރޯލް ކުރުމަށް ފަހު ޖެހި ޝޮޓް ދިޔައި ދަނޑިކައިރިން ބޭރުންނެވެ. އޭގެ ފަހުން އީގަލްސްގެ ހަސަން ރާއިފް އަހުމަދު (ހަންނަ) ނެގި ހުރަހެއް މާޒިޔާ ކީޕަރު ހުސެއިން ޝަރީފަށް ރަނގަޅަށް އަތްނުލެވި ބޭރުވީ ގޯލްގެ ހުރަސްދަނޑީގައި ޖެހިފައެވެ.\nހާފް ނިމުމަށް މިނެޓަކަށް ވެފައި ވަނިކޮށް މާޒިޔާއިން ލީޑު ފުޅާކުރިއެވެ. ފޭދޫ އިއްބެ ސީޒަންގައި ޖެހި ހަތަރުވަނަ ގޯލާއެކު މާޒިޔާއިން ދެ ގޯލްގެ ލީޑަކާއެކު ހާފް ނިންމާލާފައިވާއިރު، ދެވަނަ ހާފްގެ ކުރީކޮޅުގައި ހަމްޕުގެ ހިތްގައިމު ގޯލަކާއެކު މާޒިޔާއިން ތިންވަނަ ގޯލް ޖެހިއެވެ.\nއަރިމަތިން އެތެރެއަށް ޖެހިލައި، އޭރިއާ ބޭރުން ފޮނުވާލި ބުލެޓް ޝޮޓް އޭނާ އަމާޒުކޮށްލީ ސީދާ ގޯލްގެ ކަނަށެވެ. މެޗުގެ 65 ވަނަ މިނިޓްގައި މާޒިޔާގެ ހަތަރު ވަނަ ގޯލު ޕެނަލްޓީ އަކުން ކާމިޔާބުކުރީ ކޯނޭ އެވެ. ޕެނަލްޓީއަކީ އީގަލްސް އަހުމަދު ނޫމާން (ހެލްމެޓް) އޭރިއާތެރެއިން ފޭދޫ އިއްބެ އަށް ކުރި ފައުލަކަށް ރެފްރީ ދިން ޕެނަލްޓީ އެކެވެ.\nލީގުގެ ތިން ވަނަ ބުރު ފަށާނީ ބޮޑު ބްރޭކަކަށް ފަހު އެވެ. އެއީ މިމަހު 14-21 އަށް މާލޭގައި ކުރިއަށްދާ އޭއެފްސީ ކަޕްގެ ދެކުނު އޭޝިއާގެ ގްރޫޕް ސްޓޭޖުގެ މެޗުތަކާއި މިމަހު 30 އިން އަންނަ މަހުގެ 15 ވަނަ ދުވަހުގެ ނިޔަލަށް ޗައިނާގައި ކުޅޭ ވޯލްޑް ކަޕް/ އޭޝިއަން ކަޕް ޖޮއިންޓް ކޮލިފައިން މެޗުތަކަށް ފަހުއެވެ. އެފްއޭއެމް އިން ކްލަބްތަކާ ހިއްސާކޮށްފައިވާ ޑްރާފްޓް ޝެޑިއުލްގައިވާ ގޮތުން ލީގުގެ ތިން ވަނަ ބުރު ފަށާނީ ޖޫން 21 ވަނަ ދުވަހު އެވެ.\nގުޅޭ ޓެގު ދިވެހި ޕްރިމިއާ ލީގު މާޒިޔާ ސްޕޯޓްސް އެންޑް ރެކްރިއޭޝަން ކްލަބު ކްލަބު އީގަލްސް


Supplementary Budget rayyithunge majieeha hushahalhaifi - vNews.mv\nސަޕްލިމެންޓްރީ ބަޖެޓް ރައްޔިތުންގެ މަޖިލީހަށް ފޮނުވައިފި\n21 August 2019, 13:11\nސަރުކާރުގެ ފަރާތުން ސަޕްލިމެންޓްރީ ބަޖެޓެއް ރައްޔިތުންގެ މަޖިލީހަށް މިއަދު ފޮނުވައިފި އެވެ.\nފިނޭންސް މިނިސްޓްރީގެ އޮފިޝަލަކު ވީނިއުސް އަށް ވިދާޅުވީ ސަޕްލިމެންޓްރީ ބަޖެޓް މިއަދު މަޖިލީހަށް ހުށަހަޅާފައިވާ ކަމަށާއި ބަޖެޓް ތަފްސީލްތައް ފިނޭންސް މިނިސްޓަރު މަޖިލީހުގައި ހިއްސާކުރައްވާނެ ކަމަށެވެ.\nސަޕްލިމެންޓްރީ ބަޖެޓެއް ސަރުކާރުން މަޖިލީހަށް ހުށަހަޅާފައި މިވަނީ ދައުލަތުގެ މިއަހަރުގެ ބަޖެޓުގެ ޚަރަދުތައް ބޮޑުވެ ޚަރަދުތައް ދެކޮޅު ޖައްސާނެ ގޮތެއް ހޯދުމަށް ކަމަށް ބުނެ އިދިކޮޅު ބައެއް ޕާޓީތަކުން ވަނީ ސަރުކާރަށް ފާޑުކިޔާފަ އެވެ. ނަމަވެސް ސަރުކާރުން ބުނީ ސަޕްލިމެންޓްރީ ބަޖެޓެއް މަޖިލީހަށް ހުށަހެޅީ ބޭރު ގައުމުތަކުން ލިބުނު އެހީތަކާ އެކު ބަޖެޓު މެނޭޖުކޮށް ބައެއް މަޝްރޫއުތައް ފެށުމަށް ކަމަށެވެ.\nވީނިއުސް އަށް މީގެކުރިން ދެއްވި އިންޓަވިއުއެއްގައި ފިނޭންސް މިނިސްޓަރު އިބްރާހިމް އަމީރު ވިދާޅުވީ މި ސަރުކާރުން މިހާރު ތަންފީޒު ކުރަމުންދާ ބަޖެޓަކީ ކުރީގެ ރައީސް އަބްދުﷲ ޔާމީންގެ ސަރުކާރުން މަޖިލީހަށް ހުށަހެޅުއްވި ބަޖެޓެއް ކަމަށްވާތީ މި ސަރުކާރުގެ ބައެއް ކަންކަން ތަންފީޒުކުރަން ވަރަށް ބޮޑަށް ދަތިވެފައިވާ ކަމަށެވެ.\nމިސަރުކާރު ވެރިކަމާ ހަވާލުވުމުގެ ކުރިންވެސް ސަޕްލިމެންޓަރީ ބަޖެޓެއް ހުށަހަޅާނެ ކަމަށް ބުނެފައިވެ އެވެ. އެގޮތުން ވެރިކަމާ ހަވާލުވާތާ ހަމަސް ދުވަހުގެ ތެރޭގައި ސަޕްލިމެންޓަރީ ބަޖެޓެއް ހުށަހަޅާނެ ކަމަށް ފިނޭންސް މިނިސްޓަރު އަމީރު ކުރިން ވިދާޅުވެފައިވެ އެވެ.\nމި އަހަރަށް ލަފާކޮށް ރައްޔިތުންގެ މަޖިލީހުން ފާސްކޮށްފައިވަނީ 30.2 ބިލިއަން ރުފިޔާގެ ބަޖެޓެކެވެ. މި ބަޖެޓަކީ ހަތަރު ބިލިއަން ރުފިޔާގެ ޑެފިސިޓް ބަޖެޓެކެވެ.


Jalu hukum Ehen Adhabakah Badhalukuran Mashvaraa kuranee – Iru\nގެސްޓްހައުސްތައް އިންސްޕެކްޓް ކުރަނީ\nމިއަދު 1204 މީހުން ކޮވިޑަށް ޕޮޒިޓިވްވެއްޖެ\nޖަލު ހުކުމް އެހެން އަދަބަކަށް ބަދަލުކުރަން މަޝްވަރާ ކުރަނީ\nލަހޫ· 24 ޑިސެންބަރު 2019\nމާފުށީ ޖަލު ފުރިގެން ބައެއް ގައިދީން ފުލުހުންގެ ބަންދުގައި ބައިތިއްބާފައި ތިބި މައްސަލައަށް ހައްލެއް ހޯދުމަށް ޕްރޮސެކިއުޓަރ ޖެނެރައަލް އޮފީހުން އެޓާނީ ޖެނެރަލް އޮފީހާއި، ހޯމް މިނިސްޓްރީއާއެކު މަޝްވަރާތައް ފަށައިފިއެވެ.\nޕްރޮސެކިއުޓަރ ޖެނެރަލް ހުސައިން ޝަމީމް ވިދާޅުވީ، ޖަލު ހުކުމްތައް އެހެން އަދަބުތަކަށް ބަދަލުކުރެވިދާނެ ހާލަތުގައި އެކަން ކުރުމުގެ އިހްތިޔާރު ގާނޫނުލް އުގޫބާތުން ދަށުންކޯޓަށް ލިބިދީފައިވާ ކަމަށެވެ. އަދި ޖަލުތައް ފުރޭ މައްސަލައަށް މުވައްސަސާތައް ގުޅިގެން ހައްލެއް ހޯދަން ޖެހޭ ކަމަށް އޭނާ ވިދާޅުވިއެވެ. އަދި އެކަންކަމާ ގުޅޭ ގޮތުން ހޯމް މިނިސްޓްރީއާއި ބަންޑާރަނާއިބުގެ އޮފީހާ ގުޅިގެން މަސައްކަތް ކުރަމުންދާ ކަމަށްވެސް ޝަމީމު ވިދާޅުވިއެވެ.\nގާނޫނުލްއުގޫބާތު ބުނާގޮތުން ޖަލު ހުކުމުގެ އަދަބު ގޭ ބަންދަށް ނުވަތަ ޖޫރިމަނާ އަށް ނުވަތަ މުޖްތަމައަށް ހިދުމަތް ކުރުން ފަދަ އަދަބަކަށް ބަދަލު ކުރެވިދާނެ އެވެ. އަދަބުގެ ބާވަތް ބަދަލު ކުރާ ނަމަ، އެކަން ކުރެވޭނެ މުއްދަތުތަކާއި ޖޫރިމަނާގެ އަދަދުތައް ވެސް ގާނޫނުލްއުގޫބާތުގައި ހިމަނާފައި ވެއެވެ.


"Mohonah dhoani dhinumah" battanvefai oiy nizaamu, efuh...\n"މޮހޮނަށް ދޯނި ދިނުމަށް" ބައްޓަންވެފައި އޮތް ނިޒާމު، އެފުށް މިފުށަށް!\nކައުންސިލްތައް ބާރުވެރިކުރުމަށް ޤާނޫނަށް ބަދަލު ގެނައުމުގެ މަސައްކަތް މި ސަރުކާރުން ވަނީ ފަށާފައި\nކ. މާލެ | 14 އޮކްޓޯބަރ 2019 | ހޯމަ 00:12 | 9,638\nރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް، ކައުންސިލަކާއެކު ކުރިއަށްދިޔަ ބައްދަލުވުމެއްގައި - ރައީސް އޮފީސް\nމިއަދު، ޢަމަލް ކުރަމުން މިގެންދާ ޤާނޫނުއަސާސީ އެކުލަވާލި މަޖިލީހަކީ، އެ މަޖިލީހެއްގައި މަސައްކަތް ކުރުމުގެ ފުރުސަތު، އަޅުގަނޑަށްވެސް ލިބިގެންދިޔަ މަޖިލީހެކެވެ. އައު ޤާނޫނު އަސާސީ ގެ 8 ވަނަ ބާބަކީ، ލާމަރުކަޒީ އުސޫލުން އިދާރީ ދާއިރާތައް ހިންގަން ކަނޑައެޅި ބާބެވެ.\nމިދެންނެވި ބާބުގައި، ކައުންސިލްތައް އިންތިޚާބު ކުރުމާއި، މަސްއޫލިއްޔަތުތަކާއި، ޤާނޫނުގެ އިމުގެތެރޭގައި ޤަވާޢިދުތައް ހެދުމާއި، މުދާ މިލްކު ކުރުމާއި، ދަރަންޏަށް ޒިންމާވުމުގެ ބާރު، ފަދަ، ކަންކަމާމެދު، ބަޙުސްތައް ހިނގައި ގޮސް، އެ ކަންކަން ފާސްވެގެން ދިޔައެވެ.\nއެދުވަހު، މި ނިޒާމާމެދު، ރައްޔިތުން ކުރަމުންއައި ފޮނި އުންމީދުގެ އަޑު، ޚުދު އަޅުގަނޑުވެސް އެހީމެވެ. ރައްޔިތުން އޭރު ދެކެމުންދިޔަ ހުވަފެނަކީ، މި ނިޒާމުގެ ތެރެއިން، ބާރު ދުވެލީގައި ރަށްފުށަށް، ތަރައްޤީ، ގެނެވޭ މަންޒަރެވެ. ދެކެމުން އައީ އެހާވެސް ފޮނި ހުވަފެން ތަކެކެވެ.\nއަޅުގަނޑު މި ދަންނަވައިލީ، "ލާމަރުކަޒީ ނިޒާމު" ރާއްޖެއަށް ތަޢާރަފުވާ ޚަބަރު އަހައި، މީގެ 8 އަހަރުގެ ކުރިން، ރައްޔިތުން އެކަން ސިފަކުރި ގޮތެވެ. އެ ދުވަހުގެ ޝުޢޫރު ތަކެވެ. އެމީހުންގެ ކަންކަން ނިންމަން ތިބޭނެ ބަޔަކީ، އެމީހުންގެ ވޯޓުން އިންތިޚާބުކުރާ ބަޔަކަށްވުމީ، މިދެންނެވި އުންމީދުތައް ކުރެވުނު، އެއް ސަބަބެވެ.\nއެހެން ނަމަވެސް، މި ނިޒާމު، ވޭތުވެ މިދާ 8 އަހަރުގެ މާޒިގައިވެސް، ހިނގަމުން އައީ، ދިވެހި މިސާލު ބަހެއްގައި ބުނާ އުސޫލުންނެވެ. "މޮހޮނަށް ދޯނި ދިނުން" ފަދައިންނެވެ.\nމޮހޮނަށް ދޯނި ދިނުމޭ ބުނެވެނީ، އެއްވެސް ބޭނުމެއް ނުކުރެވޭ ގޮތަށް މީހަކަށް އެއްޗެއް ދިނުމެވެ. ނުވަތަ އިޚްތިޔާރެއް ނެތް ގޮތަށް ކަމަކާ ޙަވާލު ވުމެވެ.\nލޯކަލް ގަވަރމަންޓް އޮތޯރިޓީގެ ޑިރެކްޓަރ ޖެނެރަލް އާދަމް ޝަރީފާއި ޙަވާލާދީ، "މިހާރު" އޮންލައިންގައި، މިކަން ސިފަކޮށްދީފައި އޮތީވެސް، މިފަދަ މޭރުމަކުންނެވެ.\nކައުންސިލްތަކަށް ސަރުކާރުން ބާރުތައްދީ، ފަހިކަން ގެނެސްދީފައި ނުވާ ކަމަށެވެ. ބޭނުންވާ ވަސީލަތްތައް ފޯރުކޮށްދީފައި ނެތް ކަމެވެ. އަދި އެކަށީގެންވާ ބަޖެޓު ފޯރުކޮށްދީފައި ނެތް ކަމެވެ.\nމިއީ، މީގެ 8 އަހަރު ކުރިން ރައްޔިތުން އެ ކުރި، އުންމީދު ތަކުގައި ޙަގީގީ ކުލަ ޖެހިގެން ނުދިޔަ މައިގަނޑު ސަބަބެވެ. މީގެ އިތުރުން، އޭރަކު އޮންނަ ސަރުކާރެއްގެ "ދޮންދަރިއެއް" ގެ ސިފައިގައި، އެ ސަރުކާރަށް ނިސްބަތްނުވާ ކައުންސިލަރުން އިންތިޚާބު ވެފައި އޮންނަ ކައުންސިލް ތަކާއިމެދު، ގެންގުޅު ވިސް ނުމަކީވެސް، ސަބަބު ތަކަށް ގެތޭނެ ބޮޅެކެވެ.\nއެއަށް ވުރެވެސް ބޮޑު ސަބަބަކީ، މި ނިޒާމު، އޭގެ ޙަގީގީ މާނައިގައި ހިންގައިދޭނެ އިޚްލާސްތެރި ހިތެއް ނެތުމެވެ. ކުރުކޮށް ދަންނަވާނަމަ، މާލީ އަދި އިޚްތިޔާރާއި ގޮތުން، ރައްޔިތުންގެ އަތް މައްޗަށް ބާރުތައް، ދޫކޮށްލާނެ އިޚްލާސްތެރި ވެރިއެއް ނެތުމެވެ.\nކޮންމެއަކަސް، ފެނިގެން އެ ދިޔައީ މާޒީއެވެ. 17 އޯގަސްޓު 2016 ގައި، ކައުންސިލްތަކުގެ މެންބަރުންގެ އަދަދު މަދުކުރަން، މަޖިލީހަށް ހުށަހެޅި، ޙާޒިރުވެ ވަޑައިގެން ތިއްބެވި 61 މެންބަރުންގެ ތެރެއިން، 38 މެންބަރުންގެ ވޯޓުން، މިދެންނެވި އިސްލާޙު ފާސްވެ، ކައުންސިލަރުންގެ ޢަދަދު، މަދުވެގެން ދިޔަ ދުވަހަކީވެސް މާޒީއެވެ. ކައުންސިލްތައް ސަސްޕެންޑު ކުރުމާއި، ކައުންސިލް ތަކުން ކުރަމުން އައި މަސައްކަތްތައް، ކައުންސިލްތަކުގެ ޒިންމާތަކުން، ވަކިކުރެވިގެން ދިޔަ ދުވަސް ތަކަކީވެސް، މާޒީއެވެ.\nމި މޭރުމުން 8 އަހަރުގެ މާޒީގެ ހިތި ތަޖުރިބާތައް ލިޔަން ފަށައިފިނަމަ، މައުޟޫގައި އިންސާފުރަން ބޭނުންވި މަންޒިލް ލޮލަށް ގެއްލި، މި މައުޟޫ "ކަރުނައިގެ ފަރަކަށް" އެރުން ގާތެވެ. އެހެން ކަމުން މާޒީން ނިކުމެ، މުސްތަޤުބަލަށް ބަލައިލަން އެބަ ޖެހެއެވެ.\nރައީސުލް ޖުމްހޫރިއްޔާ އިބްރާހިމް މުޙަންމަދު ޞާލިހުގެ ސަރުކާރަކީ، ޙަޤީގީ މާނައިގައި، ކައުންސިލްތައް ބާރުވެރި ކުރުވާނެ ކަމަށް، ފާޅުގައި ބުނަމުން އަންނަ ސަރުކާރެވެ. މި ސަރުކާރުން ބުނަމުން ގެންދަނީ، ރަށްރަށުގެ އިޙުތިސާސް، ލާމަރުކަޒީ އުސޫލުން ކައުންސިލްތައް ހިންގަން އޮތް، ގާނޫނުގައި، ކަނޑައަޅާނެ ކަމަށެވެ. އެރަށެއްގެ މުއްސަނދިކަން އެރަށަކަށް ހޯދައިދޭނެ ކަމަށެވެ. ބިމާއި، ރަށާއި، ފަޅާއި، ފަރުފަދަ ތަންތަނުން ލިބޭ ކުލީގެ އާމްދަނީގެ 40 އިންސައްތަ، ކައުންސިލު ތަކަށް ދޭނެ ކަމަށެވެ.\nބިމުގެ ކުލީގެ 100 އިންސައްތަ ދޭނީ ކައުންސިލު ތަކަށެވެ. އަދި ދައުލަތުގެ ބަޖެޓުގެ5އިންސައްތަ، ދޭނީވެސް ކައުންސިލް ތަކަށެވެ. މީގެ އިތުރުން ކޮންމެ ކައުންސިލަކުންވެސް ކުންފުނި، ކޯޕަރޭޓިވްސް އުފައްދައިގެން، ވިޔަފާރި ކުރެވޭނެ ފުރުސަތު ހުޅުވާލާނެ ކަމަށެވެ.\nސަރުކާރުން މި ދައްކާ ވާހަކަތަކަކީ، ރައްޔިތުންގެ މަޖިލީހަށް ސަރުކާރުން ފޮނުވާ، ލާމަރުކަޒީ ގާނޫނަށް އެ އިސްލާޙުތައް ގެނެސްގެންނާއި ގާނޫނު އަސާސީއަށް، ގެންނާން އޮތް، އިސްލާޙުތައް ގެނެސްގެން ފަހި ކުރެވެން ހުރި ކަންކަމެވެ. ސަރުކާރުން ބުނަކީ، އެކަންކަން އެގޮތަށް ކޮށްގެން، މި ބަދަލުތައް ގެންނާނެ ކަމަށެވެ. ސަބަބަވެސް ވަރަށް ސާފެވެ. މިކަމުގައި ސަރުކާރުން ދައްކާ ސަބަބަކީ، "ރަށުގެ މުއްސަނދިކަން އޮންނަންވާނީ ރައްޔިތުންނަށް" ކަމަށެވެ.\nޤާނޫނީ ސިފަ، އެކަންކަމަށް އައުމުގެ މަރުޙަލާގައިވާ، މި ދެންނެވި ބާރުތަކަކީ، ދިވެހިރާއްޖޭގެ ޙަޔާތުގައިވެސް، ރައްޔިތުންގެ އަތްމައްޗަށް ދޫކޮށްލި، އަދި ދޫކޮށްލަން ކެރުނު ބާރުތަކެއް ނޫނެވެ. މި ވާހަކަތައް އިވުމުން، އިނގިލިކޮޅުގައި ދައިގަނެވޭގޮތް މިވަނީ އެހެން ވީމައެވެ. އެހެން ނަމަވެސް، މަސައްކަތް އެ ހިނގަނީ ސީދާ އެ މަގަށްކަން އެނގެއެވެ. މަންޒަރު ލޮލަށް އެބަ ފެނެއެވެ. އެހެން ކަމުން މި ފެންނަނީ "އުޑުމަތީގައި ފޮޅި އަވީލުން" ފަދަ ޚިޔާލެއް ނޫންކަން މިހާރު ޔަޤީނެވެ.\nކޮންމެ އަކަސް، އުދަރެހުން، މިއަދު ފެންނާން އެ އޮތީ، ރައީސް ޞާލިޙުގެ ސަރުކާރުން، ލާމަރުކަޒީ ނިޒާމަށް ގެންނަން އޮތް، ބަދަލު ތަކެވެ. ރައްޔިތުންގެ އަތްމައްޗަށް ދޫކޮށްލާނެ ބާރުތަކެވެ. މިއީ، މީގެ 8 އަހަރު ކުރީން، ލާމަރުކަޒީ ނިޒާމު، ތަޢާރަފުވި ދުވަހު، ރައްޔިތުން އުންމީދު ކުރަމުން ދިޔަ ބަދަލު ތަކެވެ. ދެކެމުންދިޔަ ހުވަފެން ތަކެވެ.\nސުވާލަކީ، މި ހުވަފެނުގައި ކުލަޖެހެން މިހާދުވަސް މި ނެކީ ކީއްވެ ހެއްޔެވެ؟ އޭގެ ޖަވާބު ކިތަންމެހާވެސް ސާފެވެ. މިއަދާ ހަމައަށް، އިޚުލާސްތެރި ކަމާއެކު، މި ބާރުތައް، ރައްޔިތުންގެ އަތްމައްޗަށް ދޫކޮށްލަން ކެރުނު ސަރުކާރެއް ނެތީއެވެ. އެފަދަ އިޚުލާސްތެރި ހިތެއް ނެތީއެވެ. ބާރުތައް މުށުތެރޭން ނެރެ، ރައްޔިތުންގެ އަތްމައްޗަށް ދޫކޮށްލަން ކެރެނީ މަދު ފަހަރަކު މަދު ލީޑަރަށެވެ.\nއެމް.ޑީ.ޕީގެ ރިޔާސީ ވަޢުދަކަށް މިކަންވެގެން ދިޔައިރު، އެ ޕާޓީ ލީޑުކުރި ކޮއެލިޝަނުން ނެރުނު، ރިޔާސީ ކެންޑިޑޭޓުގެ މިދެންނެވި ވަޢުދު،ފުއްދޭ ވަގުތަކީ، މޮހޮނަށް ދޯނި ދޭގޮތަށް ބައްޓަންވެފައި އޮތް، ކައުންސިލް ނިޒާމު، އާ ހަޔާތަކަށް ފުރޮޅިލާނެ ވަގުތެވެ. ކުރިން ފެންނާން އޮތް މަންޒަރު އެފުށް މިފުށަށް، ޖެހޭނެ ދުވަހެވެ.


(2 މާރިޗު 2017 އާ ގުޅޭ)\n"އަހަރެން އަޑުއެހިން އެ ޤައިސްއެއް ކުރިން އިނީ ރާއްޖޭން ބޭރުމީހަކާއޭ" ހިދާ އިނދެފައި ބުނެލިއެވެ. އެއާއެކު ރުބީނާއާއި ސަލްމާއާ އެއްފަހަރާ ހިދާއަށް ބަލާލިއެވެ.\n"ވަޖީހު ވެސް ބުނި އެކަހަލަ ވާހަކައެއް... މާ ބޮޑަކަށް އެ ވާހަކައެއް ނޭނގޭ... ޤައިސް ވެސް އޭނާގެ އަންހެނުންގެ ވާހަކަ ނުދައްކާކަމަށްވަނީ... އެހެންނޫނަސް މިހާރު ހުސްކޮށް ހުރިއްޔާ އެ ނިމުނީނު... ދޯ ރޫބީ" މޭޒުމަތީގައި ހުރި އޮރެންޖު ޖޫސްތަށީގައިވާ ހޮޅީގައި އަނގަޖާލަމުން އެތި ފޮދެއް ސަލްމާ ބޯލިއެވެ. އެވަގުތު އޭނާގެ ވާހަކައަށް އެއްބަސްވުމުގެ ގޮތުން ރުބީނާ ބޯޖަހާލިއެވެ.\n"ހިދާ ކީއްވެތަ މިއަދު މާ ފާޑަކަށް ތި އިންނަނީ" އެހެން ދުވަސް ދުވަހަށްވުރެ ހިދާގެ ވާހަކަ މަދުކަން ރުބީނާއަށް ފާހަގަވިއެވެ.\n"އަހަރެން މި އުޅެނީ ވަރުގަދަކަމަކާ ޖެހިގެން" މަޑުމަޑުން އިނދެފައި ހިދާ ބުނެލިއެވެ.\n"ކިހިނެއްވީ؟ ޝަހުބާން މީހަކާ އިންނަނީތަ؟" ސަލްމާ ސަމާސާކޮށްލިއެވެ.\n"އޭނައަކަށް ނުކެރޭނެ އެހެންމީހަކާ އިންނާކަށް... އެޔެއްނޫނޭ... މިއުޅެނީ އެންމެ ހަގަށް ދެވަނައަށް ހުންނަ ދަރި މީހަކާ ހިތާވެގެން އުޅޭތީ" ހިދާގެ މޫނުމަތިން ފޫހިކަން ފާޅުވިއެވެ.\n"ދަރިންބޮޑެތިވީމަ އެމީހުން ވެސް މީހުނާ ހިތާވާނެއެއްނު" ސަލްމާ ބުންޏެވެ.\n"ހިތާވުމެއްނޫނޭ މައްސަލައަކީ... ރާއްޖޭން ބޭރުގައި މިހާ ދުވަހު ހުރެފައި އައި ގޮތަށް ފާޑެއްގެ ސޮރަކާ ގުޅުނީމަ މައްސަލައަކީ... އެ ފިރިހެނާ ވެސް އަދި ވަރަށް މަކަރުގަދައޭ... ރީޝާގެ އުފަން ދުވަސް އައިސްފައި ހިނގައްޖެ... ހަރާން ފަދަ އެ ކުއްޖާއަށް އެ ފިރިހެނާ ދިން އެއްޗެއް... އެކަމަކު މި ހުސްވި ފެބްރުއަރީގައި އެ ފިރިހެނާގެ އުފަން ދުވަސް އައިސްގެން ރީޝާ އޭނާއަށް އައިފޯނާ، އަގުބޮޑެތި ސެންޓާ، ބްރޭންޑެޑް ޓީޝާޓާއި ޖިންސާއި... މިހެންގޮސް ނުދޭ އެއްޗެއްނެތް... އޭނާގެ ހިތްމޮޅުކަން ވެސް އިންތިހާ... ކުރީބައިގައި އުފަންދުވަހަށް ބޭނުންވާ އެއްޗެހީގެ ލިސްޓެއް ވެސް ރީޝާއަށް ދީގެން އުޅުނީ... މި ދެން ބޮޑުވަރެއްނު... އަހަރެންގެ ހިތް ބުނަނީ އޭނާ އެ އުޅެނީ ރީޝާގެ ފަރާތުން ވާ ފައިދާއަށް ވިސްނާފައޭ އެކުއްޖާއާ ގުޅިގެން" މޭޒުގައި އުޅަންބޮށިކޮޅު ވިއްދާލުމާއެކު އަތުގައި ދަތްދޮޅި ހިދާ އަޅުވާލީ މާޔޫސްވެފައި އިނދެއެވެ.\n"ނަސީބެއް ތި ސަކަރާތުން އަހަރެން ސަލާމަތްވިކަން... ހިދާ ވެސް ނިކަން އަހަރެން ހެދިހެން ރަނގަޅު ކުއްޖަކު ހޯދާފައި އެ މީހަކާ ގުޅުވަބަލަ... މިހާރު ހަމައެކަނި ފައިސާ އޮތަކަސް ކަމަކު ނުދާނެ... ބަލާލަން ވެސް ރީތިވާން އެބަޖެހޭ... ނޫނީ ކޮންމެވެސް ގޮތަކުން އެ ފިރިހެންކުއްޖާ ދުރުކުރުވަންވީނު... ކީކޭ ރޫބީ ބުނަނީ" ސަލްމާ ވާހަކަދެއްކި އިރު ވެސް ރުބީނާ އިނީ ކޮންމެވެސް ކަމަކާ ވިސްނާށެވެ.\n"އަހަންނަށް ވެސް ކަމަކު ނުދޭ ކޮންމެކޮންމެ މީހަކާ އަހަރެންގެ ނިޔާނު ގުޅޭކަށް... މައުރީން އަދި އެކަހަލަ ކަމެއް ކުރާވަރަށްވުރެ ކުޑަ... އެހެންވިޔަސް ތި ބުނާކަހަލަ މީހަކާ ގުޅޭކަށް އެއްގޮތަކަށް ވެސް ޤަބޫލެއްނުވެވޭނެ" ރުބީނާ ވިސްނަން އިނދެފައި ބުނެލިއެވެ.\n"އަހަރެން ނުރުހޭކަން އެނގޭތީ ރީޝާ ހުންނަނީ އަހަރެންދެކެ ރުޅި އައިސްފައި... އެހާ ބޮޑަށް ދެކޮޅުވެރިކަން ދައްކާކަށް ވެސް ނުކެރޭ.... ބިރުގަނޭ އެކުއްޖާ ގެއިން ނުކުމެގެން ހިނގައިދާނޭތީ... އެ ފިރިހެންމީހާ އަހަރެންގެ ދަރިފުޅުގެ ބޭނުންކޮށްލާފައި އެކުއްޖާ ދޫކޮށްލައިފިއްޔާ ދެން ކިހިނެއް އަހަރެން ހަދާނީ... މިވަގުތު ރަނގަޅު ކުއްޖަކު ވެސް ނެތޭ އަތުޖެހޭ ހިސާބަކު"\n"ތީގެ މާނައަކީ ހިދާއަށް ކަމުދާ ކުއްޖަކު ހުރިއްޔޭތަ؟" ސަލްމާ އަހާލިއެވެ.\n"އާން! އެބަހުރި... މިވަގުތު އެ ޢާއިލާވީ ލަންކާގައި" ހިދާ ބުންޏެވެ.\n"ލަންކާ އެއީ މާދުރެއްނޫނެއްނު... ހިދާގެ ކުޑަކުއްޖަކު ވެސް ނެތެއްނު... ތިބުނާ ޢާއިލާއަކާ ވާހަކަދައްކާފައި ރީޝާ ގޮވައިގެން ދުވަސްކޮޅަކަށް އެކޮޅަށް ދާން ފެންނަނީ... މަސައްކަތެއް ވެސް ކޮށްލައިގެން ދޯ ކަމެއްވާނީ... ދަރިންގެ ބޮލަށް އަހަރުމެންނަށްވުރެ ބޮޑަށް އެހެންބަޔަކަށް އެރެވިދާނެއޭ ހީނުކުރޭ... އަހަރުމެން މީ އެމީހުން އުފަންކުރި މީހުން... އަހަރުމެންނަށް ދޯ ދަރިންގެ ކަންކަން އެންމެބޮޑަށް އެނގޭނީ... މިހާރު ވެސް ހިދާ މާ ލަސްކޮށްފި... ތިހެން ނުހުރެ އަވަހަށް ފުރަންއުޅޭ... ތިބުނާ ފެންވަރުގެ ފިރިހެންކުއްޖެއްނަމަ ރީޝާގެ ފަހަތަކުން ލަންކާއަށް ދާނޭ ފެންވަރެއް ނުހުންނާނެ... އެހިސާބުން ދެން ޖެހޭނީ ވަކިވާން... އަދި ބުނަން... ލަންކާގައި ހުންނަ ދުވަސްކޮޅު ރީޝާގެ ހިތް އަނބުރާލެވޭތޯ ބަލަންވާނެ" ހީނލާފައި ސަލްމާ ބުނެލިއެވެ.\nއެކުވެރިން ފަހުން ފެށި މައުޟޫޢަކީ ރުބީނާއަށް ޚިޔާލެއްދޭން ފަސޭހަ މައުޟޫޢަކަށް ނުވިއެވެ. އޭގެ ބަދަލުގައި އޭނާގެ ސިކުނޑިއަށް ޖަމާވަމުންދިޔަ ތަފާތު ޚިޔާލުތަކުން ހާސްކަން ލިބެމުންދިޔައެވެ. ބޮޑުވެފައި ހުރި ފިރިހެންދަރިފުޅާ މެދު ރުބީނާ ވަރަށް ފޮނި އުންމީދުތަކެއް ކުރެއެވެ. އެ ދަރިފުޅުގެ ދިރިއުޅުން ބިނާކުރާނޭގޮތް މިހާރު ވެސް އޭނާގެ ހިތުގައި ރާވާލެވިފައިވެއެވެ. އެހެންނަމަވެސް ހެނދުނު ނިޔާނުގެ ފަރާތުން ފެނުނު ހަރާކަތްތައް ރުބީނާގެ ހިތަށް ބިރުވެރިކަން ވެރިކުރުވަން ފަށައިފިއެވެ.\nމޭޒުދޮށުގައި ތިބެފައި މިއަދު ވެސް ބިލުގައި ހިފީ ސަލްމާއެވެ. ސަލްމާގެ ފިރިމިހާ ވަޖީހަކީ ރާއްޖޭގައި ނަންހިނގާ މަޝްހޫރު ވަކީލުންގެ ތެރޭގައި ހިމެނޭ މީހެކެވެ. ފައިސާއަކީ އެ ދެމަފިރިންނަށް ބޮޑު އެއްޗެއް ނޫނެވެ. ތިންކުދީން ތިބިއިރު އެ ތިންކުދީން ވެސް މިހާރު ތިބީ މީހުނާ އިނދެގެން އަމިއްލަ ދިރިއުޅުމެއް ފަށާފައެވެ. ވަރަށް އަވަހަށް މާމައަކަށް ވެސް ސަލްމާ ވާނެއެވެ.\nހިދާއާއި ޝަހުބާނަކީ ވެސް ލިބޭ ދެމަފިރިންނެވެ. މާލޭގައި ހެދުން ވިއްކާ ދެތިން ފިހާރަ އެ މީހުންގެ ހުރެއެވެ. ހަތަރު ދަރިންގެ ތެރެއިން ދޮށްޓަށް ތިބި ދެ ފިރިހެން ކުދީން އުޅެނީ މީހުނާ އިނދެ އެ މީހުންގެ އަނބިންގެ ގޭގައެވެ. ހަގަށް ތިބީ އަންހެން ދެބެންނެވެ. ދެ ކުދީން ތިބީ މީހުނާ އިންނަވަރު ވެފައެވެ. މިނިވަންކަމާއެކު ރަޙުމަތްތެރިންނާއެކު ގެއިން ބޭރުގައި އުޅުނު ނަމަވެސް ގޭތެރޭގައި އެއްވެސް ކަމެއް ނުކުރެވި ނުހުރެއެވެ. ޝަހުބާންވަނީ ހިދާއަށް ފަސޭހަކޮށްދޭން ގޭގައި ގެންގުޅޭ މީހުނަށް ދަންދެން ހޯދައިދީފައެވެ.\nދެ އެކުވެރިންނާ ބަލާފައި ރުބީނާގެ ދިރިއުޅުން ތަނަވަހެއް ނޫނެވެ. އޭނާ ވެސް ބޭނުންވަނީ އެ މީހުން ފަދަ ތަނަވަސް ދިރިއުޅުމެއް ހޯދާށެވެ. ރަށުން މާލެ އައީ ކިޔަވާށެވެ. އެހެންނަމަވެސް ކިޔެވުން ދޫކޮށްލީ އަމީރުއާ ދިމާވެގެންނެވެ. މާލޭ ގެދޮރު ހުރި ފިރިހެނަކާ އިނުމުން ދިރިއުޅުން ތަނަވަސްވާނޭ ކަމަށް އޭރު ރުބީނާއަށް ވިސްނިފައި އޮތުމުންނެވެ. އެހެންވެ ކިޔެވުން ވެސް ދޫކޮށްލާފައި އަމީރުއާ ކައިވެނި ކުރުން އެންމެ މުހިންމު ކަމަކަށް ހެދީއެވެ. ނަމަވެސް ހީކުރި ގޮތެއް ނުވިއެވެ. އަމީރަކީ ބުރަކޮށް މަސައްކަތް ކުރާ މީހެއް ނަމަވެސް ރުބީނާ ހިތް އުފާވާ ވަރަށް ފައިސާ ގެނެސް ނުދެވެއެވެ. ގޭގެ ޚަރަދުތައް ބަލަހައްޓާކަށް ރުބީނާ އެއްވެސް މަސައްކަތެއް ނުކުރެއެވެ. އެހެންވެ މަސް ހުވުމުގެ ކުރީން އަތްމަތި އޮންނަނީ ހުސްވެފައެވެ. އަތްގާތްކޮށްދޭނޭ ޚާދިމުންތަކެއް ނެތުމުން އެކަން ވެސް ރުބީނާއަށް ބޮޑުކަމަކަށް ވިއެވެ. އެ ހުރިހާ ކަމަކަށްވުރެ ވެސް ބޮޑުކަމަކަށްވީ އަމީރުގެ އެއްބަނޑު އެއްބަފާ ކުދީން ތިބީތީ ގެއިން އަމީރަށް ލިބޭ ތަންކޮޅު ކުޑަވުމެވެ. އެ ހުރިހާ ފޫހިކަމެއްގައި ރުބީނާގެ ދިރިއުޅުން ދަތިއުނދަގޫ ކަމަކަށް ވެފައި ވެއެވެ. އަމީރުގެ މަތިން ގިނަ ދުވަހެއްނުވެ ހިތްކެނޑިއްޖެއެވެ. އެއާއެކު ރުބީނާއަށް އައު ރައްޓެހިންތަކެއް ވެސް ލިބުނީއެވެ. ސަލްމާއާއި ހިދާގެ ދިރިއުޅުން ފެނި އެމީހުން ފަދައިން އަރާމު ދިރިއުޅުމަކަށް ނިހާޔަތަށް ބޭނުންވީއެވެ. ރުބީނާގެ ރީތިކަމަށް ހުއްޓޭ ނަޒަރުތަކުން އާދިލް ހޮވާލީ އޭނާގެ އަތުގައި ފައިސާ އޮތީތީއެވެ. ރުބީނާ ނުބުންޏަސް އޭނާއަށް ޓަކައި ބޮޑެތި ޚަރުދަތައް ކުރާތީއެވެ. އަމީރުގެ ގާތުން ވަރިނުވެ ހުރެ އާދިލްއާއެކު ހަފްލާތަކަށް ދިއުމާއި އެކުގައި ކާރުގައި ނުވަތަ ސައިކަލުގައި ބުރުޖަހާލަން ދިއުންވީ އަމީރަށް ކެތްވާވަރު ކަމަކަށް ނޫނެވެ. އަނބިމީހާ ހިލޭ ފިރިހެނުން ދޭ އެއްޗެހި ބޭނުންކޮށް އެ މީހުންނާއެކު ވަގުތު ހޭދަކުރާތަން ދުށުމަށް ނޭދޭތީވެ ރުބީނާ ވަރިކުރީއެވެ. އަދި ދަރިންނަށް ޓަކައި ވަކި އެޕާޓްމެންޓެއް ހަދާފައި އެބައިގައި ކުދީންނާއެކު ރުބީނާ ހުރުމަށް އިޒުނަ ދީފައި އޮތީއެވެ. އެހެންވިޔަސް ރުބީނާ ބޭނުންހާ ގޮތަކަށް އުޅުމުގެ ހުއްދައެއް އަމީރު ނުދެއެވެ. ހުރިހާ ވެސް މައްސަލައަކީ އަމީރުގެ ގޭގައި ރުބީނާއަށް އުޅެން ޖެހިފައި ވުމެވެ. ވަކިން ތަނެއް ކުއްޔަށް ހިފައިގެން އުޅޭކަށް ދަރިން ބޭނުމެއްނުވެއެވެ. އެހެންވެ ދަރިންނާ ދެ ކޮޅަށް ތެދުވާކަށް ރުބީނާ އަދި ނުވިސްނައެވެ. އެހެންނަމަވެސް އުމުރުގެ ބަކީ އޮތް ދުވަސްތައް އުފާވެރި ކައިވެންޏެއްގައި ހޭދަކޮށްލުމުގެ ހުވަފެން ދުށުން ރުބީނާ ހުއްޓައެއްނުލައެވެ.\nއޮފީސް ނިންމާފައި އައިރާ ގެއަށް އައި ވަގުތު ޒަމާނީގެ ދޮރޯށި ހުޅުވާލައިފައި ނުކުން ހިޝްމާ ފެނުނެވެ. ވަގުތުން ހިޝްމާގެ މޫނުމަތިން ރުޅިވެރިކަން ފާޅުވިއެވެ. އައިރާއަށް ދެ ލޯ އަޅާލުމާއެކު ތުންއަނބުރާލިއެވެ.\n"ފިޔަފެޅީމާ އުދުއްސައިގަތީ ދޯ... ބަލަ އަހަރުމެން ކިހާ ޚަރަދެއްކޮށްގެންކަން އެނގޭތަ ކަލެއަށް ތި ހިސާބަށް އާދެވިފައި ތި ހުރީ... އަހަރުމެން ކަލޭ ގެންގުޅެ ތިވަރު ކުރީމަ ބަދަލުދޭން އެނގުނު ގޮތަކީ ތީ ދޯ... ނަމަނަމަ އަހަރުމެންނާ ދެން ވައި ވެސް ނޭޅޭތި... މަ ބަލާނަން ތިބުނާ މީހަކު ކަލެއާ އިނދޭތޯ... މާލޭ މީހުން މިކަހަލަ ރަށްރަށަށް އަރާފައި ކަލޭ ކަހަލަ މޮޔައިންގެ ބޭނުން ހިފާނީ" މަޑުކޮށްލުމާއެކު އެއްއަތް އުނަގަނޑުގައި ވިއްދާލާފައި އައިރާއާ ދިމާއަށް ނިކަން ބާރަށް ހިޝްމާ ހަޅޭލަވަންފެށިއެވެ. އެއާއެކު އެ ޒުވާބުގައި ބައިވެރިނުވާންވެގެން އައިރާ ދުއްވައިގަތެވެ. ލިޒީމެން ގެ ހުރީ ފެންނަ ހިސާބުގައި ކަމުން ދުވެފައި އައިގޮތަށް އަވަހަށް އެގޭ ތެރެއަށް ވަދެގެން ހިނގައްޖެއެވެ.\n"އޭތް! އޭތް!..." ހަލުވިކޮށް ކޮޓަރިއާ ދިމާއަށް އައިރާ ދަނިކޮށް ބަދިގެ ފަރާތުން ގޭތެރެއަށް ވަދެގެން އައި ލިޒީ ގޮވާލިއެވެ. ހަމައެވަގުތު ސިޓިންރޫމު ދޮރުމަތީ ހުރެފައި މަލީހާއަށް ނިކަން ބާރަށް ގޮވާލި ހިޝްމާ ފެނިއްޖެއެވެ.\n"މަންމަ ބަދިގޭގަ" ފާޑަކަށް ލިޒީ ބުންޏެވެ.\n"ކަލެއާ ކަލޭގެ މަންމައާ ދެމީހުން ވެގެން ކުރުވި ކަމެއްކަން ޔަޤީން" ލިޒީއަށް ބަލަން ހުރެ ހިޝްމާ ބާރަށް ބުނެލިއެވެ. އެއާއެކު އަތުގައި އޮތް ކޮފީޖޯޑުން އެތިފޮދެއް ބޮމުން ހިޝްމާ ކީ އެއްޗަކަށް އަޅާ ވެސް ނުލާ އެނބުރި ބަދިގެއާ ދިމާއަށް ލިޒީ ހިނގައިގަނެއްޖެއެވެ. އޭނާގެ މި ހަރަކާތުން ހިޝްމާގެ ރުޅިގަނޑު ފަޅައިގެން ދިޔައެވެ. ހަލުވިކޮށް ގޭތެރެއަށް ވަދެގެން އެ އައި ގޮތަށް ލިޒީގެ ގާތުން އަޅާފައި އޭނާއަށްވުރެ ކުރިން ބަދިގެ ފަރާތަށް ހިޝްމާ އަތުވެއްޖެއެވެ.\n"މަލީހާ... މަލީހާ..." މަލީހާއަށް ގޮވަމުން ގޮވަމުން އައިސް ބަދިގެ ދޮރުމައްޗަށް ހިޝްމާ އެރިއެވެ.\n"އޯއި... ތަނެއްގަ ރޯވީތަ؟" މަލީހާ ބަދިގެ ތެރެއިން ބޭރަށް ބޯދިއްކޮށްލި ވަގުތު ހިޝްމާ ފެނިފައި ހުއްޓިއްޖެއެވެ. އޭނާއަށް ލިބުނީ ހައިރާންކަމެވެ. ހިޝްމާއަކީ އެއްވެސް އިރެއްގައި އޭނާއާ މާ ގުޅޭ މީހެއްނޫނެވެ. އެކަމަކު ގެއަށް ވަދެ ހުރިތަން ފެނުމުން ކަމެއް ގޯސްވެއްޖެހެން މަލީހާގެ ހަވަނަ ހިއްސު އަންގައިދިން ކަހަލައެވެ.\n"ކަލޭމެން އޭނާ މިގެއަށް ވައްދައިގެން ކީއްކުރާނަމޭ ހިތައް އަރައިގެންތަ ތި އުޅެނީ" ހިޝްމާ ރުޅި އައިސްފައި ހުރިވަރުން މަޑަކުން ވާހަކައެއް ނުދެއްކެއެވެ.\n"އައިރާ މިގޭގައި ހުންނަނީ ކޮޓަރިއެއް ކުއްޔަށް ހިފައިގެން... ބަލަ ހިޝްމާއަށް ނޭނގުނަސް އެއީ ބޮޑުވެފައި ހުރި އަންހެންކުއްޖެއް... އަމިއްލަ ގޭތެރޭގައި އެކުއްޖާއަށް ރައްކާތެރިކަމެއްނެތްކަން ހިޝްމާއަށް އެނގޭއިރު ވެސް ތިހުންނަނީ އެނގޭކަމަށް ހަދާނުލާ... ތީ އަންހެނެއްތަ؟ ކޮންމެހެން މިގެއަށް ވަދެ އަހަންނާ ޒުވާބު ކުރަން އުޅޭނެކަމެއްނެތް؟ އަހަރެން ޝުކުރުކުރަން އެކުއްޖާ ކަލޭމެން ކައިރިން ދުރަށްދާން ނިންމީތީ ވެސް... މިހާ ދުވަހު އައިރާ ކަލޭމެންގެ ގާތުގައި ހުރެގެން ގަނަތެޅުނީ... ދާއޫދު ނާންނަނީސް މިގެއިން ހިޝްމާ ދިޔައްޔާ ރަނގަޅުވާނީ" މަލީހާ ވެސް ވާހަކަދެއްކީ ރުންކުރުކޮށެވެ. ހިޝްމާއަށް ވީގޮތެއް ނޭނގެއެވެ. އެއްޗެއް ބުނަން އުޅެފައި އަނގަބަންދުކޮށްލުމާއެކު ގޭތެރެއަށް ވަދެގެން އައި ބާރުމީނުގައިހެން ނުކުމެގެން ހިނގައްޖެއެވެ.\n"ކޮބާ އައިރާ" މަލީހާގެ ގާތުގައި ހުރި ލިޒީއަށް އޭނާ ބަލާލީ ކަންބޮޑުވުމުގެ ނަޒަރަކުންނެވެ.\n"އަހަންނަށް ހީވަނީ އެ ހިޝްމާ އެއްޗެހި ކީހެން... އައިރާ ދުވެފައި ގޭތެރެއަށް ވަދެގެން ހިނގައްޖެ" ލިޒީ ބުނެލިއެވެ.\n"ލިޒީ ދޭބަލަ އައިރާ ކޮބާތޯ ބަލަން... މިހާރު ހުންނާނީ ވަރަށް ބަނޑުހައި ވެސް ވެފަ... ދޭ ގޮވައިގެން ސައިބޯން އަންނަން... ހިޝްމާ އުޅޭނެ އެހެން... އެ އުޅެނީ އައިރާގެ ފަރާތުން ލިބުނު ފައިދާގަނޑު ގެއްލިގެން އެކަމާ ހިތަށް ކުޅަދާނަނުވެގެން" މަލީހާ އެނބުރި ބަދިގެއަށް ވަނެވެ.\nހަފްތާއެއްހާ ދުވަސް ހޭދަ ވެގެން ދިޔައިރު ވެސް ނިޔާނަށް ކައިވެނީގެ ވާހަކަ ދައްކާނޭ ފުރުޞަތެއް ލިބުނު ކަމަކަށް ނުވެއެވެ. ހަޤީޤަތުގައި އޭނާ ޖެހިލުންވަނީއެވެ. ރުބީނާގެ ގާތުގައި އެހާ އަމިއްލަ ވާހަކައެއް ބުނަންވީމައެވެ. މަންމަގެ ޚިޔާލު އެއްގޮތަކަށް ވެސް ނޭނގޭތީއެވެ. އައިރާއާ ފޯނުން ވާހަކަދައްކާލާ ކޮންމެ ފަހަރަކުހެން އޭނާ ކުރާ ސުވާލަކީ އެއީއެވެ. މަންމަގެ ގާތުގައި ކައިވެނީގެ ވާހަކަ ދައްކައިފިންތޯއެވެ. އިތުރަށް އެއްވެސް އެއްޗެއް އައިރާ ނުބުނެއެވެ. އެކަމުގެ ސަބަބުން ނިޔާނަށް އައިރާ ކުރާ އިތުބާރު ކުޑަވެދާނެއޭ ވެސް ހިވާން ފަށައިފިއެވެ. އަމިއްލަ ފިނޑިކަން އެއްފަރާތްކޮށްލަންވީ ވަގުތު އައިސް ޖެހިއްޖެކަމުގައި ނިޔާނުގެ ޟަމީރު ވިސްނައިދޭންފެށިއެވެ. ހިތްވަރުކޮށްފައި ރުބީނާގެ ގާތުގައި ކައިވެނީގެ ވާހަކަ ދައްކައިގެން ނޫނީ އައިރާއަށް ވެފައި އޮތް ވަޢުދު ނުފުއްދޭނެއެވެ. އައިރާ އެ ހުރީ ނިޔާނު އެނބުރި އަންނާނެ ކަމުގެ އިންމީދުގައި އޭނާގެ އިންތިޒާރުގައެވެ. ޖުވައިން ވެސް ނިޔާނަށް ހިތްވަރުދެމުން ދިޔައީ ލަސްނުކޮށް ޢާއިލާ މީހުން ގާތުގައި ނިޔާނު ކޮށްފައި އައިސް އުޅޭ ކަންތައްތައް އޮޅުންފިލުވައިދިނުމަށެވެ. ހަމައެއާއެކު ރުބީނާއަށް ވެސް ވަނީ ނިޔާނަށް ބަދަލުތަކެއް އަތުވެއްޖެކަން ފާހަގަކުރެވިފައެވެ. އެކަމާ ވާހަކަދައްކާލަން އޭނާ ވެސް ހުރީ ބޭނުންވެފައެވެ.\nހަވީރު އޮފީހުން އައިސް ފެންވަރާލައިގެން ނިޔާނު ބަދިގެ ފަރާތަށް އައެވެ. އޭރު އޭނަ އެދުނު ފަދައިން ރުބީނާ ހުރީ ހޫނު ކޮފީތަށްޓެއް ތައްޔާރުކޮށް ކާމޭޒުމަތީ ބަހައްޓާފައެވެ.\n"މަންމާ... ހަދިޔާދަޅުތައް ކެނޑީތަ؟" ކާމޭޒު ދޮށުން ގޮނޑިއެއް ދަމާލައިފައި ނިޔާނު އިށީނެވެ.\n"ތެލުލި ބަނބުކެޔޮ ދެ ދަޅު ހުރި... މިހަފްތާއެއްކޮށް ކާގަޑިއަށް ތެތްލިފަތް މިނަގަނީ ވެސް އެތަނުން ދަޅަކުން... ނިޔާނު ބޭނުންތަ ބަނބުކެޔޮކޮޅެއް؟ މަންމަ މިހާރު އެ ތަނުން އެއްދަޅު ސަލްމާދައްތައަށް ވެސް ދީފިން" ސިންކު ކައިރި ސާފުކޮށްލާފައި ރުބީނާ އެނބުރިލީ ނިޔާނާ ދިމާއަށެވެ.\n"މިވަގުތު ބޭނުމެއްނޫން... ކޮބާ މައު؟" ނިޔާނުގެ ހިތް އަވަސްވެފައިވާކަން ނުދައްކަން އޭނާ މަސައްކަތްކުރިއެވެ.\n"ވެއްޖެ ކޮޓަރީގައި..." ތިރީކަބަޑު ސެޓުގައި ބުޑުޖައްސާލައިގެން ރުބީނާ ހުއްޓެވެ.\n"މަންމާ... އާދެބަލަ މިތާ އިށީންނަން" ނިޔާނު ލާލާ ހުރި ނޭވާ ހިފަހައްޓާލަމުން ކަހަލަ ގޮތަކަށް ރުބީނާއަށް ބުންޏެވެ.\n"ނިޔާނު ކަމެއް ބޭނުންވީތަ؟" ރުބީނާ އައިސް ބިއްލޫރި ވަށް މޭޒު ކައިރީ ނިޔާނަށް ކުރިމަތިވާނޭހެން ހުރި ގޮނޑީގައި އިށީނެވެ. އަދި އެއްފައި މައްޗަށް އަނެއްފައި އަރުވާލުމާއެކު ގޮނޑީގައި ހަމަޖެހިލައިފިއެވެ. ނިޔާނު ބުނަން އުޅޭ އެއްޗެއް އަޑުއެހުމަށް ސަމާލުވެލީއެވެ.\n"ނޫން! މަންމަ ކައިރީ ވާހަކައެއްބުނަންވެގެން" ނިޔާނު ކޮފީޖޯޑުގެ ކައިރިފަށުގައި އިނގިލިހާކާލަމުން ވާހަކަދެއްކިއެވެ. އޭނާ ބުނަންއުޅޭ ވާހަކައިގެ ގޮތުން ރުބީނާއާ ހަތަރުކަޅި ހަމަކުރާކަށް ނުކެރުނެވެ.\n"އެބައޮތް މަންމަ ވެސް ނިޔާނުއާ ދައްކަންޖެހޭ ވާހަކައެއް... އެކަމަކު އިހަށް ނިޔާނު ތި ބުނަން އުޅޭ އެއްޗެއް ބުނެބަލަ" ރުބީނާގެ ހިތުގައި އޮތް އެއްޗެއް އިހަށް މަޑުޖައްސާލީ ދަރިފުޅަށް ޓަކައެވެ. ޤައިސްއާ ބައްދަލުކުރާން ދާން ސަލްމާ އޮތީ ހަމަޖައްސާފައެވެ. އެހެންވީމާ ދިއުމުގެ ކުރީން ނިޔާނުގެ ޚިޔާލު ހުރިގޮތެއް ހޯދަން ރުބީނާ ބެނުމެވެ. ޤައިސްއަކީ ކަމުދާ ކަހަލަ މީހަކަށްވެއްޖެނަމަ ރުބީނާއަށް ހުރަހަކަށް ވާނޭ އެއްވެސް ކަމެއް އޮންނާކަށް އޭނާ ނޭދެއެވެ. މެންދުރު ސަލްމާ ގުޅާލާފައި އެ ވާހަކަ ބުނީއްސުރެން ރުބީނާގެ ހިތާއި ސިކުނޑީގައިވަނީ ޤައިސްގެ ޚިޔާލުތަކެވެ. އޭނާއާ ބައްދަލުވުމުން ކަންތައްކުރާނީ ކިހިނެއްބާއޭ ތަކުރާރުކޮށް އަމިއްލަ ހިތާ ރުބީނާ ސުވާލުކުރިއެވެ.\n"އަހަރެން... މަންމާ!... އަހަރެން އެބަ ވިސްނަން މީހަކާ އިންނަން..." ނިޔާނު ޖެހިލުންވެފައި އިނދެ ވެސް ހިތުގައިވާ އެއްޗެއް ރުބީނާއަށް ހާމަކޮށްފިއެވެ. އަދި ރުބީނާއަށް ބަލާލީ އޭނާ އެ ބުނެލި އެއްޗަކުން ރުބީނާއަށް އެއްވެސް ކަހަލަ ބަދަލެއް އައިތޯއެވެ. ނިޔާނަށް ބަލަހައްޓައިގެން އެސްފިޔަ ޖަހާލުމެއްނެތި ބުދެއްހެން ރުބީނާ ހުއްޓުން އަރާފައި އިނެވެ. ޔަޤީނުން ވެސް މަންމައަށް ޝޮކެއް ލިބިއްޖެކަން ނިޔާނަށް އެނގުނެވެ.


Uramatheege cancer jehun dhurukuran kurevidhaane baeh kankan? - One Online\nއުރަމަތީގެ ކެންސަރު ޖެހުން ދުރުކުރަން ކުރެވިދާނެ ބައެއް ކަންކަން\nއުރަމަތީގެ ކެންސަރު ޖެހުމުން ރައްކާތެރިވަމާ ----\nއުރަމަތީގެ ކެންސަރަކީ ފަހަކަށް އައިސް އަހަރެމެންގެ ތެރޭގައި އާއްމު ވަމުން އަންނަ ބައްޔެކެވެ. އުރަމަތީގެ ކެންސަރަކީ އަންހެނުންނަށް އެންމެ ގިނައިން ޖެހޭ ކެންސަރުގެ ބާވަތެވެ. އުރަމަތީގެ ކެންސަރު ޖެހުމުން ސަލާމަތް ވުމަށް އަހަރެމެން އަމިއްލައަށް އުރަމަތީގެ ކެންސަރާ ބެހޭ ގޮތުން މައުލޫމާތު ހޯދައި އެކަމަށް އަހުލުވެރިވުމަކީ ވަރަށް މުހިންމު ކަމެކެވެ. އަހަރެމެންގެ އުރަމަތީގެ ދުޅަހެޔޮކަން އޮތީ އަހަރެމެންގެ އަތްމަތީގައެވެ. އެގޮތުން އުރަމަތީގެ ކެންސަރު ޖެހެން މެދުވެރިވާ ބައެއް ސަބަބުތަކަކީ އަހަރެމެންގެ ދިރިއުޅުމުގެ ވައްޓަފާޅިއަށް ބަދަލު ގެނެސްގެން ރައްކާތެރިވެވޭނެ ކަންކަމެވެ.\nއުރަމަތީގެ ކެންސަރު ޖެހުމުން ރައްކާތެރިވުމަށް ކުރެވިދާނެ ބައެއް ކަންކަން:\nއަހަރެމެންނަށް ވރަށް ގިނަ ފަހަރަށް ބައެއް ބަލިތައް ޖެހެން މެދުވެރިވަނީ ދިރިއުޅުމުގެ ވައްޓަފާޅި ގެންގުޅޭ ގޮތުންނޭ ބުނުމަކީ މުޅިން ދޮގު ވާހަކަ އަކަށް ނުވާނެއެވެ. އެގޮތުން އަހަރެމެން ކެއުން ބުއިމުގައި ބޭނުން ކުރާ ބާވަތްތަކަކީ ކޮންމެ މީހެއްގެވެސް ސިއްހީ ދުޅަހެޔޮކަމަށް ވަރަށް ބޮޑަށް ބާރު ފޯރުވާ ކަމެކެވެ. އެގޮތުން އުރަމަތީގެ ކެންސަރު ފަދަ ބަލިތައް ޖެހުމުން ރައްކާތެރިވުމަށް ގިނައިން ތެޔޮ ހިމެނޭ ކާއެއްޗެހި ބޭނުން ކުރުމުން ދުރުވުމާއި ޖަންކް ފުޑް ކެއުމުން ދުރުވުމަކީ މުހިންމު ކަމެވެ. މީގެ އިތުރުން ބަރާބަރަށް ކަސްރަތު ކުރުމާއި ދުޅަހެޔޮ ޑައިޓް ޕްލޭނެއް ގެންގުޅުމަކީ ވެސް އުރަމަތީގެ ކެންސަރު ޖެހުމުން ރައްކާތެރިކޮށްދޭ ކަމެކެވެ.\nއުރަމަތި ސްކްރީނު ކުރުން:\nއުރަމަތީގެ ކެންސަރު ޖެހިފައިވޭތޯ ބެލުމަށް ނުވަތަ އުރަމަތި ހުރީ ދުޅަހެޔޮކޮށްތޯ ބެލުމަށް ގަވައިދުން އުރަމަތި ސްކްރީން ކުރުމަކީ ވަރަށް މުހިންމު ކަމެކެވެ. ގަވައިދުން ސްކްރީން ކުރުމުން، އުރަމަތީގެ ކެންސަރު ޖެހިފައިވީނަމަވެސް ކުރީ ބައިގައި އެކަން އެނގި ފަރުވާ ކުރަން ފަސޭހަ ވާނެއެވެ. އަދި އުރަމަތި ބުރިކޮށްލަން ޖެހޭ ހިސާބަށް ނުގޮސް ބަލިން ރަނގަޅުވުމުގެ ފުރުސަތު ބޮޑު ވާނެއެވެ.\nއުމުރުން 40 އަހަރުން މަތީގެ އަންހެނުން ކޮންމެ އަހަރަކު އެއްފަހަރު މަމޯގްރަފީ ހެދުމަކީ ވަރަށް މުހިންމު ކަމެކެވެ. އެކަން ކުރުމަށް ސިއްހީ މާހިރުންވެސް ވަރަށް ބޮޑަށް ބާރު އަޅައެވެ. މަމޯގްރަފީ އަކީ އުރަމައްޗަށް ހާއްސަކޮށްގެން ނަގާ އެކްސްރޭއަކަށް ސިއްހީ މާހިރުން ކިޔާ ނަމެކެވެ. މަމޯގްރަފީއަކި ފަސޭހައިން އަދި އަވަހަށް ހަދައިލެވޭނެ އެކްސްރޭއެކެވެ. މީގެއިތުރުން އުމުރުން 60 އަހަރުން މަތީގެ އަންހެނުން ދެއަހަރުން އެއްއަހަރު އުރަމަތީގެ އެކްސްރޭ ނެގުމަކީ މުހިންމު ކަމެކެވެ.\nއުރަމަތީގެ ދުޅަހެޔޮކަން ޔަގީން ކުރަން އެމީހަކަށް އެމީހެއްގެ އުރަމައްޗަށް އަންނަ އެންމެ ކުދިކުދި ބަދަލުތައް ވެސް ދެނެގަންނަ އެނގުމަކީ ވަރަށް މުހިންމު ކަމެކެވެ. އެގޮތުން އުރަމައްޗާއި ދެއަތްވަޅާއި ކަނދުރާއަށް ބަދަލުތަކެއް އަންނަ ނަމަ ސިއްހީ މާހިރެއްގެ ލަފާ ހޯދުމަކީ މުހިންމު ކަމެކެވެ. އުރަމަތި ރަތްވެ ނުވަތަ ގޮށް ފަދަ އެއްޗެހި ނަގާނަމަ ވީހާވެސް އަވަހަކަށް ޑޮކްޓަރަށް ދައްކައި ފަރުވާ ހޯދަން ވާނެ އެވެ. އުރަމަތީގެ ކެންސަރު ފަދަ ނުރައްކާތެރި ބަލިތަކުން ރައްކާތެރިވެ ތިބެން ބޭނުން ވާނަމަ އަހަރެމެންވެސް މިހާރަށްވުރެ ބޮޑަށް އެފަދަ ކަންކަމަށް ހޭލުންތެރިވެ ޒިންމާދާރުވާން ޖެހޭނެއެވެ. އަދި ސިއްހީ ރަނގަޅު އާދަަކަށް ފަރުވާތެރި ވާން ވާނެ އެވެ. އެންމެ ފުރަތަމަ ފިޔަވަޅަކީ ކަމުގެ ރަނގަޅު މައުލޫމާތު އެނގުމެވެ.


ގަވާއިދާ ހިލާފަށް ރާއްޖެ އެތެރެވެ މަސްވެރިކަން ކުރަމުންދިޔަ މަސްބޯޓެއް އަތުލައިގެންފި - Sandhaanu\nގަވާއިދާ ހިލާފަށް ރާއްޖެ އެތެރެވެ މަސްވެރިކަން ކުރަމުންދިޔަ މަސްބޯޓެއް އަތުލައިގެންފި\nގަވާއިދާއި ހިލާފަށް ރާއްޖޭގެ އިގްތިސޯދީ ސަރަހައްދަށް ވަދެ ދާ އަޅައިގެން މަސްވެރިކަން ކުރަމުންދިޔަ މަސް ބޯޓެއް އަތުލައިގެންފިއެވެ.\nއެމްއެންޑީއެފުން ބުނީ އިއްޔެ އަތުލައިގަތް މި މަސް ބޯޓުގައި އަށް ފަޅުވެރީން ތިބި ކަމަށާއި އެމީހުންނާ އެކު ބޯޓު ކުޅުދުއްފުށީ ބަނދަރަށް ވައްދާފައިވާ ކަމަށެވެ.\nއެމްއެންޑީއެފުން ބުނީ ލ. އަތޮޅު ބޮއެގެ އުތުރުން 30 މޭލު ބޭރުން ދާ އަޅައިގެން މަސްވެރިކަން ކުރަމުންދިޔަ ބޭރުގެ މި މަސްބޯޓުގެ މައުލޫމާތު ލިބުނީ އެ ސަރަހައްދުގައި މަސްވެރިކަން ކުރަމުންދިޔަ ރާއްޖޭގެ މަސްވެރިންގެ ފަރާތުންކަމަށެވެ.\nއަދި އެ މައްސަލަ ކަމާ ބެހޭ އިދާރާތަކާ ގުޅިގެން ތަހުގީގު ކުރަމުން އަންނަ ކަމަށް ވެސް އެމްއެންޑީއެފުން ބުނެއެވެ.\nރާއްޖެއަށް ބޭރުގެ މަސްބޯޓްތައް ވަދެ މަސްވެރިކަން ކުރަމުންދާ މައްސަލައަކީ ދޭތެރެ ދޭތެރެއިން ދިމާވާ މައްސަލައަކަށް ވީއިރު މިފަދަ ބޯޓްތައް އަތުލައިގަތުމަށް ރާއްޖޭގެ މަސްވެރިންގެ އެހީތެރިކަން ބޮޑުކަން ފާހަގަކުރެވެއެވެ.\nވިސްނާ ފެބްރުއަރީ 25, 2021 At 1:48 ޕމ\nދުވަހަކު ވެސް ކޯސްޓްގާޑަކަށް ބޯޓެއް ނުފެނޭ އިގްތިސާދީ ސަރަހައްދަށް ގަވާއިދާ ޚިލާފަށް ވަންނަ ބޭރުގެ ބޯޓްފަހަރު މިފެންނަނީ ރާއްޖޭގެ މަސްވެރިންނަށް، އެކަމަކު ޕޯޑިއަމް ތަކަށް އަރާތިބެގެން ސަޅިބައިސާ.ކަނޑާނެ


best futsal mubaaraah 2018- furathama match kaamiyaabu kuree United Brothers\nބެސްޓް ފުޓްސަލް މުބާރާތް 2018: ފުރަތަމަމެޗް ...\n” ބެސްޓް ފުޓްސަލް މުބާރާތް 2018 ” ގެ ނަމުގައި ހުޅުމީދޫ ޕޮލިސްސްޓޭޝަނުގެ ދަނޑުގައި ރޭ ފެށުނު ފުޓްސަލް މުބާރާތުގެ ފުރަތަމަމެޗް ބޮޑުތަފާތަކުން ޔުނައިޓެޑް ބްރަދާސް ކާމިޔާބުކޮށްފިއެވެ.\nޒުވާން ކުޅުންތެރީން ހިމެނޭ އެފްސީ އަޚުންނާއި ބައްދަލުކޮށް ރޭ ކުޅެވުނު މިމެޗް ތަޖުތިބާ ކާރު މޮޅުކުޅުންތެރީން ހިމެނުނު ޔުނައިޓެޑް ބްރަދާސްއިން ކާމިޔާބުކޮށްފައިވަނީ 12 ލަނޑު 1 ލަނޑުންނެވެ.\nރޭ ކުޅެވުނު މިމެޗްގެ މޮޅުކުޅުންތެރިއަކަށް ހޮވިފައިވަނީ ޔުނައިޓެޑް ބްރަދާސްގެ ރަމްޒީއެވެ.\nމިމުބާރާތުގައި މިރޭ ދެމެޗް ކުޅުމަށްވަނީ ހަމަޖެހިފައެވެ. މިގޮތުން މިރޭ 20:30 ގައި ކުޅެވޭ ފުރަތަމަމެޗްގައި ބައްދަލުކުރުމަށް ހަމަޖެހިފައިވަނީ ޑީފުޓްސަލް ކްލަބާއި ޝަންގްރިއްލާ ޓީމް ބައްދަލުކުރާމެޗެވެ. މާދަމާރޭ 9:30 ގައި ކުޅެވޭ ދެވަނަ މެޗްގައި ބައްދަލުކުރުމަށް ހަމަޖެހިފައިވަނީ ބްރަދާސް ޔުނައިޓެޑާއި އެފްސީ ލަކީއެވެ.\nހުޅުމީދޫ ޕޮލިސް ދަނޑުގައި ކުރިއަށް ގެންދިއުމަށް ހަމަޖެހިފައިވާ މިމުބާރާތުގައި7ޓީމް ބައިވެރިވެފައިވާއިރު މި7ޓީމްވަނީ ދެގްރޫޕަކަށް ބަހާލެވިފައެވެ. މިގޮތުން ގްރޫޕްއޭގައި ހިމެނެނީ ، އެފްސީއަޚުން ، ޔުނައިޓެޑް ބްރަދާސް ، ބްރަދާސްޔުނައިޓެޑް އަދި އެފްސީ ލަކީއެވެ. ބިގްރޫޕްގައި ހިމެނެނީ ޑީއެފް ކްލަބް ، ޝަންގްރިއްލާ އަދި އެފްސީ ގައުމެވެ.\nމިމުބާރާތުގެ ގްރޫޕް މެޗްތައް ކުރިއަށް ގެންދިއުމަށް ހަމަޖެހިފައިވަނީ ކޮންމެޓީމެއް ކޮންމެ ޓީމަކާ ބައްދަލުކުރުމަށްފަހު ޕޮއިންޓްގެ ގޮތުން އެންމެ މޮޅުވާ ދެޓީމް ސެމީފައިނަލަށް ހޮވޭގޮތަށެވެ.\nމިމުބާރާތުގެ ޗެމްޕިއަން ޓީމަށް ބެސްޓް ސެލެކްޝަންގެ ފަރާތުން ޓްރޮފީއާއި، 25000 ރުފިޔާގެ ފައިސާގެ އިނާމު ދިނުމަށް ހަމަޖެހިފައިވާއިރު ރަނަރއަޕް ޓީމަށްވަނީ 12000 ރުފިޔާގެ ފައިސާގެ އިނާމު ދިނުމަށްވަނީ ހަމަޖެހިފައެވެ.\nމި މުބާރާތުގެ މެއިން ސްޕޮންސަރަކީ ބެސްޓް ސެލެކްޝަންއެވެ. މިއީ މުލިމަތި ޖަމްއިއްޔާއާއި ބެސްޓް ސެލެކްޝަން ގުޅިގެން ބާއްވާ މުބާރާތެކެވެ.\nvomadmin June 19, 2018


Story: Kaavin - 12 | Fenvaru Online\n05:56 - 19 މެއި 2020 -2ކޮމެންޓްސް\nޗާޓެއްގައި ބޮޅު އަޅާފައިވާ ސަރަހައްދެއް ދައްކައިލަމުން ޝިބާން އިތުރު ތަފުސީލު ދިނެވެ. ކެމެރާތައް ހަރުކޮށްފައިވާ ސަރަހައްދުތައް އެ ޗާޓުގައި ވަނީ، ވަރަށް ރަނގަޅަށް ފާހަގަ ކޮށްފައެވެ. އެއިން ކޮންމެ ސަރަހައްދެއް ވެސް އޭނަ ވަކިވަކީން ދެއްކިއެވެ.\n"ވަރަށް ރަނގަޅު... ތި ލިބުނީ ވެސް ވަރަށް ބޮޑު ކުރިއެރުމެއް... ލަޔާން!... އިތުރަށް ސީސީޓީވީ ފުޓޭޖްތައް ބަލާ... ރަނގަޅަށް ދިރާސާ ކުރޭ... ކިރިޔާވެސް ޝައްކުވާ މީހަކު ފެނިއްޖެއްޔާ، އެ މީހަކަށް ފާރަލާންވާނެ... ކެމެރާތައް މަސައްކަތް ނުކުރާ ސަރަހައްދުގަ ހުރި ހުރިހާ އިމާރާތެއް ވެސް ބަލާ ފާސްކުރޭ... ވީ ވަރަކުން އިތުރު ކެމެރާ ހަރުކުރަން ވާނެ... މިކަމަށް ނެރެންވާނީ، ސީކްރެޓް ޓާސްކްފޯހުގެ ކުދިން... އެއްވެސް މީހަކަށް ކުޑަވެސް ޝައްކެއް ވިޔަ ދީގެން ނުވާނެ..."\nއިސްކުރީނުން ފެންނަމުންދިޔަ، "މިސްޓަރ އެކްސް"ގެ ތަސްވީރަށް ބަލަން ހުރެ ކާވިން ބުންޏެވެ. މިއަދު އެ ހިތުގައި ވަނީ، އައު އަޒުމެއް އުފެދިފައެވެ. އެކަން ކޮޅެއްގައި ޖައްސާފައި ނޫނީ، ނުހުއްޓަން އޭނަ އަމިއްލަ ހިތަށް، ވައުދު ވިއެވެ.\nލަޔާން ބޯޖަހާލިއެވެ. އޭނަ އަވަސްވެގަތީ، ހަވާލުވި މަސައްކަތް ފުރިހަމަ ކުރަން ދިޔުމަށެވެ. ލަޔާން ދިޔުމުން، ކާވިންގެ ނަޒަރު އަނެއްކާ ވެސް އިސްކުރީނަށް ހުއްޓުނެވެ.\n"ފުލުހުންގެ ޑޭޓާބޭސް އެއްކޮޅުން އަނެއްކޮޅަށް ބަލާ... މިހާތަނަށް ކުށުގެ ރެކޯޑު އޮތް ހުރިހާ މީހުންގެ ލިސްޓެއް މާދަމާގެ ކުރިން އަހަންނަށް ލިބެންވާނެ..."\nކާވިންގެ އެންގުމަށް އެއްބަސްވުމުގެ ގޮތުން، ޝިބާން ބޯ ޖަހާލިއެވެ.\nކެބިންއަށް އައިސް ވަން ކާވިންއަށް ހަށިފުރާ ނޭވާއެއް ދޫކޮށްލެވުނެވެ. ކަންތައްތައް ގޮސްފައި އެވާ ހިސާބުން، އެކަން އެހާ ފަސޭހައިން ނިންމައި ނުލެވޭނޭ ކަން އޭނައަށް އެނގެއެވެ. ކުޑައިރުކޮޅަކު ވިސްނަން އިނދެފައި އޭނަ ނެގީ، ފޯނެވެ. ފޯނު ހުޅުވައިލުމާއިއެކު، އޭނަގެ ދެލޯ ބޮޑުވެއްޖެއެވެ.\nއޭނައަށް އޮޅިގެން އީންގެ ފޮޓޯއަށް ކުރެވިފައިވާ ކޮމެންޓަށް އެތައް ބަޔަކު ވާހަކަ ދައްކާފައި ހުއްޓެވެ. ކާވިން ހާސްވެގެން ނިތްކުރީގައި އަތުން ޖަހާލައިފިއެވެ. ފޯނަށް ފިތިގެން އީންގެ ތަސްވީރަށް އެ އޮތީ ފޮނުވަން ނުވާ ވަރުގެ "ސްޓިކަރ" އެއް ފޮނުވިފައެވެ. އެއީ އޭނަ ގަސްދުގައި ކުރި ކަމެއް ނޫނެވެ. އޭނައަކީ، ފޭސްބުކްގައި ދުވަހަކު ވެސް ކޮމެންޓްކޮށް އުޅޭ މީހެއް ނޫނެވެ.\n"ޝިޓް... ޝިޓް..." މޭޒުގައި އަތުން ޖަހައިލަމުން ކާވިން ބުންޏެވެ.\nލިޔުންތަކެއް ހިފައިގެން ކާވިންގެ ކެބިންއަށް އައިސް ވަން، ޒަލޫލީ ހުރީ، ޖެހިލުން ވެފައެވެ. އޭނަ ސިއްސައިގެން ދިޔައީ، އޭނަ ހަމަ ވަނުމާއިއެކު ކާވިން މޭޒުގައި ޖެހި ތަން ފެނުމުންނެވެ. އޭނަ ދެލޯ ބޮޑުކޮށްގެން ކާވިންއަށް ބަލަން ހުރީ، ބިރެއް ފެނުމުން ބަލާ ހެންނެވެ. އެއްޗެއްގައި ސޮއި ކުރަން ޖެހުނަސް، އެއްވެސް މުވައްޒަފަކު ކާވިންގެ ކެބިންއަށް ނުވަދެ ވޭތޯ ބަލައެވެ. ޒަލޫލީ ވެސް އައީ، އިތުރު ގޮތެއް ނެތުމުންނެވެ.\nފޯނަށް ގޮސް ގެއްލިފައި އިން ވަރުން، ޒަލޫލީ އައި ކަމެއް ކާވިން އަކަށް ނޭނގުނެވެ. އީންއަށް މެސެޖެއް ފޮނުވަން އެއްޗެއް ލިޔެލާފައި ވެސް އޭނަގެ ޚިޔާލު ބަދަލު ވަނީއެވެ. ބުނާނެ އެއްޗެއް ނޭނގިގެން ކޮންމެ ފަހަރަކު ލިޔަން އުޅޭ އެއްޗެއް ފޮހެލައެވެ.\nކާވިންއަށް ޒަލޫލީ ފެނުނީ، ސިއްރުން ކެބިން އިން ނުކުންނަން އުޅެނިކޮށެވެ. އެ ނާޒުކު ވަގުތުގައި ޒަލޫލީ ފެނުމުން، އޭނައަށް އައީ މޮޅު ޚިޔާލެކެވެ. ޒަލޫލީއަށް ގޮވައި، ގެނެސް އޭނަ ދައްކައިލީ، އީންއަށް ފޮނުވުނު "ސްޓިކަރ" އެވެ.\n"މީހުން މަރާ މީހަކު، ކުއްޖަކަށް މީތި ފޮނުވައިފިއްޔާ އެބުނަނީ ކީކޭ؟..." ކާވިން ވާހަކަ ދެއްކީ، އޭނަގެ ވިސްނުމަށް އައި އެންމެ މޮޅު ގޮތަށެވެ.\nއެތައް އިރަކު ވިސްނަން ހުރެފައި، އެއްޗެއް ބުނަން ޒަލޫލީ އޭނާގެ އަނގަ ހުޅުވައިލިއެވެ. އިންތިޒާރުގައި އިން ކާވިންގެ ކެތްތެރިކަން ކޮޅުންލީ، އެތައް ފަހަރަކު އެހެން ހަދާފައި ވެސް، ޒަލޫލީއަށް އެއްޗެއް ނުބުނެވުމުންނެވެ.\n"ސަރ!... ކީކޭތޯ ދެންމެ ބުނުއްވީ؟..." ޒަލޫލީ ހާސްވެފައި ސުވާލު ކުރިއެވެ.\nއެތައް އިރަކު މަސައްކަތް ކުރުމަށް ފަހުގައި ވެސް، ޒަލޫލީއަށް ބުނެވުނު އެއްޗަކީ އެއީ އެވެ. ކާވިން އިނީ ރުޅިގަދަވާ ގޮތް ވެފައެވެ. ކުރެވުނީ ބޭކާރު ކަމެކެވެ. ގެއްލިގެން ދިޔައީ، ބޭކާރު ވަގުތު ތަކެކެވެ.\n"އޯކޭ! ދިޔަސް އެންމެ ރަނގަޅު..." ކުރެވުނު ކަންތަކަށް، އަމިއްލަ ނަފުސަށް އަޑު ލަމުން، ކާވިން ބުންޏެވެ.\nދަންވަރުގެ ވަގުތެވެ. ވޯޑުގައި އޮންނަން ފޫހިވެގެން، އީން ބޭރަށް ނުކުމެލިއެވެ. ހޮސްޕިޓަލުގެ ގޯތި ތެރޭގައި ހައްދާފައިވާ ގަސްތައް ދަށުގައި އިށީނދެވޭ ގޮތަށް، ގޮނޑި ބަހައްޓާފައި ހުރެއެވެ. އީން ނުކުމެ، އެތަނުން ގޮނޑިއެއްގައި އިށީނެވެ. ތަނަށް ވެރިވެފައި ވަނީ ފަނޑު އަލި ކަމެކެވެ. އެ އަލިކަމުގައި، އެތަނުގައި މީހަކު އިނަސް، ހޮސްޕިޓަލުގެ ތެރެއަށް ވަދެ ނުކުމެ ހަދާ މީހުންނަކަށް ނޭނގޭނެއެވެ.\n"މަންމާ!... މަންމަ ކޮން ކަމެއްތަ އަހަންނަށް ތި ސިއްރު ކުރަނީ؟..." އީން ދިޔައީ، ފޯނުގެ އިސްކުރީނުން ފެންނަމުންދިޔަ އަސޫމީގެ ތަސްވީރާއި ވާހަކަ ދައްކަމުންނެވެ.\n"ދާރިޔާ!..." ފުން ނޭވާއެއް ދޫކޮށްލަމުން، އީން ބަލައިލީ، އުޑު މައްޗަށެވެ.\nފޮރުވިގެންވާ އެތައް ސިއްރެއް ވާއިރު، އެ ސިއްރުތައް ހޯދުމަށް އޭނަގެ ހިތް ވަނީ ބޭޤަރާރު ވެފައެވެ. އަސޫމީ އޭނައަށް ސިއްރު ކުރަނީ ކޮން ކަމެއް ހެއްޔެވެ؟ ބައްޕަ އަކީ ކާކު ކަން ބުނެ ނުުދޭން އުޅެނީ ކީއްވެ ހެއްޔެވެ؟ ދާރިޔާ އަކީ ކާކު ހެއްޔެވެ؟ އަމިއްލަ އާއިލާގެ އެތައް ސިއްރެއް އެ ވަނީ ކަފުން ކޮށްފައެވެ. ހަމަ އެގޮތަށް، ކާވިންގެ ވެސް އެ ހުންނަނީ، ސިއްރުވެރި ގޮތެކެވެ. ހުރިހާ ސިއްރެއްގެ އެންމެ ފުނާއި ހަމައަށް ވާސިލް ވާން އޭނަ ބޭނުން ވެއެވެ. އެކަމަކު ކިހިނެތް ހެއްޔެވެ؟ އޭނައަށް ޔަޤީންވާ ކަމަކީ އޭނަ ހުއްޓާނީ، އެ ހުރިހާ ސިއްރެއް ހޯދާފައި ކަމެވެ. އެއްވެސް މީހަކަށް އެކަމުގެ ކުޑަ ވެސް އިންޒާރެއް ދިނުމެއް ނެތިއެވެ.\nހޮސްޕިޓަލުގެ ތެރެއިން ވަރަށް ބާރަށް ނުކުތް މީހަކު ފެނި، އީން ކުއްލިއަކަށް ކޮޅަށް ތެދުވިއެވެ. ކޮރަމުން ކަހަލަ ގޮތަކަށް ހިނގަމުންދިޔަ އެ މީހާގެ މިސްރާބު ހުރީ، ހޮސްޕިޓަލުގެ އަނެއް ފަރާތުގައި ހައްދާފައި އޮންނަ ގަސްތަކާއި ދިމާއަށެވެ. ސިއްރުވެރި ކަމުން ފުރިގެންވީ އަމަލެކެވެ. ޝައްކު ކުރެވޭ އެތައް ކަމެއް، އެ މީހާގެ އަމަލުތަކުން އީންއަށް ފާހަގަ ވިއެވެ.\nއެއް ކަމަކީ، އެމީހާގެ އަތުގައި އޮތް ކުޑަ ފޮއްޓެވެ. އެއީ އޭނައަށް މޫދުން ފެނުނު ކަހަލަ ލަކުޑި ފޮއްޓެކެވެ. އަނެއް ކަމަކީ، ހިނގަމުން ދިޔަ ގޮތެވެ. ސިއްރުން އެކި ދިމަދިމާއަށް ބަލަމުން ދިޔަ ދިޔުމެވެ.\nއީންގެ ނޭވާ އަވަސް ވިއެވެ. އަތަށް ގުޅާފައިވާ އައިވީ ނައްޓާލުމަށްފަހު، އޭނަ އެތަނުގައި ބާރަށް ހިފަހައްޓާލީ ލޭ މަނާ ކުރުމަށެވެ. އެހެން ހުރެ، އެ މީހެއްގެ ފަސްފަހަތުން އޭނަ ހިނގަމުން ދިޔައެވެ. އެއިން ކޮންމެ އަމަލަކަށް ފާރަވެރި ވަމުންނެވެ. އެ މީހާ ގޮސް ހުއްޓުނީ، އެންމެ އަނދިރި ހިސާބުގައެވެ. ކުރާ ކަމެއް ނުވެސް އެނގޭހައި އަނދިރި އެވެ.\nއެ މީހާ، ފަސްއެނބުރި ބަލައިލަން އުޅުނުހެން ހީވެ، އީން އެތާ ހުރި ގަހަކާއި ނިވާވެލިއެވެ. އޭނަ އިރުކޮޅެއް ފަހުން ބަލައިލިއިރު، އެ މީހަކު ފެންނާކަށް ނެތެވެ.\n"ޝިޓް..." އީންއަށް ބުނެވުނެވެ.\nއާ ދުވަހަކަށް އިރު އެރިއިރު ވެސް، ޔުނާން އާއި ލަޔާން ތިބީ، ތަހުޤީޤު ހޯލުގައެވެ. އެތަނުގައި ހުރި ދިގު މޭޒު ފުރިފައި ވަނީ، ކަރުދާހުންނެވެ. މުޅީން ވެސް ތަހުޤީޤާއި ގުޅޭ ލިޔުން ތަކެވެ.\nރޭގަނޑު ނުނިދާ ހޭލާ ތިބެގެން އެ މީހުން ކުރި މަސައްކަތުން، ތަހުޤީޤަށް ބޮޑެތި ކުރިއެރުން ތަކެއް ލިބުނެވެ. "އެކްސް" ދިރިއުޅޭކަމަށް ޝައްކު ކުރެވޭ ސަރަހައްދުން ބައެއް ހެކިތައް ފެނުނެވެ. ޑަސްޕިންތަކުގައިވާ ކުނިބުނީގެ ތެރެއިން، މާސްކާއި އަންގި ފަދަ އެތައް އެއްޗެއް ފެނުނެވެ. ބައެއް ތަކެތީގައި އިނގިލީގެ ނިޝާނާއި ލޭ ހުރުމުން، އެ ތަކެތި ތަޙުލީލު ކުރާ ބަޔަށް ފޮނުވުނެވެ.\nނިދި އައިސް ތާއްޔާ ޖެހިޖެހި އިން ޔުނާން ސިހުނީ، ކޮންމެވެސް މީހަކު އޭނަގެ ބުރަކަށީގައި ޖެހުމުންނެވެ. އޭނަ ބަލައިލިއިރު، ކައިރީގައި ހުރި ނުހާމް ފެނި، މޫނަށް ގޮތެއް ހަދާލައިފިއެވެ.\n"ކަލޭ ނުވާނެ ރަނގަޅެއް..." ދެފަރާތަށްބޯ ހޫރާލަމުން، ޔުނާން ބުންޏެވެ.\n"އާނ!... އެހެންވެ އެއްނު މިކަހަލަ އެއްޗެއް އަތުޖައްސައިގެން މިއައީ... ގެސް ކޮށްބަލަ ކޯއްޗެއްތޯ؟..." ނުހާމް ފަހުރުވެރި ވެލާފައި ބުންޏެވެ.\nއޭނަގެ އަތުގައި ފައިލެއް އޮތެވެ. ބާވެފައި އޮތުމުން، ކުރީގެ ފައިލެއް ކަން އެނގުނެވެ. ޔުނާންއަށް ބަލައިލެވުނީ، އޭނަގެ ކުރިމަތީގައި އިން ލަޔާން އަށެވެ. ލަޔާން ދެކޮނޑު އަރުވައިލީ، ނޭނގެ އޭ ބުނާ ކަހަލަ ގޮތަކަށެވެ.\n"ވަރަށް ހާލުން ލިބުނު އެއްޗެއް މީ... އަނެއްހެން ބުނަންޏާ، ވައްކަމެއް ކޮށްގެން މިކަން މިވީ... މީން ފަހަރެއްގަ އަހަރެމެންނަށް ބޮޑު ކުރިއެރުމެއް ލިބިދާނެ... އެކަމަކު ބުނަން، ކާވިން ސަރ އަށް އަންގައިގެން ނުވާނެ..." މޭޒު މަތީގައި ފައިލު ބާއްވަމުން ނުހާމް ބުންޏެވެ.


Root fihaaraige faisaa feyren ulhunu meehunge vanavaru aammukoffi | Mihaaru\nރޫޓް ފިހާރައިގެ ފައިސާ ފޭރުނުކަމުގެ ތުހުމަތަށް ހައްޔަރުކޮށްފައިވާ ހަތަރުމީހުން.\nރޫޓްގެ ފައިސާ ފޭރެން އުޅުނު މީހުންގެ ވަނަވަރު އާއްމުކޮށްފި\n31 އޮކްޓޯބަރ 2020 - 19:03 71 comments\n"ރޫޓް" ފިހާރައިން ބޭންކް އޮފް ސިލޯނަށް ޖަމާކުރަން ގެންދިޔަ ހަތަރު މިލިޔަނަށް ވުރެ ގިނަ ރުފިޔާ ފޭރެން އުޅުނު ކަމުގެ ތުހުމަތަށް ފުލުހުން ހައްޔަަރުކުރި ހަތަރު މީހުންގެ ވަނަަވަރު މިއަދު އާއްމުކޮށްފި އެވެ.\nފުލުހުން ބުނީ ހަަތަރު މިލިޔަނަށް ވުރެ ގިނަ ރުފިޔާ ފޭރެން އުޅުނު ކަމުގެ ތުހުމަތަށް ހައްޔަރުކުރީ ހަތަރު މީހުން ކަމަށެވެ. އެއީ ވ. ޕިންކްވިލާ، އަހުމަދު އަމީރު، 20، އާއި ގއ. ވިލިނގިލި، ކަނީރުމާގެ، މުހައްމަދު މުސްއަބު ޒުބައިރު،23، އާއި ދަފްތަރު ނަންބަރު 3678، ހުސައިން އަބްދުލް މަޖީދު، 22،ގެ އިތުރުން ލ. ގަން، ތުނޑި. ކީމިޔާގެ، އަބުދުﷲ ރާޝިދު، 27، އެވެ.\nރޫޓް ފިހާރައިން ޖަމާކުރަން ގެންދިޔަ 4.2 މިލިޔަން ރުފިޔާ އަޅާފައިވާ ފޮށި ފޭރިގަނެގެން ގެންދަން މަސައްކަތް ކުރި މީހުން އެކަން ކުރީ ހެލްމެޓް އަޅައި، މޫނު ވެސް ކޮންމެވެސް ވަރަކަށް ނިވާކޮށްގެންނެވެ. ސައިކަލެއްގައި އައިސް މަގުމައްޗަށް މަޑުކުރުމަށް ފަހު، ފިހާރައިގެ ވޭނުގެ ތެރެއިން ނެރެގެން ފައިސާ ފޮށި ގެންދަން މަސައްކަތް ކުރި ވަގުތު އެކަން ހުއްޓުވީ ބީއޯސީގެ ގާޑަކާއި ރޫޓް ފިހާރައިގެ މުވައްޒަފުންނެވެ.\nއެ މައްސަލައިގައި ތުހުމަތު ކުރެވޭ މީހުން ހައްޔަރުކޮށްފައި ވަނީ އެކި ދުވަސްމަތިން ފުލުހުން ހިންގި އޮޕަރޭޝަންތަކުގަ އެވެ. ފުލުހުން ބުނީ ހައްޔަކޮށްފައިވާ ހަތަރުމީހުން 15 ދުވަހަށް ބަންދުކުރަން ކްރިމިނަލް ކޯޓުން އަމަރުދީފައިވާ ކަމަށެވެ.\nފައިސާ ފޭރުނު މައްސަލަ ފުލުހުން އަންނަނީ އަދިވެސް ތަހުގީގުކުރަމުންނެވެ.\nމި ފޭރުން ހުއްޓުވި ސެކިއުރިޓީ ގާޑާއި ރޫޓުގެ މުވައްޒަފުންގެ އަގު ވަޒަންކޮށް މިއަދު ވަނީ ފައިސާގެ އެހީއެއް ދީފަ އެވެ.\nއިތުރު ލިޔުންތައް ކުށްކުރުން ފުލުހުން މާލެ ވައްކަމާއި ފޭރުން ބޭންކް އޮފް ސިލޯން\nބެންކަށް ޖަމާކުރަން ގެންދިޔަ ފައިސާތަކެއް ފޭރެން އުޅެފި


ސްޓާފް ސާރޖަންޓް އިބްރާހީމް ރަޝީދު - ދިވެހި ދައުލަތަށް ޚިދުމަތް ކުރުމުގެ އިނާމު އެއްވަނަ ބައި - 2021 - The President's Office\nސްޓާފް ސާރޖަންޓް އިބްރާހީމް ރަޝީދު\nވައިލެޓް ހައުސް ހދ. ފިނޭ\nސްޓާފް ސާރޖަންޓް އިބްރާހީމް ރަޝީދަކީ، 1984 ވަނަ އަހަރުގެ މާރިޗު މަހުގެ 13 ވަނަ ދުވަހުން ފެށިގެން، މޯލްޑިވްސް ނޭޝަނަލް ޑިފެންސް ފޯސްގައި ތެދުވެރިކަމާއި އިޚްލާޞްތެރިކަމާއެކު ޚިދުމަތް ކުރައްވަމުން ގެންދަވާ ބޭފުޅެކެވެ. ފުރަތަމަ އަދާކުރެއްވީ، އެން.އެސް.އެސް.ގެ ޕްރައިވެޓް ކަމެވެ. އޭގެފަހުން ލާންސް ކޯޕްރަލް، ކޯޕްރަލް، ސާރޖަންޓް ރޭންކުގައި ޚިދުމަތް ކުރައްވައިފައި ވެއެވެ. މިވޭތުވެދިޔަ ދިގު މުއްދަތުގައި، އެން.އެސް.އެސް.ގެ6ދާއިރާއެއްގައި ވަނީ ޚިދުމަތް ކުރައްވައިފައެވެ.\nސްޓާފް ސާރޖަންޓް އިބްރާހީމް ރަޝީދު، މުއައްސަސާގެ ކުރިއެރުމަށްޓަކައިވެސް ފާހަގަކުރެވޭ މަސައްކަތްތަކެއް ވަނީ ކުރައްވައިފައެވެ. މިގޮތުން، 2004 ވަނަ އަހަރުގެ ޑިސެންބަރު މަހުގެ 26 ވަނަ ދުވަހު ރާއްޖެއަށް ކުރިމަތިވި ސުނާމީ ކާރިސާގައި، ދިވެހި ސިފައިން އިސްނަންގަވައިގެން ކުރެއްވި އެންމެހައި މަސައްކަތްތަކުގައި ބައިވެރިވެވަޑައިގެންފައިވުމާއި، 1988 ވަނަ އަހަރުގެ ނޮވެންބަރު މަހުގެ 3ވަނަ ދުވަހު ރާއްޖެއަށް ކުރިމަތިވި ނުރައްކާތެރި ޢުދުވާނީ ޙަމަލައިގައި، މާތްވެގެންވާ އިސްލާމްދީނާއި، ދިވެހި ޤައުމާއި ރައްޔިތުންގެ ދިފާޢުގައި ކުރެއްވި ހިތްވަރުގަދަ މަސައްކަތްތައް ފާހަގަކޮށްލެވެއެވެ. މީގެއިތުރުން، އެކި ދުވަސްވަރު ސިފައިން ކޮށްފައިވާ ބޮޑެތި މަސައްކަތްތަކުގައްޔާއި، އެކިއެކި ޕްރޮގްރާމްތަކުގައި ޢަމަލީގޮތުން ބައިވެރިވެވަޑައިގެންފައި ވެއެވެ.\nސިފައިންގޭގައި އިޚްލާޞްތެރިކަމާއި ވަފާތެރިކަމާއެކު އިބްރާހީމް ރަޝީދު ކުރައްވައިފައިވާ ޚިދުމަތްތަކުގެ އަގު ވަޒަންކުރައްވައި، ޝަރަފުގެ ނިޝާނުގެ ގޮތުގައި6މެޑެއްޔާއި، 8 ކުލަ ލިބިވަޑައިގެންފައި ވެއެވެ. އެގޮތުން، އިޚްލާޞްތެރި ޚިދުމަތުގެ މެޑެލް، ސިފައިންގެ ޚިދުމަތުގެ މެޑެލް، 3ނޮވެންބަރުގެ މެޑެލް، ސައްތައިގެ މެޑެލް، 17 ވަނަ ސާރކް ސަމިޓް މެޑެލް، މިނިވަން 50 ގެ މެޑެލް ހިމެނެއެވެ. ލިބިވަޑައިގެންފައިވާ ކުލަތަކުގެ ތެރޭގައި، ރައީސުލްޖުމްހޫރިއްޔާގެ ކުލަ، ދިގު މުއްދަތެއްގައި ޚިދުމަތް ކުރުމުގެ ކުލަ، އިޚްލާޞްތެރި ޚިދުމަތުގެ ކުލަ، ސިފައިންގެ ޚިދުމަތުގެ ކުލަ، ޚާއްޞަ ޚިދުމަތުގެ ކުލަ ހިމެނެއެވެ. އަދި އަޚްލާޤީ ކުލަ، ތިންފަހަރު ލިބިވަޑައިގެންފައި ވެއެވެ.


Safari Ulhandhu Thakah Khaassa Falheh Mi Aharu nimumuge Kurin Kandaelhi Plan Kureveyne: Fayyaz - Vaguthu\nސަފާރީތަކަށް ހާއްސަ ފަޅެއް މި އަހަރު ނިމުމުގެ ކުރިން ޕްލޭން ކުރެވޭނެ - ފައްޔާޒް\nސަފާރީ އުޅަނދު ފަހަރަށް ރައްކާތެރި ބަނދަރެއް ރާޢްޖޭގައި ނެތް ކަމަށާއި ކުރިއަށް އޮތް މަހެއްހާ ދުވަސްތެރޭގައި ސަފާރީ އަޅާނެ ފަޅެއް ކަނޑައަޅައި ޕްލޭން ކުރުމުގެ މަސައްކަތް ފަށާނެ ކަމަށް އިކޮނޮމިކް މިނިސްޓަރު ފައްޔާޒް އިސްމާޢިލް ވިދާޅުވެއްޖެ އެވެ.\nމިނިސްޓަރު ފައްޔާޒް މިހެން ވިދާޅޫވީ މިހާރު ދަރުބާރުގޭގައި ކުރިއަށް ގެންދާ މެރިން އެކްސްޕޯ ހުޅުވުމުގެ ރަސްމިއްޔާތުގައި ވާހަކަ ދައްކަވަމުންނެވެ.\nފައްޔާޒު ވިދާޅުވީ ސަފާރީ އަޅާނެ ރައްކާތެރި ބަނދަރެއް ގާއިމް ކުރުމަކީ މި ސަރުކާރުގެ ރިޔާސީ ވައުދެއް ކަމަށާއި މިހާތަނަށް އެކަން ނުކުރެވި އޮތީ މާލެ އާއި ހުޅުލެ ކައިރީގައި އެ ބަނދަރު ގާއިމްކުރުމަށް ޓުއަރިޒަމް އިންޑަސްޓްރީން ނިންމާފައިވާތީ ކަމަށެވެ. ހަމައެހެންމެ މާލެ އަތޮޅުގައި މިވަރުގެ ރައްކާތެރިކަން އޮތް ފަޅެއް މިވަގުތު ނެތް ކަމަށްވެސް ފައްޔާޒު ވިދާޅުވި އެވެ.\nމިނިސްޓަރު ވިދާޅުވީ ރިސޯޓުތަކުގައި ބަންދުވެފައިތިބި ފަތުރުވެރިން ގޮވައިގެން މުޅި ރާއްޖެ ދައްކަން ދާ ބަޔަކީ ސަފާރީތައް ކަމަށާއި އެހެން ކަމުން ރާއްޖޭގެ ފަތުރުވެރިކަމުގެ ދާއިރާގައި ސަފާރީ އިންޑަސްޓްރީތަކަކީ ވަރަށް މުހިންމު ބައެއް ކަމަށެވެ.\nރާއްޖޭގައި ސަފާރީ އިންޑަސްޓްރީތަކުގައި ބޭނުންކުރާ އުޅަނދުތައް ޒަމާނާއެއްގޮތަށް ބައްޓަން ކުރަމުންދާއިރު ސަފާރީތައް އަޅާނެ ފަޅެއް ނެތުމަކީ މި އިންޑަސްޓްރީގައި އުޅޭ ގިނ ބަޔަކު ކުރަމުންދާ ޝަކުވާއެކެވެ. ރާއްޖޭގައި މިހާރު 140 އެއްހާ ސަފާރީ ބޭނުން ކުރަމުންދާ ކަމަށާއި އަދި މަސްވެރިކަމާއި ޑައިވިން ކުރުމަށް 300 އެއްހާ އުޅަނދު ބޭނުންކުރަމުންދާއިރު މިއީ ރާއްޖޭގެ އިގްތިސާދަށް ވަރަށް ބޮޑަށް ފައިދާ ކުރާނެ ކަމެއް ކަމަށްވެސް ފައްޔާޒް ވަނީ ފާހަގަ ކުރައްވާފަ އެވެ. އަދި ޓެކްސް ގޮތުގައިވެސް ދައުލަތަށް ބޮޑު އާމްދަނީ އެއް ލިބޭ ކަމެއް ކަމަށްވެސް ފައްޔާޒު ވަނީ ފާހަގަ ކުރައްވާފަ އެވެ.\nއެހެން ކަމުން ޒަމާނީ ވަސީލަތްތަކާއެކި ރަނގަޅު ފެންވަރަށް ހަދާފައިވާ އަދި ސަފާރީތަކަށްވެސް ރައްކާތެރިކަން ލިބޭނެ ފަދަ ބަނދަރެއް ގާއިމްވުމަކީ ވަރަށް މުހިންމު ކަމެއް ކަމަށާއި މިއަހަރު ނިމުމުގެ ކުރިން ސަފާރީތަކަށް ހާއްސަ ބަނދަރެއް ގާއިމް ކުރުމުގެ އަމަލީ މަސައްކަތް ފެށިގެންދާނެ ކަމަށްވެސް މިނިސްޓަރު ފާހަގަކުރެއްވި އެވ.\nއޮކްޓޯބަރ 24, 2019 12:12\nހުޅުމާލޭ ފަޅު އެއީ ތިކަމަށް ޕްލޭންކޮށް ތައްޔާރުކޮށްފައިވާ ފަޅެއް! ދެން އޮތީ ގުޅީ ފަޅު! އެތަން އެބައުޅެ ހިއްކަން! އެތަނަކީ އެހައި ފުން ތަނެއް ނޫން! ކަލޭ ކޮންމެވެސް ހައި ސްކޫލަކަށް ވަދެގެންވިއަސް ތި ގަމާރުކަން ކަނޑުވާބަލަ!


Kujjaa Ah Kee Nan Kamu Nugosgen Kujjaa Dhekilan Nudhiya! - Vaguthu\nދަރިއަކު ލިބެން އުޅޭ ކަން އެނގޭ ހިސާބުން ކޮންމެ މީހަކު ވެސް ކުއްޖާ އަށް ކިޔާނެ ނަމެއް ހޯދާ ބަލައެވެ. ބައެއް މީހުންނަކީ ކުރިއާލާ ލިބޭ ކުއްޖަކަށް ކިޔާނެ ނަމެއް ހޯދައިގެން ތިބޭ ބައެކެވެ. މިއީ އެފަދަ އަންހެނެއްގެ ވާހަކައެވެ.\nމިކަން ހިނގާފައިވަނީ ބޭރު ގައުމެއްގައެވެ. މީޑިއާ ރިޕޯޓުތަކުން މިކަން ހިނގާފައިވަނީ ކޮން ގައުމެއްގައި، ކޮން އަހަރެއްގައި ކަމެއް ސާފެއް ނުވެއެވެ.\nމީޑިއާއަށް މައުލޫމާތު ދެމުން އެ އަންހެން ކުއްޖާ ބުނީ ކުޑައިރު ކުޅެން ގެންގުޅޭ ބުދުތަކަށް ނަން ދޭ ކަމަށެވެ. އޭގެ ތެރެއިން ވެސް އޭނާއަށް އެންމެ ކަމުދިޔަ ނަމަކަށް ވެގެންދިޔައީ "ހާލޯ"އެވެ. އުމުރުން 29 އަހަރުގައި އޭނާއަށް ދަރިއަކު ލިބުނެއެވެ. ކުއްޖާއަށް ކިޔާފައިވަނީ ކުޑައިރުން ސުރެ އެންމެ ކިޔަން ބޭނުންވެގެން އުޅުނު ނަމެވެ.\nކުއްޖާއަށް އެ ނަން ކިޔައިގެން އޭނާ އުފަލުން ހުރި ކަމުގައި ވިޔަސް، އެކަމާ އޭނާގެ ދައްތަ މޭރީ ނުރުހުނެވެ. ރެޑިޓް ނޫހުން ރިޕޯޓުކޮށްފައިވާ ގޮތުން މޭރީ ވަނީ އޭނާއަށް ކަމުދިޔަ ނަމެއް އޭނާގެ އާއިލާ އެހެން މީހަކަށް ލިބުނު ދަރިއަކަށް ކިޔުމުން އެކަމާއި ކުދިކިޔައި، ޒުވާބު ކޮށްފައެވެ،. މޭރީ ގަބޫލުކުރާ ގޮތުގައި އޭނާ ކިޔަން ހިތުލައިގެން ހުރި ނަން ކިޔުމަކީ އޭނާގެ ކޮއްކޮ ކުރި ވައްކަމެކެވެ.\nމޭރީގެ ދައްތަ ބުނެފައިވަނީ ކުއްޖާއަށް ކިޔާނެ ނަން އިއުލާންކުރި ހިސާބުން ކުރި ޒުވާބަށްފަހު ދެމީހުން އެކަކު އަނެކަކާއި ވާހަކަ ދެއްކުން ހުއްޓުނު ކަމަށެވެ. އަދި އޭގެ ފަހުން މޭރީ އޭނާއަށް ބޮޑުދައިތަ ކިޔާ ތުއްތު ކުއްޖާ ދެކިލަން ވެސް ނުދާ ކަމަށް އެ ނޫހުން ރިޕޯޓު ކޮށްފައިވެއެވެ.\nދިހަ އަހަރުގެ ކުއްޖަކު ބައިސްކަލުގައި 3،600 ކިލޯމީޓަރަށް ދަތުރުކޮށްފި\nދަރިފުޅުގެ އުފަން ދުވަސް ނުބައި ދުވަހެއްގައި ފާހަގަ ކުރާތާ އެތައް އަހަރެއް!\nއޮކްޓޯބަރ 11, 2021 08:26\nނުވަމަހާ އެއަށްުރެ ގިނަދުވަހު އެތަށްއުއްމީދު ތަކާބުރައަކާ ބައެއްއުފާތަކުން މަހުރޫމްވެ ވީހާރަށްކާ\nތެރިކަމާއެކު މައިމީހާގެ ބަނޑުތެރޭގައި ގެންގުޅޭ ކުއްޖާގެ މައިމީހާއަށްވުރެ އެއްވެސްކަމެއްގައި\nއިސްމީހަކު ނުހުންނާނެ ﷲ ގެ މަގުގައި ޖިހާދުކުރެއްވުމަށް އުޅުއްވި ފަރާތަކަށްވެސް މައިމީހާ\nދުނިޔޭގައިހުރިނަމަ މައިމީހާއަށް ޚިދުމަތްކުރެއްވުމަށް ބާރުއަޅުއްވާފައިވަނީ މިހެންވެ ނަމަވެސް\nއިސްލާމަކަށް ނުވާފަރާތަކަށް މިކަންނޭގި އޮވެދާނެ ނަމަވެސް ﷲ ގެ އެންގެވުމަކީ އެންމެފުރިހަމަ އެންގުން\nއޮކްޓޯބަރ 11, 2021 10:56\nމި ދެން ހަބަރުގަ ޖަހާ ވަރު ވާހަކަ އެއް؟


Kaabul Airport in gellunu thuhthu kujjaku aailaaaa havaalukohfi\nކާބުލް އެއާޕޯޓުން ގެއްލުނު ތުއްތު ކުއްޖެއް އާއިލާއާ ހަވާލުކޮށްފި\nތާލިބާނުން އަފްޣާނިސްތާނު ހިފި ދުވަސްވަރު އެމެރިކާގެ ބޯޓު ތަކުގައި އެ ގައުމުން ފުރަން މަސައްކަތްކުރި އަފްޣާން އާއިލާތަކުގެ ތެރެއިން އާއިލާއެއްގެ ތުއްތު ކުއްޖަކު އެއާޕޯޓު ތެރެއަށް ގެއްލުނެވެ. ކުއްޖާ ގެއްލުނުތާ ހަތަރު މަސް ފަހުން ކުއްޖާގެ އާއިލާއަށް ކުއްޖާ ވަނީ އަލުން އަނބުރާ ލިބިފަ އެވެ.\nކުއްޖާގެ އާއިލާގެ މީހުން އަފްޣާނިސްތާނުން ފުރައިގެން ދާން މަސައްކަތް ކުރުމުގެ ތެރޭގައި އެއާޕޯޓެއް ތެރެއިން ތުއްތު ކުއްޖާ ސިފައިންގެ މީހަކާ ހަވާލުކުރި އެވެ. އޭގެ ފަހުން ކުއްޖާ ވީ ތަނެއް އާއިލާއަށް ނޭނގި ކުއްޖާ ގެއްލުނީ އެވެ.\nސުހައިލް އަހުމަދީ ނަމަކަށް ކިޔާ މި ތުއްތު ކުއްޖާ މިދިޔަ އަހަރުގެ އޯގަސްޓް 19 ވަނަ ދުވަހު، އެއާޕޯޓް ތެރެއިން ގެއްލުނުއިރު އޭނާއަށް އެންމެ ދެ މަހެވެ. އެންމެ ފަހުން އޭނާ ހޯދުނީ ކާބުލްގައި ޓެކްސީ ޑްރައިވަރެއްގެ މަސައްކަތްކުރާ 29 އަހަރުގެ ހާމިދު ސާފީ ގެންގުޅެނިކޮށެވެ.\nޑްރައިވަރު ސާފީއަށް ކުއްޖާ އެއާޕޯޓް ތެރޭން ފެނިގެން ގެޔަށް ގެނެސް އަމިއްލަ ދަރިއެއް ގޮތަށް ގެންގުޅެން ފެށީ އެވެ. ނަމަވެސް ސާފީ ގެންގުޅެނީ އެއާޕޯޓުން ގެއްލުނު ކުއްޖާ ކަން އެނގުނަސް ވަގުތުން އެ ކުއްޖާ އާއިލާއާ ހަވާލު ކުރެވޭނެ ގޮތެއް ނުވި އެވެ. ސަބަބަކީ ދެ ފަރާތުން ވާހަކަ ދައްކައި އެއްބަސް ވުމަކަށް އަންނަން ހަތް ހަފުތާގެ މުއްދަތެއް ނެގީމަ އެވެ. އަދި ތާލިބާން ފުލުހުން ސާފީ ހައްޔަރު ކޮށްގެން ވެސް ދުވަސްކޮޅަކު ގެންގުޅުމުންނެވެ. އެންމެ ފަހުން މިހާރު ކުއްޖާ ވަނީ އޭނާގެ ކާފަ އާއި އާއިލާގެ ބަޔަކާ ހަވާލު ކޮށްފަ އެވެ. ނަމަވެސް އަދިވެސް ތުއްތު ސުހައިލް އަށް އޭނާގެ މައިންބަފައިންނާ ބައްދަލެއް ނުވެ އެވެ. ސަބަބަކީ އަފްޣާނިސްތާނުން އެމެރިކާއަށް އޭރު ގެންދިޔަ މީހުންގެ ތެރޭގައި ސުހައިލްގެ ބައްޕަ މިރްޒާ އަލީ އަހްމަދީ އާއި މަންމަ ސުރައްޔާ ހިމެނިފައި ވާތީ އެމީހުން ތިބީ އަދިވެސް އެމެރިކާގައި ކަމަށް ވާތީ އެވެ.\nމިދިޔަ ނޮވެމްބަރު މަހު ސުހައިލްގެ ބައްޕަ ރޮއިޓާސް އަށް ދިން އިންޓަވިއު އެއްގައި ބުނެފައި ވަނީ އޭނާ ސިފައިންގެ މީހެއްގެ އަތަށް ތުއްތު ދަރިފުޅު ދިނީ ދޮރުން އެތެރެއަށް އެ ކުއްޖާ ވައްދައިދޭނެކަމުގެ އުންމީދުގަ އެވެ. އޭރު ދޮރާއި އެމީހުން ތިބި ހިސާބާ ދޭތެރޭ ހުރީ އެންމެ ފަސް މީޓަރެއްހާ ދުރުމިން ކަމަށް ވެސް ސުހައިލްގެ ބައްޕަ ބުންޏެވެ. ނަމަވެސް ތާލިބާން ސިފައިން މީހުންތައް ކޮއްޕާ ހަދަން ފެށުމުން ސުހައިލްގެ އާއިލާގެ މީހުންނަށް ހީކުރިހާ އަވަހަކަށް އެތެރެއަކަށް ނުވަދެވުނު ކަމަށާއި ވަދެވުނުއިރު ދަރިފުޅުގެ ހިލަމެއް ނެތް ކަމަށެެވެ.\nދަރިފުޅު ހޯދާ ހޯދާ ނުފެނިގެން އަހްމަދީ އާއި އާއިލާ އެމެރިކާއަށް ގޮސް ޓެކްސަސްގެ މިލިޓަރީ ބޭސް އެއްގައި ތިބީކަމަށް އޭނާ ބުންޏެވެ.\nޓެކްސީ ޑްރައިވަރު ސާފީއަށް ސުހައިލް ފެނުނީ ބިންމަތީގައި އޮއްވަ އެވެ. އޭރު އެ ތުއްތު ކުއްޖާ ވަރަށް ބާރަށް ރޮމުން ދިޔަ ކަމަށް ޑްރައިވަރު ބުންޏެވެ. އަދި ކުއްޖާ ނަގައިގެން އޭނާގެ މައިންބަފައިން ފެނޭތޯ އޭނާ ވަރަށް މަސައްކަތްކޮށް ނާކާމިޔާބުވުމުން އޭނާގެ އަންހެނުންނާއި ތިން އަންހެންދަރިން ކައިރިއަށް ގެއަށް ގެނެސް އަމިއްލަ ދަރިއެއް ފަދައިން ގެންގުޅެން ފެށީ ކަމަށް ޑްރައިވަރު ބުންޏެވެ.\n"އަހަރެން މި ތުއްތު ކުއްޖާ ގެންގުޅޭނަން. އޭނާގެ އާއިލާއަކީ ކޮބައިކަން ހޯދިއްޖެނަމަ އެ އާއިލާ އާ ކުއްޖާ ހަވާލުކުރާނަން. ނޫންނަމަ އަމިއްލަ ދަރިއަކު ފަދައިން ގެންގުޅެ ބޮޑުކުރާނަން،" ރޮއިޓާސް އަށް ނޮވެމްބަރު މަހު ދިން އިންޓަވިއު އެއްގައި ސާފީ ބުންޏެވެ.\nއެމެރިކާ އަފްޣާނިސްތާން ކުޑަކުދިން


Alanaasi Thakeh Ge Therein 293 Million Rufiya Ge Masthuvathakethi Athulaigenfi - Vaguthu\n3 މަސް ކުރިން ( ފެބުރުއަރީ 27, 2019 )\nއެމެރިކާގެ ޖޯޖިއާގެ ބަނދަރުން އެމެރިކާއަށް އެތެރެ ކުރަން އުޅުނު 19 މިލިއަން އެމެރިކާ ޑޮލަރު (ދިވެހި ރުފިޔާ އިން ބަލާނަމަ 293 މިލިއަން ރުފިޔާ) ގެ މަސްތުވާތަކެތި އެމެރިކާގެ ކަމާބެހޭ ފަރާތްތަކުން އަތުލައިގެންފިއެވެ.\nއެމެރިކާގެ ކަސްޓަމްސް އާއި ބޯޑާ ޕްރޮޓެކްޝަން އެޖެންޓުން ގުޅިގެން ހިންގި އޮޕަރޭޝަނެއްގައި އަތުލައިގެންފައި ވަނީ ކޮލަމްބިއާ އިން އެމެރިކާ އަށް އެެތެރެ ކުރި މަސްތުވާތަކެއްޗެވެ. އެމެރިކާގެ ކަމާބެހޭ އިދާރާތަކުން ބުނާ ގޮތުގައި އަތުލައިގަތް މަސްތުވާތަކެތި ވަނީ ކޮކޭން އަށް ޕޮޒިޓިވް ވެފައެވެ.\nއަލަނާސިތަކުގެ ތެެރޭގައި ބަންދުކޮށްފައި ހުރި ކޮކޭންގެ ބަރުދަން 523 ކިލޯ އަށް އަރާ ކަމަށް ވެސް އެމެރިކާ އިން ބުނެއެވެ.\nއަލަނާސީގެ ތެރޭގައި މަސްތުވާތަކެތި ބަންދުކޮށްފައި ވަނީ ފުރަތަމަ އަލަނާސި ހެދެން ފެށި އިރު ކަމަށް ފުލުހުން ބުނެއެވެ. އެހެންކަމުން ބޭރުން ބަލާލާފައި އަލަނާސީގެ ތެރޭގައި އެއްޗެއް ބަންދުކޮށްފައި ހުރިކަމަށް ޝައްކު ވެސް ނުކުރެވެއެވެ.\nއެމެރިކާގެ ކަމާބެހޭ ފަރާތްތަކުން މިތަކެތި އަތުލައިގެންފައި ވަނީ ލިބުނު ޖާސޫސީ މައުލޫމާތުތަކެއްގެ މައްޗަށް ބިނާ ކޮށެވެ.\nބައިޓަނުގެ މަސްތުވާތަކެތި އަތުލައިގަތް އޮޕަރޭޝަންގައި ހައްޔަރު ކޮށްފައިވާ މީހުންގެ އަދަދެއް ވެސް އަދި އެމީހުންގެ ތަފްސީލެއް ވެސް މިހާތަނަށް އެމެރިކާ އިން ހާމައެއް ނުކުރެއެވެ.\nއެމެރިކާ އަށް އެންމެ ގިނައިން މަސްތުވާތަކެތި އެތެރެކުރަނީ ކޮލަމްބިއާ އާއި މެކްސިކޯ އިންނެވެ. މީގެ ކުރިން ވެސް ތަފާތު މޭވާ އާއި ތަރުކާރީގައި މިގޮތައް މަސްތުވާތަކެތި ރައްކާކޮށްގެން އެމެރިކާ އަށް އެތެރެ ކުރަން އުޅެނިކޮށް އަތުލައިގެންފައި ވެއެވެ.


Maran Hukum Kohffai Vaa Meeha Ah Hukum Thanfeez Kurumuge Kurin Gunavan Thah Vikkidhaane Baa? މަރަން ހުކުމް ކޮށްފައިވާ މީހާއަށް ހުކުމްތަންފީޒު ކުރުމުގެ ކުރިން ގުނަވަންތަށް ވިއްކިދާނެބާ؟ – Huvadhoo News Maran Hukum Kohffai Vaa Meeha Ah Hukum Thanfeez Kurumuge Kurin Gunavan Thah Vikkidhaane Baa? Huvadhoo News\nމަރަން ހުކުމް ކޮށްފައިވާ މީހާއަށް ހުކުމްތަންފީޒު ކުރުމުގެ ކުރިން ގުނަވަންތަށް ވިއްކިދާނެބާ؟\nމިކަރައިގައި މަރަށް މަރު ހިފުމަށް މަރުގެ ހުކުމް ތަންފީޒުކުރާނޭ ގޮތުގެ ޤަވާއިދު އެކުލަވާލައި އެޤަވާއިދު ވަނީ ގެޒެޓް ކުރެވިފައެވެ. ހަމައެއާއެކު ދުވަހެއް ދުވަހަކަށް ކިޑްނީ ފެއިލްވާ މީހުންގެ އަދަދުވެސް މިދަނީ ގިނަވަމުންނެވެ. އެހެން ކަމުން މަރަން ހުކުމް ކޮށްފައިވާ މީހާ މަރުވެގެން ދިއުމުގެ ކުރީން އޭނާގެ އާއިލާއަށް އާމްދަނީއެއް ހޯދައި ދިނުމުގެ ގޮތުން ކިޑްނީ އާއި ހިތާއި ލޮލާއި އަތްފައި ފަދަ އިންޕްލާންޓް ކުރެވޭ ގުނަވަންތަށް ވިއްކާލުން ހުއްދަވާނެތޯއެވެ؟\nއާއިލާއަަށް ހިތާމައެއްދީފައި ހިލޭ މަރުވެގެން ދިއުމުގެ ބަދަލުގައި ކުދިންތިބިނަމަ އެކުދީން މުއްސަދިކޮށްފައި ދިއުން މާހެޔޮކަންބޮޑެވެ. ރަސޫލާގެ ހަދީޘް ކުރައްވާފވަނީ “ތިޔަބައިމީހުންގެ ދަރިން މީސްތކުންނަށް ތަކުލީފަކަށްހަދައި މީހުންނަށް ސަލާންޖެހުމަށް ދޫކޮށްފައި ދިއުމަށްވުރެން، އެކުދީން މުއްސަދިކޮށްފައި ދިއުން މާހެޔޮކަން ބޮޑެވެ.” މިހަދީޘްއަށް ބަލާލުމުން އެގެނީ ކުދިން މުއްސަދިކޮށްފައި ދިއުމަކީ އެންމެ ހެޔޮކަން ބޮޑުވެގެންވާ ގޮތްކަމެވެ. އެހެންކަމުން މިހާލަތުގައި ކުދިން މުއްސަދި ކޮށްދިނުމުގެ މަޤުސަދުގައި ހުރިހާ ގުނަވަންތަކެއް ވިއްކާލުމަށް އިސްލާމްދީނާއި ދިވެހިރާއްޖޭގެ ޤާނޫނު ހުއްދަކުރޭތޯއެވެ.\nއަޅުގަނޑުގެ ނަޒަރުގައި މިކަން ކުރުމަކަށް ދިވެހި ރާއްޖޭގެ ޤާނޫނު މަނައެއްނުކުރެއެވެ. ދިވެހިރާއްޖޭގެ ޤާނޫނުއަސާސީގެ 19 ވަނަ މާއްދާގައިވަނީ “އިސްލާމީ ޝަރީޢަތުގައި ނުވަތަ ޤާނޫނުގައި ކަނޑައެޅިގެން މަނާކޮށްފައިނުވާ ކޮންމެ ކަމެއްކުރުމުގެ މިނިވަންކަން ކޮންމެ ރައްޔިތަކަށްމެ ލިބިގެންވެއެވެ. އަދި ޤާނޫނަކުން ހުއްދަލިބިގެންމެނުވީ އެއްވެސް މީހަކު ކުރާ އެއްވެސް ކަމަކަށް ހަމަ އެކަކުވިޔަސް ހުރަސްއަޅައި ހުއްޓުވައިގެން ނުވާނެއެވެ.” ގުނަވަންތަށް ވިއްކުމަކީ ދިވެހިރާއްޖޭގެ ޤާނޫނު މަނާކުރާކަމެއްނޫނެވެ. ކޮންމެ މީހަކަށްވެސް ގުނަވަންތަށް ވިއްކުމުގެ މިނިވަންކަން ދިވެހިރާއްޖޭގެ ޤާނޫނުން ލިބިގެންވެއެވެ. ދެންއޮތީ މިކަމަކީ އިސްލާމީ ޝަރީއަތުގައި ހުއްދަކަމެއްތޯ ނުވަތަ ނޫންތޯ ގެ ބަހުޘް އެވެ. މިމައްސަލައަކީ އައުމައްސަލެއް ކަމަށްވެފައި އިލްމުވެރީންގެ މެދުގައި ވަރަށް ގަދަޔަށް ބަހުޘް ކުރެވެމުންދާ މައްސަލަަކަށްވާތީ މިކަމުގައި ގިނައިލްމުވެރީން ބުރަވެވޭ ގޮތްނޭގޭ ކަމަށް އިޢުތިރާފުވަމުން މިވާހަކަ ކުރުކޮއްލަމެވެ.\nރާއްޖޭގެ ދީނީ އިލްމުވެރިޔާ ޑރ. މުޙައްމަދު އިޔާޟް ޢަބްދުއްލަޠީފް މި މައުޟޫއަށް ވާހަކަދައްކަވަމުން ވިދާޅުވީ، ޝަރުޠަކާއެކު ގުނަވަން ހަދިޔާ ކުރެވިދާނެ ކަމަށައި، ހަދިޔާ ކުރެވޭ ގުނަވަނަކީ ނަސަބު އޮޅިގެން ދިއުމަށް ބާރުލިބޭ ފަދަ ގުނަވަނަކަށް ވެގެން ނުވާނެ ކަމަށެވެ. އަދި ގުނަވަން ހަދިޔާކުރެވޭ މީހާއަކީ އެމީހެއްގެ ލޭ ހުއްދަވެގެންވާ ފަދަ މީހަކަށް ވެގެން ނުވާނެ ކަމަށް ޑރ.އިޔާޒް ވިދާޅުވިއެވެ. އެގޮތުން ހަނގުރާމަވެރި ކާފަރުންނަށާއި ޤިޞާޞް ހިފަން ޖެހިފައިވާ މީހަކަށް ގުނަވަނެއް ހަދިޔާއެއް ނުކުރެވޭނެ ކަމަށް ރ. މުޙައްމަދު އިޔާޟް ޢަބްދުއްލަޠީފް ވަނީ ވިދާޅުވެފައެވެ.\nގުނަވަން ވިއްކުމަކީ ހަރާމްކަމެކެވެ. ހަމައެފަދައިން ގުނަވަން ހަދިޔާ ކުރުންވެސް ހުއްދަ އެއް ނޫނެވެ. ނަމަވެސް ބައެއް ޝަރުތުތަކަކާއި އެކު ގުނަވަން ހަދިޔާ ކުރުން ހުއްދައެވެ. އަދި ދިރިހުއްޓާ ހަދިޔާ ކުރެވޭ ގުނަވަނެއް ނަމަ އެ ގުނަވަނަކީ އަސާސީ ވަޒީފާ ނުވަތަ ހަށިގަނޑު މަސައްކަތް ކުރަން ކޮންމެހެން ބޭނުންވާ ގުނަވަނެއް ކަމުގައި ވެގެން ނުވާނެއެވެ. އަދި ދަންނަވަމެވެ. ލޭ ހުއްދަވެފައިވާ ފަރާތެއް ކަމުގައި ވިޔަސް މަރުވުމަށްފަހު ގުނަވަންތައް ހަދިޔާ ކުރަން ވަސިއްޔަތް ކުރެވޭނެއެވެ. މަރުވެފައިވާ ފަރާތްތަކުގެ ގުނަވަންތައް ބޭނުންކުރެވޭނީ ވެސް އެ ފަރާތްތައް ދިރި ތިއްބާ ވަސިއްޔަތް ކޮށްފައިވާ ކަމުގައި ވާނަމައެވެ. އިސްކުރަންވީ އަމިއްލަ ނަޒަރެއް ނޫނެވެ. ޝަރީޢާގައި އޮތް ގޮތެވެ. އަދި އންސާނާގެ ގުނަވަން ވިއްކުން މަނާކަމަށް ގާނޫނުގައި ކަނޑައެޅިގެން ލިޔެވިފައި ނެތަސް އެއީ ޝަރީޢާ އާއި ޚިލާފްކަމެކެވެ.


Mashhooru TV thari Bob Saget maruvefai ovva fenijje | Hurihaa.mv\nމަޝްހޫރު ޓީވީ ތަރި ބޮބް ސެގަޓް މަރުވެފައި އޮއްވާ ފެނިއްޖެ\nLast updated on 10 Jan 2022, 17:04\nއޯލާންޑޯ (10 ޑިސެމްބަރު) - އެމެރިކާގެ މަޝްހޫރު ޓީވީ ތަރި އަދި ކޮމޭޑިއަން ބޮބް ސެގަޓް އޯލާންޑޯ ހޮޓަލެއްގެ ކޮޓަރިއެއްގައި މަރުވެފައި އޮއްވާ ފެނިއްޖެ ކަމަށް އޭނާގެ އާއިލާއިން ބުނެފި އެވެ.\nމިއަދު މެންދުރު އޯލާންޑޯގައި ހުންނަ ރިޒު ކާލްޓަން ލަގްޒަރީ ހޮޓަލްގެ ކޮޓަރިއެއްގެ ތެރެއިން ހޭނެތިފައި އޮއްވާ ބޮބް ފެނުނުއިރު ރެސްކިއު ޓީމުން ވަނީ އޭނާ ފެނުނު އިރުވެސް އޮތީ މަރުވެފައި ކަމަށް ބުނެފަ އެވެ.\nއުމުރުން 65 އަހަރުގެ ސެގަޓް މަރުވި ސަބަބެއް އަދި ޔަގީން ވެފައި ނުވާއިރު މިހާތަނަށް ޝައްކު ކުރެވޭ އެއްވެސް ކަމެއް ފެނިފައި ނުވާ ކަމަށް ފުލުހުން ބުނެ އެވެ. ނަމަވެސް މިކަމުގެ ފުރިހަމަ ތަހުގީގެއް ހިންގާނެ ކަމަށް ވެސް އިދާރާތަކުން ބުނެ އެވެ.\nދާދިފަހުން ސެގަޓް ކޮމެޑީ ޓުއާއެއް ފަށާފައިވާއިރު އޭނާގެ އެންމެ ފަހުގެ ޝޯ އޮތީ މިދިޔަ ހޮނިހިރު ދުވަހުގެ ރޭގަ އެވެ. ޝޯ އަށްފަހު އޭނާ ވަނީ އެރޭގެ ޝޯވގެ ކާމިޔާބީއާ ބެހޭ ގޮތުން އިންސްޓަގްރާމްގައި ޕޯސްޓެއް ހިއްސާ ކޮށްފަ އެވެ.\nމަޝްހޫރު ކޮމެޑީ ސީރީޒް ފުލް ހައުސްގެ ޓީވީ ޑޭޑްގެ ގޮތުގައި މަގުބޫލުކީަން ހޯދި ސެގަޓް ގިނަ ދިވެހިންނަށް އެނގޭނީ "ހައު އައި މެޓް ޔުއާ މަދާ" ސީރީޒް ނެރޭޓް ކޮށްދިން އަޑުގެ ވެރިޔާގެ ގޮތުގަ އެވެ.\nސެގަޓްގެ މަރާއެކު އޭނާގެ ކޯ ސްޓާރުންނާއި ފިލްމީ ދާއިރާގެ އެކުވެރިންގެ އިތުރުން ގިނަ އަދަދެއްގެ ސަޕޯޓަރުން ވެސް އަންނަނީ ހިތާމަ ފާޅުކޮށް ސޯޝަލް މީޑިއާގައި ޝުއޫރު ފާޅު ކުރަމުންނެވެ. -- އަލް އަރަބިއްޔާ


Lanka balikoh India in othubaaru hoadhaifi\nއިންޑިއާގެ ދެ ވަނަ ލަނޑު ޖެހި ލަލަޔަންޒުއާލާ ޗާންގްޓީ --- ފޮޓޯ: ސާފް ސުޒުކީކަޕް، ފޭސްބުކް\nސާފް ސުޒުކީ ކަޕްގެ ގްރޫޕް ބީގެ ފުރަތަމަ މެޗުގައި، ޝްރީ ލަންކާގެ މައްޗަށް 2-0 ނަތީޖާ އަކުން ކާމިޔާބު ހޯދައި އިންޑިއާއިން އިތުބާރާއެކު މުބާރާތް ފަށައިފި އެވެ.\nއެންމެ ފަހުގެ ޗެމްޕިއަން، އިންޑިއާ މުބާރާތަށް އައީ އެ ގައުމުގެ 23 އަހަރުން ދަށުގެ ޓީމު ގޮވައިގެންނެވެ. ލަންކާގެ ސްކޮޑުގައިވެސް ގިނަ އަދަދެއްގެ ޒުވާން ކުޅުންތެރިން ހިމެނެ އެވެ. މުބާރާތުގެ ކުރިން، މުބާރާތް ބާއްވާ ގައުމު ބަންގުލަދޭޝްއާ ދެކޮޅަށް ކުޅުނު އެކުވެރި ކަމުގެ މެޗު ލަންކާއިން ކާމިޔާބުކޮށް މުބާރާތަށް ރަނގަޅު ވޯމްއަޕެއް ލިބުނު ނަމަވެސް، ކޮމްޕެކްޓް ފުޓްބޯޅައެއް ކުޅޭ އިންޑިއާގެ ޒުވާން ކުޅުންތެރިން ގާތު ލަންކާއަށް މާ ބޮޑު ކަމެއް ނުކުރެވުނެވެ. މުޅި މެޗުގައިވެސް އެ ޓީމުން އިންޑިއާގެ ގޯލާ އަމާޒުކޮށް ފޮނުވާލީ ނުރައްކާތެރި ދެ ހަމަލާ އެވެ.\nއެއާ ހިލާފަށް، ލަންކާގެ ގޯލްކީޕަރު އަދި ކެޕްޓަން، ރާއްޖޭގެ ކުލަބު އީގަލްސްއަށް ކުޅެމުން ގެންދާ ސޫޖަން ޕެރޭރާ ފެނުނީ ވަރަށް ބިޒީ ކޮށެވެ. އިންޑިއާގެ ހަމަލާތައް ދިފާއު ކުރުމުގައި އޭނާ ރަނގަޅު ސޭވް ތަކެއް ކުރި އެވެ. ނަމަވެސް، އިންޑިއާއަށް މޮޅުވުން އޭނާއަށް ނުހުއްޓުވުނެވެ.\nއިންޑިއާގެ ފުރަތަމަ ލަނޑު މެޗުގެ 35 ވަނަ މިނެޓްގައި ކާމިޔާބު ކުރީ ވިންގާ އަޝީގް ކުރުނިޔަން އެވެ. އިންޑިއާގެ އުންމީދީ ފޯވަޑް ސްމީޓް ޕާސީ ދިން ބޯޅަ ހިފައިގެން ޕެނަލްތީ އޭރިއާގެ ކަނާ ދީމަލުން ވަދެ، ގޯލްގެ ދުރުކަށް ކުރުނިޔަން ބޯޅަ ފޮނުވާލީ ލަންކާގެ ކީޕަރު ސޫޖަން ޕެރޭރާ ބޯޅަ ދިފާއު ކުރަން ކުރިއަށް އަރައަރައި އޮއްވައެވެ.\nމެޗުގެ ކުރިން އިންޑިއާގެ ކޯޗް ސްޓެފަން ކޮންސްޓަންޓީން ވަނީ، ސްމީޓް ޕާސީއަށް ވަރަށް ބޮޑަށް ތައުރީފު ކޮށްފަ އެވެ. މެޗުގައި އޭނާ އަދާ ކުރި ސެކަންޑް ސްޓައިކަރެއްގެ ދައުރެވެ.\nއިންޑިއާގެ ދެ ވަނަ ލަނޑު ދެ ވަނަ ހާފު ފެށިގެން ދެ ވަނަ މިނެޓްގައި ކާމިޔާބު ކުރީ ލަލަޔަންޒުއާލާ ޗާންގްޓީ އެވެ. ލަންކާގެ އޭރިއާގެ އަރިމަތިން އޭރިއާގެ ބޭރުން އޭނާ ގޯލް ތެރެއަށް ބޯޅަ ފޮނުވާލީ ލަންކާގެ ކީޕަރު ސޫޖަން ގޯލް ލައިން މަތީގައި ހުއްޓައި ސޫޖަންގެ ބޯމަތިން ގޯލްތެރެއަށް ބޯޅަ އޮއްސާލުމަށް ފަހު ގޯލް މަތީ ކަނަށެވެ. އެ ބޯޅަ ދިފާއު ކުރަން ސޫޖަންއަށް ކުރެވުނު މާބޮޑު ކަމެއް ނެތެވެ.\nމުބާރާތުގައި، މާދަމާ ދެ މެޗު އޮންނާނެ އެވެ. މާދަމާ ހަވީރު 3:00 ގައި ކުޅޭ މެޗުގައި ވާދަ ކުރާނީ، ނޭޕާލާއި ބޫޓާން އެވެ. ހަވީރު 6:00 ގައި ކުޅޭ މެޗުގައި ވާދަ ކުރާނީ ބަންގުލަދޭޝް އާއި ނޭޕާލެވެ.\nމުބާރާތުގައި ރާއްޖެ ކުޅޭ ފުރަތަމަ މެޗު ހުކުރު ދުވަހު ނިކުންނާނީ ލަންކާއާ ދެކޮޅަށެވެ. އެ މެޗު އޮންނާނީ ހަވީރު 6:00 ގަ އެވެ.


އުމުރަށްވެސް އެކީގައި ވާނަމޭ……..2 | Esfiya - Dhivehi Vaahaka Site\nއެހެނިހެން February 24, 2013\nއުމުރަށްވެސް އެކީގައި ވާނަމޭ……..2\nނުހާ ވަރަށް ވަރުބަލި ކަމާއި އެކީ ލޯ ހުޅުވާލިއެވެ. ނުހާ އެއޮތީ ކޮންތާކު ބާއެވެ؟ ނުހާއަށް ނިދުނީ ކޮން އިރަކު ބާއެވެ؟ ނުހާ އޮތީ ވާނުވާ ނޭނގިފައެވެ. އެތަކެއް ސުވާލުތަކެއް ނުހާގެ ސިކުނޑި ތެރޭގައި އެނބުރެން ފެށިއެވެ. ނުހާއަށް އޮވެވުނީ ކޮންތަނެއްގައިތޯ ބަލައިލާން ވަރަށް ހިތްވަރު ކުރަމުން ތެދުވަން މަސައްކަތް ކުރިއެވެ. އެހެންނަމަވެސް ކައިރީގައި ހުރި ހުދު ޔުނީފޯމެއް ލައިގެން ހުރި ނަރުސް ކުއްޖާ ނުހާ ކައިރިއަށް އައިސް ބޯ ހޫރާލަމުން ހިނިތުންވެލިއެވެ.އަދި ނުހާގެ ދެކޮނޑުގައި ހިފާ ބާއްވަން މަސައްކަތް ކުރިއެވެ. ” ޔޫ ނީޑް ޓު ޓޭކް ރެސްޓް …” މިހެން ބުނުމަށް ފަހު ނަރުސް ކުއްޖާ ނުކުތީ ބޭރަށްށެވެ. ނުހާވެސް ކުޑަކުއްޖަކު ފަދައިން ނަރުސް ކުއްޖާގެ ބަހަށް ކިޔަމަން ވިއެވެ. އޭނަ ދިޔުމުން އަނެއްކާވެސް އެއްވެސް މީހެއްގެ ހިލަމެއް ވޭތޯ ވަށައިގެން ހޯދާ ބަލައިލިއެވެ. އެއްވެސް މީހަކު ފެންނާކަށް ނެތެވެ. އެތަކެއް ޙިޔާލު ތަކެއްގައި އޮއްވާ ނުހާ ސިހިގެން ދިޔައީ އެ ކޮޓަރީގެ ދޮރު ހުޅުވިގެން ދިޔަ އަޑަށެވެ.ދޮރާ ދިމާލަށް ނުހާއަށް ބަލައިލެވުނެވެ. އެއާއިކު އެތެރެއަށް ވަދެގެން އައީ މެދު އުމުރު ފުރައިގެ މީހެކެވެ. ލައިގެން ހުރީ ހުދު ކުލައިގެ ގަމީހަކާއި ކަޅު ފަޓްލޫނެކެވެ. އަޅާފައިވަނީ މަޑު ވިލު ކުލައިގެ ޓައީ އެކެވެ. ބަލާބެލުމަށް ސާފު ތާހިރުކަމަށް ލޯބިކުރާކަން ލާފައިވާ ރޫނެތް ގަމީހުން ވެސް އެނގެއެވެ. އެއީ ނުހާއަށް ދުވަހަކުވެސް ފެނިފައި ނުވާ ނުވެސް ދަންނަ މީހެކެވެ. ނޫނެކެވެ. އެއީ ދާދި ފަހުން ނުހާއަށް ފެނުން މީހެކެވެ.\nމެންދުރުގެ ވަގުތެވެ. ނުހާ ބާރު ހިނގުމެއްގައި ދިޔައީ ނުހާ މަންމަ ބުނެގެން ފިހާރައަށް ފިޔާ ކިލޯއެއް ގަތުމަށެވެ. އަވަސް އަރުވާލާފައި ދިޔައީ އަވަހަށް ގެއަށް ދިޔުމުގެ ބޭނުމުގައެވެ. ލަސް ވެއްޖެއްޔާ މަންމަ ރުޅި އަތުވެދާނެ ކަމުގެ ބިރު ހީވާތީއެވެ. އަވަސް ފިޔަވަޅު ތަކެއްގައި ނުހާ ފިހާރައަށް ވަންނަން ދިޔައެވެ. އެހެންނަމަވެސް ނުހާ އެފިހާރައަށް ނުވަދެ ބޭރުގައި މަޑުކޮށްލީ ވަރަށް ގިނަ ބަޔަކު ފިހާރައިން ނުކުންނަން ހެދުމުގެ ސަބަބުން އެމީހުންނަށް ތަން ދިނުމުގެ ގޮތުންނެވެ. އެއްލިކަޅިއަކުން ނުހާގެ ލޮލުގައި އަޅައިގަތީ އެތަނުން އެކަކުގެ ޖީބުން އެމީހާގެ ވޮލެޓް ބިންމައްޗަށް ވެއްޓުނު ތަނެވެ. އެކަމަކު އެމީހާއަކަށް އޭނާގެ ވޮލެޓް ވެއްޓުނު ކަމެއް ނޭނގެއެވެ. ނުހާ ދުވެފައި ކަހަލަ ގޮތަކަށް ގޮސް ބިންމައްޗަށް ވެއްޓިފައި އޮތް ވޮލެޓް ނަގާ އެމީހާއަށް ގޮވާލިއެވެ. “ބޭބޭ…ބޭބޭ…” ދެފަހަރަކު އޭނާއަށް ގޮވާލުމާއިއެކު އެމީހާ ފަހަތަށް އެނބުރި ބަލައިލިއެވެ. ނުހާ އެމީހާގެ ކައިރިއަށް ކުރިއަށް ދެފިޔަވަޅު އަޅާލަމުން ބުންޏެވެ. “ބޭބޭ…މިއޮތީ ބޭބެގެ ވޮލެޓް…ބޭބެ ޖީބުން ރުމާ ނަގަނިކޮށް ވެއްޓުނީ…” ކަން ވީ ގޮތް ކުރުގޮތަކަށް ކިޔާލަ ދެމުން އެމީހާގެ ވޮލެޓް ދިއްކޮށްލިއެވެ. އެމީހާ ސިހިފައި ޖީބަށް އަތް ކޮށްޕައި ބަލައިލި އިރު ވޮލެޓެއް ނެތެވެ. އަދި ނުހާގެ އަތުގައި އޮތް ވޮލެޓްގައި ހިފަމުން ނުހާ އާ ދިމާލަށް ބަލައިލިއެވެ. “ވަރަށް ބޮޑަށް ޝުކުރިއްޔާ…ކޮއްކޮ ބޭބެއަށް ތިކޮށްދިނީ ވަރަށް ބޮޑު ހެޔޮ ކަމެއް…ބޭބެ ހީކުރީ މިހާރު މިޒަމާނުގައި ތިކަހަލަ ކުދިންނެއް ނޫޅޭ ކަމަށް…. އެކަމަކު އަދިވެސް ތިކަހަލަ ރަނގަޅު ކުދިން އެބައުޅޭ ދޯ…ވަރަށް ބޮޑަށް ޝުކުރިއްޔާ…” އެމީހާ ނުހާއަށް ޝުކުރު އަދަ ކުރުމަށް ފަހު ހީލާފައި ހިނގައިގަތެވެ. ނުހާ ވެސް އެމީހާ ދިޔުމުން ފިހާރައަށް ވަންނަން ދިޔައެވެ.\n“ކޮއްކޯ…ކޮބާ މިހާރު ކިހިނެތް؟..” ޙިޔާލަކަށް ގެއްލިފައި އޮތް ނުހާ ސިހިފައި ބަލައިލެވުނީ ކައިރީގައި ހުރި މީހާއަށްށެވެ. “ބޭބެ…ކިިހިނެއް އަޅުގަނޑު މިތަނަށް…ކީއްވެ ބޭބެ؟؟؟…” ނުހާގެ ހިތަށް އަންނަ ސުވާލުތަކެއް ހުދު ނުހާއަކަށް ވެސް ނޭނގުނެވެ. އެމީހާ ނުހާއަށް ބަލައިލާފައި ހީލަމުން ނުހާ އޮތް އެނދު ކައިރީގައި ހުރި ގޮނޑިއެއްގައި އިށީންނަމުން ބުންޏެވެ. “ހޫމމ..އަސްލު ވީގޮތަކީ ރޭގަ ބޭބެ އޮފީސް ނިންމާލާފައި ގެއަށް އައި މަގުމަތީގައި ފެނުނީ ކޮއްކޮ ގެއެއްގެ ދޮރު މައްޗަށް ވެއްޓިފައި އޮއްވާ..އޭރުވެސް ނޭނގެ އެއީ ކޮއްކޮ ކަމެއް…އެވަގުތު ވަރަށް ބޯކޮށް ވާރޭވެސް ވެހޭ…އެހާ ވިއްސާރަ ރެއެއްގައި އެކަނިމާ އެކަނި އަންހެއް ކުއްޖަކު އެޙާލަށް ދޫކޮށްލާކަށް ނުކެރޭނެއެއްނު…ދެން ބޭބެ އާ ބޭބެގެ ކާރު ޑްރައިވަރާ ދެމީހުން ވެގެން ކޮއްކޮ އުފުލާލައިގެން ގެނެސް ކާރަށް ލީ…ކާރަށް ލަނިކޮށް ކޮއްކޮގެ މޫނުމައްޗަށް އެޅިފައި ހުރި އިސްތަށިތައް އެއްފަރާތްވި ފަހުން މިއެނގުނީ އެއީ ކޮއްކޮކަން….އެވަގުތު ބޭބެގެ ހިތަށް ވަރަށް ގިނަ ސުވާލުތަކެއް އެރި…ދެން ބުނެބަލަ..ރޭގަ ކިހިނެއްވީ…” އެމީހާގެ ސުވާލުން ނުހާގެ ލޮލު ތެރޭގައި ޖަމަވެފައިވާ ކަރުނަތައް އެއްވެސް އިޙްތިޔާރަކާއި ނުލާ އޭގެ މަޤާމް ދޫކޮށް ބޭރުވިއެވެ. ނުހާ އަނގައިން ބުނަން އުޅުނެވެ. އެހެންނަމަވެސް ނުހާގެ އަނގައަކުން އެއްވެސް ބަހެއް ބޭރެއް ނުވިއެވެ. އަޑު ބެދުނު ކަހަލައެވެ. ފައްތާހްއަށް މިމަންޒަރު ވަރަށް ބޮޑަށް ދެނެގަންނަން ބޭނުންވިއެވެ. އެހެންނަމަވެސް އެވަގުތު ފައްތާހް ބެލީ ނުހާ ހަމައަކަށް އެޅުވޭތޯއެވެ. “ކޮއްކޯ…އަދި ނުބުނަމެއްނު ކޮއްކޮއަށް ކިޔާ ނަމެއްވެސް…ބޭބެއަށް ކިޔަނީ ފައްތާހް…” ނުހާ ގަދަކަމުން ނަމަވެސް ހިނިތުންވެވޭތޯ މަސައްކަތް ކުރިއެވެ. “އަޅުގަނޑަށް ކިޔަނީ ނުހާ…” ހަމަ އެވަގުތުހެން އެތަނަށް ނަރުސް ކުއްޖާ ވަނެއެވެ. ދެމީހުންނަށް އެއްފަހަރާ އެކުއްޖަ އާ ދިމާލަށް ބަލައިލެވުނެއެވެ. “ދެގަޑިއެއްހާއިރު ތެރޭގައި އައިވީ ފުޅި ހުސްވާނެ…އަދި ޕޭޝެންޓް ޑިސްޓާޖްވެސް ކުރެވޭނެ..” މިހެން ބުނެފައި ހީލަމުން އޭނާ އެތަނުން ނުކުތެވެ. ފައްތާހް ފުން ނަޒަރަކުން ނުހާ އާ ދޭތެރޭ ވިސްނާލަމުން ނުހާ ގާތު އަހާލިއެވެ. ” ނުހާ…ނުހާ ގެ ހުންނަނީ ކޮންތާކު؟..” ނުހާއަށް މިފަހަރުވެސް ހިތްވަރު ކުރަން މަސައްކަތް ކުރިއެވެ. އެހެންނަމަވެސް އަނެއްކާވެސް ނުހާއަށް ރޮވުނެވެ. ފައްތާހްއަށް މިފަހަރު ވަރަށް ރަނގަޅަށް ނުހާ ދެނެގަނެވުނެވެ. ނުހާއަށް ކޮށްފައިވާ އަސަރާއި ނުހާ ހޭނެތިގެން ވެއްޓިފާ އޮތުމާއި، މިކަންކަމާ ދޭތެރޭ ފައްތާހްއަށް ވަރަށް ރަނގަޅަށް ވިސްނާލެވުނެވެ. “ނުހާ ވެގެން އުޅޭ ގޮތް މިވަގުތު ބޭބެއަށް ކިޔައި ނުދިނަސް އެންމެ ރަނގަޅު…ނުހާ މިތަނުން ދޫކޮށްލެވުނީމަ ދާނީ ބޭބެގެ ގެއަށް…ގޭގައި އުޅޭނީ ހަމައެކަނި ބޭބެއާ ކައްކަން ގެންގުޅޭ ބޭރު މީހެއް…އެންމެ ރަނގަޅުތަ؟…” ނުހާ ކުޑަކުއްޖަކު ފަދައިން އާނއެކޭ ބުނުމުގެ ގޮތުން ދެފަހަރަކު ބޯ ޖަހާލިއެވެ. އެހެންނޫނަސް ނުހާއަށް އެނޫން ގޮތެއް މިއަދަކު ނެތެވެ.\nމިބައި ވެސް ވަރަށް ރީތި…\nވަރަށް ބޮޑަށް ތޭންކްސް…..\nވަރަށް ސަޅި.. ތަންކޮޅެއް ދިގުނަމަ…\nދިގު ކުރެވޭތޯ ވަރަށް މަސައްކަތް ކުރަން…. ވަރަށް ބޮޑަށް ތޭންކްސް ޝަހާ….\nMaa baby story a.\nއަސްލު ވެސް….. ތި ފާޑު ކިޔުން ވެސް ބަލައިގަންނަން… 🙂\nV v reethi :-)♥♡♥\nސޮރީ ރިޕްލައި ލަސްވީމަ\nބަލާއެއްނު ފަޑަބޮއި ކޮމެންޓު ނުކުރާތި\nmududhaaru vaahaka gandei…\nSalhi igey konmeakas…..\nMine ur language guys….\nގެއްލިދިޔަ ހަޔާތް….. 20\nކުރުވާހަކަ އެހެނިހެން February 28, 2019


ދަރުހަށް ރަނގަޅު ތަރުޙީބެއް ލިބުނު - ލައިފް | Landhooinfo\nދަރުހަށް ރަނގަޅު ތަރުޙީބެއް ލިބުނު – ލައިފް\nޝެއިޚް ޢަލީ ޒާހިރުގެ ދަރުހެއް ލަންދޫގައި ބާއްވައިފި.\nލަންދޫ އިސްލާމިކް ފްރަންޓް ފޮރ އެޑިޔުކޭޝަން ( ލައިފް ) ޖަމްއިއްޔާއިން އިސްނަގައިގެން ނ.ދަޢަވާ މޫވްމަންޓް އާއި ލަންދޫ ސްކޫލާއި ގުޅިގެން ރޭ ލަންދޫގައި ބޭއްވުނު އައްޝެއިޙް ޢަލީ ޒާހިރު ބިން ސައީދު ޤާސިމްގެ ދަރުހަށް ރަނގަޅު ތަރުޙީބެއް ލިބިގެން ދިޔަކަމަށް ލައިފް ޖަމްޢިއްޔާއިން ބުނެއެވެ.\n“ޙަޔާތުގެ މަޤްޞަދު ” މި މަޢުޟޫއަށް ޝެއިހް ދެއްވި މި ދަރުސްގައި އިންސާނާ ދުނިޔެއަށް އައީ ކޮންމަޤްޞަދެއްގައި ކީއްކުރަންކަން ކީރިތި ޤުރުއާނާއި ، ކީރިތި ރަސޫލާގެ ހަދީސުން ވަނީ ވަރަށް ރަނގަޅަށް ވަރަށް ސާދާ ޢިބާރާތުން ސާބިތުކޮށް ދެއްވާފައެވެ.\nރޭގެ ދަރުސް ތަޢާރަފްކޮށްދެއްވުމުގެ ގޮތުން ވާހަކަ ދެއްކެވީ ލަންދޫއިސްލާމިކް ފްރަންޓް ފޮރ އެޑިޔުކޭޝަން (ލައިފް) ޖަމްޢިއްޔާގެ މި ދައުރުގެ ރައީސް އަލްފާޟިލް އަޙްމަދު ނަދީމުއެވެ. ނަދީމުގެ ވާހަކަ ކޮޅުގައި މި ދަރުސް ދެއްވުމަށް އައްޝެއިޙް ޢަލީ ޒާހިރު ބިން ސައީދު ޤާސިމް ލަންދޫއަށް ވަޑައިގެން ދެއްވި ކަމަށްޓަކައި ޝެއިޙަށް ޝުކުރު އަދާކުރެއްވިއެވެ. ހަމަ އެއާއިއެކު މި ދަރުސް ރާވާ ކުރިއަށް ގެންދިއުމުގައި ނ.ދައަވާ މޫވްމަންޓް އިންނާއި އަދި ނ.މަނަދޫ ކައުންސިލްގެ ނައިބުރައީސް އަލްފާޟިލް އިބުރާޙިމް ޢަލީގެ ފަރާތުން ލިބުނު އެއްބާލުމަށް އެފަރާތްތަކަށް ޝުކުރު އަދާކުރެއްވިއެވެ.\nލައިފް ޖަމއިއްޔާ އުފެދުނު ފަހުން އެ ޖަމްއިއްޔާއިން އަންނަނީ ލަންދޫގެ ރައްޔިތުންގެ މެދުގައި ދީނީ ހޭލުންތެރިކަން އިތުރު ކުރުމަށް ތަފާތު ޕްރޮގްރާމްތައް ހިންގަމުންނެވެ.\nޝެއިޚް މާޖިދުގެ ދަރުހެއް ލަންދޫގައި މިއަދު ބާއްވައިފި.\nއައްޝެއިޚް އަޙްމަދު މާޖިދުގެ ދަރުހެއް މިއަދު ލަންދޫގައި ދެއްވައިފިއެވެ. މިދަރުސް އިންތިޒާމް ކޮށްފައިވަނީ ނ.ލަންދޫ ކައުންސިލުންނެވެ. މިއަދު ޢަޞުރު ނަމާދަށްފަހު …


އެނދު ނެތިގެން ފަރުވާ ނުދެވިއްޖެއްޔާ ޖެހޭނީ ދޫކޮށްލަން: ސަރުކާރު – Dhen.mv\nއެނދު ނެތިގެން ފަރުވާ ނުދެވިއްޖެއްޔާ ޖެހޭނީ ދޫކޮށްލަން: ސަރުކާރު\nApril 17, 2020 - 10:19 pm\nކޮވިޑް-19ގެ ހާލަތު އެންމެ ގޯސްވެގެން އެނދު ނެތިގެން ފަރުވާ ނުދެވިއްޖެ ހާލަތެއްގައި ޖެހޭނީ ދޫކޮށްލަން ކަމަށް ސަރުކާރުން ބުނެފިއެވެ.\nކޮވިޑް-19 އާއި ގުޅިގެން މިރޭ ބޭއްވި ނޫސްވެރިންގެ ބައްދަލުވުމުގައި ޑރ. ޝީނާ މޫސާ ވިދާޅުވީ މިހާރު މިހާރު މިދާ ރޭޓުން ދާނަމަށް، ރާއްޖެ ޕީކަށް ދާނީ މަހެއްހާ ދުވަސް ފަހުން ކަމަށެވެ. އަދި މި ޓްރެންޑުގައި މިކަން ދާނަމަ، ލައްކައެއްހާ މީހުން ފައްސިވާނެ ކަމަށާއި، އެހާލަތުގައި ހުރިހާ އެންމެނަށް ފަރުވާ ނުދެވޭނެ ކަމަށް ޝީނާ ވަނީ ވިދާޅުވެފައެވެ.\n"މާލޭގައި ހަލުވިކަމާ އެކު، ބަލި ފެތުރޭ ނަމަ، އަތޮޅުތެރެއިން ހުރިހާ ސިއްހީ ހިދުމަތްތެރިން ގެނައި ނަމަވެސް، ފަރުވާދެވޭނެ ކެޕޭސިޓީއެއް ނެތް. ހަމަ ފަރުވާ ނުދީ ދޫކޮށްލަން ޖެހޭނީ. އަޅުގަނޑުމެން ސަމާލުވާން ޖެހޭ މިހާރު ވަރަށް ބޮޑަށް." ޑރ.ޝީނާ ވިދާޅުވިއެވެ.\nމީގެ އިތުރުން ރާއްޖޭގައި އެ އެންމެނަށް ފަރުވާދެވޭނެ ވަސީލަތްތަކެއް ނެތް ކަމަށްވެސް ޝީނާ ވަނީ ވިދާޅުވެފައެވެ. އަދި މަހެއްހާ ދުވަހުގެ ތެރޭގައި ރާއްޖެ ޕީކަށް ދާނެ ކަމަށާއި، ރޯދަމަސް ވެގެންދާނީ އެންމެ ގަދަޔަށް ބަލި ފެތުރިގެންދާ ދުވަސްވަރު ކަމަށްވެސް ޑރ. ޝީނާ ވަނީ ވިދާޅުވެފައެވެ.\n"ލައްކައެއްހާ މީހުންނަށް ބަލި ޖެހިދާނެ. މިއީ ހަދާފައި އޮތް ދިރާސާއެއް. އެކަމަކު މަހެއްހާ ދުވަހުގެ ތެރޭގައި ޕީކަށް ދާނެ. ކުރިއަށް އޮތް ރޯދަ މަހުގެ ތެރޭގައި އެންމެ ބޮޑަށް ބަލި ފެތުރިގެންދާނީ." ޑރ.ޝީނާ ވިދާޅުވިއެވެ.\nޑރ. ޝީނާ ވަނީ ކުރިއަށް އޮތް 21 ދުވަސް ތެރޭގައި ރާއްޖޭގައި ފަރުވާ ނުދެވޭ ވަރަށް ބަލި މީހުން ގިނަވެ ބޭނުންވާ ވަރަށް ވަސީލަތްތައް ނެތި 2000 ވަރަކަށް މީހުން މަރުވެދާނެ ކަމުގެ އިންޒާރުވެސް ދީފައެވެ.